text:
མི་དམངས་དྲ་བའི་འཕྲིན། བོད་ཁུལ་གྱི་སློབ་གསོའི་ལས་དོན་འཕེལ་རྒྱས་ཡོང་བར་སྐུལ་འདེད་གཏོང་ཆེད། མཚོ་སྔོན་ཞིང་ཆེན་གྱིས་ལོ་5ཡི་རིང་ལ། ཁྱོན་བསྡོམས་བོད་ཡིག་སློབ་དེབ་རིགས་༡༣༠དང་ཡིག་འབྲུ་ཁྲི་༢༧༢༨.༣༥ལྷག་ཙམ་ཟིན་པ་སྒྱུར་སྒྲིག་བྱས་ཏེ་བོད་རིགས་སློབ་གྲྭ་ཆུང་འབྲིང་༣༠༠༠ལྷག་ཙམ་ལ"སྐད་གཉིས"སློབ་གསོ་སྤེལ་བའི་དགོས་མཁོ་བསྐོངས་པ་རེད།
མཚོ་སྔོན་མི་རིགས་སློབ་དེབ་སྒྱུར་སྒྲིག་ལྟེ་གནས་ཀྱིས་བསྡོམས་རྩིས་བརྒྱབ་པར་གཞིགས་ན། སྡེ་ཁག་དེས་ལོ་༥ཡི་རིང་ལ། ཁྱོན་བསྡོམས་ལོ་དགུའི་འོས་འགན་སློབ་གསོ་དང་མཐོ་འབྲིང་སློབ་གསོ་དཀྱུས་མའི་བོད་ཡིག་སློབ་དེབ་རིགས་༡༣༠དང་ཡིག་འབྲུ་ཁྲི་༢༧༢༨.༣༥ལྷག་ཙམ་ཟིན་པ་སྒྱུར་སྒྲིག་བྱས་ཡོད་ལ། དེའི་ཁོངས་སུ་རྩིས་དངོས་རྫས་གསུམ་དང་དབྱིན་ཡིག ལུས་རྩལ། མཛེས་རིས་སོགས་ཀྱི་སློབ་ཚན་༡༣དང་འབྲེལ་ཡོད་པ་མ་ཟད། སློབ་དེབ་དང་། དགེ་རྒན་གྱི་སློབ་ཁྲིད་དཔེ་ཆ། སྦྱང་གཞི་ལྷན་ཐབས། གུང་གསེང་གི་སྦྱོང་གཞི། བསླབ་དེབ་ཀྱི་ཚད་ཐིག ཚོད་ལྟའི་སྙན་ཞུ། ས་ཁྲ་ཁ་སྣོན་ལག་དེབ། སློབ་ཚན་གྱི་ཡོ་བྱད་དཔེ་ཆ་སོགས་སློབ་གཞི་རིགས་བརྒྱད་འདུས་ཡོད་པས། མི་རིགས་ཡི་གེའི་སློབ་དེབ་དང་རྒྱ་ཡིག་སློབ་དེབ་ཀྱི"ལྷུ་ལག་ཆ་ཚང་འཛུགས་སྐྲུན་དང་། དུས་མཉམ་དེབ་འདོན། སློབ་ཚན་སྔོན་ལ་དཔེ་ཆ་འབྱོར་བ། མི་རེར་སློབ་དེབ་རེ་ཡོད་པ"བཅས་བྱས་ཡོད་པ་རེད།
མཚོ་སྔོན་མི་རིགས་སློབ་དེབ་སྒྱུར་སྒྲིག་ལྟེ་གནས་ནི་༡༩༧༠ལོར་བཙུགས་པ་དང་། དུས་རབས་སྔ་མའི་ལོ་རབས་༨༠པའི་དུས་འགོ་ནས་བཟུང་། བོད་རང་སྐྱོང་ལྗོངས་དང་། མཚོ་སྔོན། སི་ཁྲོན། ཀན་སུའུ། ཡུན་ནན་ཞིང་ཆེན་བཅས་ཀྱི་ཞིང་ལྗོངས་ལྔ་ཡི་མི་རིགས་སློབ་གྲྭ་ཆུང་འབྲིང་གི་བསླབ་ཚན་ཁག་གི་བོད་ཡིག་སློབ་དེབ་མཐུན་སྦྱོར་ངང་སྒྱུར་སྒྲིག་གི་ལས་འགན་ཁུར་ཡོད།
བོད་ཡིག་སློབ་དེབ་ནི་མི་རིགས་སློབ་གྲྭ་འབྲིང་ཆུང་དུ་བོད་རྒྱ་སྐད་གཉིས་སློབ་གསོ་སྤེལ་བའི་བདེན་དཔང་དང་གཞི་འཛིན་ས་གཙོ་བོ་ཡིན་ལ། དེ་ལ་སྣེ་ཁྲིད་ཀྱི་ནུས་པ་གལ་ཆེན་ཡོད། ལོ་རེའི་དཔྱིད་དུས་དང་སྟོན་དུས་གཉིས་ལ། ང་ཚོའི་སྒྱུར་སྒྲིག་ལྟེ་གནས་ཀྱི་མི་སྣས་རྗེས་འདེད་རྟོག་ཞིབ་གནང་སྟེ་སློབ་ཁྲིད་བྱེད་ཡུལ་དངོས་ལ་ཕྱིན་ནས་སློབ་ཁྲིད་དགེ་རྒན་དང་ཆེད་མཁས་པའི་སློབ་ཁྲིད་བསམ་འཆར་བསྡུ་ལེན་བྱས་ཏེ་སྒྱུར་སྒྲིག་གི་ཡང་དག་རང་བཞིན་དང་དངོས་སྤྱོད་རང་བཞིན་ཆེ་རུ་གཏོང་བཞིན་ཡོད་ཅེས་མཚོ་སྔོན་མི་རིགས་སྒྱུར་སྒྲིག་ལྟེ་གནས་ཀྱི་ཀྲུའུ་རེན་ལིའང་ཐའོ་ཡིས་བརྗོད་པ་རེད།
དེར་མ་ཟད། མཚོ་སྔོན་མི་རིགས་སློབ་དེབ་སྒྱུར་སྒྲིག་ལྟེ་གནས་ཀྱིས་ད་དུང་བོད་རིགས་སློབ་ཆུང་གི་རྒྱ་ཡིག་ཁ་བརྡ་སློབ་དེབ་དང་། སྐད་གཉིས་དགེ་རྒན་གསོ་སྦྱོང་སློབ་དེབ། བོད་རིགས་སློབ་ལོ་མ་ལོན་པའི་སློབ་གསོའི་སློབ་དེབ་སོགས་སློབ་དེབ་རིགས་༢༠ལྷག་ཙམ་སྒྱུར་སྒྲིག་གསར་འདོན་བྱས་ཡོད་པ་རེད།
བསྡོམས་རྩིས་རགས་ཙམ་བརྒྱབ་པར་གཞིགས་ན། ལོ་ངོ་༣༠ཡི་རིང་ལ། མཚོ་སྔོན་མི་རིགས་སློབ་དེབ་སྒྱུར་སྒྲིག་ལྟེ་གནས་ཀྱིས་ཁྱོན་བསྡོམས་བོད་ཡིག་སློབ་དེབ་༡༨༠༠དང་ཡིག་འབྲུ་དུང་ཕྱུར་༢ཙམ་སྒྱུར་སྒྲིག་བྱས་ཡོད་ལ། སློབ་དེབ་དག་ནི་ཞིང་ལྗོངས་ལྔ་ཡི་སློབ་གྲྭ་༣༠༠༠ལྷག་ཏུ་ཁྱབ་ཡོད་པས། བོད་རིགས་སློབ་གྲྭ་ཆུང་འབྲིང་གི་སློབ་མ་ཁྲི་༨༠ལྷག་ལ་ཕན་པར་བྱས་ཡོད་པ་རེད།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2373546 位访客


c: text/html

text:
ཨེ་རག་གི་རྒྱལ་སར་རང་ཤི་འགད་རྫས་གཏོར་ཏེ་ཉུང་མཐར་མི་ ༣༥ རྐྱེན་འདས་དང་མི་ ༩༠ ཡས་མས་ལ་རྨས་སྐྱོན་བཟོས་ཡོད་འདུག
དེ་རིང་ཞོགས་པར་ཨེ་རག་གི་རྒྱལ་ས་བྷ་གྷི་ཌ་(Baghdad)ཡི་དཀྱིལ་དབུས་སྤྱི་གླིང་དུ། སྐྱེས་པ་གཉིས་ཀྱིས་རང་ཤི་འགད་རྫས་གཏོར་ཏེ་ཉུང་མཐར་མི་གྲངས་ ༣༥ རྐྱེན་འདས་དང་མི་ ༡༠༠ མ་ཟིན་ཙམ་ལ་རྨས་སྐྱོན་བཟོས་འདུག་ལ། དེ་རིང་གཏོར་རྒོལ་ནི་འདས་པའི་ཉིན་གྲངས་གསུམ་ནང་ཨེ་རག་གི་རྒྱལ་སར་བྱུང་བའི་གཏོར་རྒོལ་ཐེངས་གཉིས་པ་དེ་ཆགས་ཡོད་འདུག
ཨེ་རག་གཞུང་གི་མགྲིན་ཚབ་པ་སཱ་ཌི་མན་(Saad Maan)གྱིས། ལག་དམར་བ་གཉིས་ཀྱིས་རང་ལུས་སུ་འགད་རྫས་བཏགས་ཏེ་གཏོར་རྒོལ་བཏང་ཡོད་པ་དང་། ད་ལྟའི་ཆར་མི་དེ་གཉིས་སུ་ཡིན་དང་གང་ནས་ཡིན་མིན་སོགས་ལ་ཞིབ་འཇུག་བྱེད་བཞིན་པའི་སྒང་ཡིན་ལ། མི་འདས་གྲོངས་ཀྱི་གྲངས་འབོར་མུ་མཐུད་འཕར་གྱི་ཡོད་སྐོར་བརྗོད་འདུག
འདས་པའི་ཉིན་གཉིས་ཀྱི་སྔོན་དེ་ཕྱི་ཚེས་ ༡༣ ཉིན་རྒྱལ་སའི་ཞིབ་བཤེར་ས་ཚིགས་ཤིག་ཏུ་རང་ཤི་གཏོར་རྒོལ་བྱུང་སྟེ། འགྲུལ་བ་ ༥ རྐྱེན་འདས་དང་མི་ཁག་ཅིག་ལ་རྨས་སྐྱོན་བཟོས་ཡོད་པ་རེད།

robotstxt: allowed

filter: keep


text:
བོད་མི་རྣམས་འདྲེ་ལ་སྐྲག་པ་ནང་བཞིན་ནུབ་གླིང་བ་རྣམས་ཀྱང་འདྲེ་ལ་ཞེད་པ་རེད། ཁོང་ཚོའི་གདོན་འདྲེའི་དུས་ཆེན་ལ་ཧཱ་ལོ་ཝེན་ཟེར། ཁྱེད་ཀྱིས་ནུབ་གླིང་བས་ཧཱ་ལོ་ཝེན་ཞེས་པའི་གདོན་འདྲེའི་དུས་ཆེན་དེ་ཇི་ལྟར་རོལ་གྱིན་ཡོད་པ་དང་། ཡང་དེའི་བྱུང་བ་ཤེས་སམ།
ལོ་རེའི་ཧཱ་ལོ་ཝེན་དུས་ཆེན་ལ་བསླེབས་དུས། མི་རྣམས་འདྲེ་རུ་བརྫུས་ནས་སྲང་ལམ་གང་སར་ཉུལ་བ་དང་། མཐུ་ལྡན་བདུད་མོ་ནག་ལྷབ་མའི་ཕྱགས་མ་ཞོན་ཞིང་བྱི་ལ་ནག་པོ་ཁྲིད་ནས་ཧབ་ཆ་རྒྱག་ཞོར་དུ་ཁྱིམ་ཚང་རེ་རེའི་སྒོ་བརྡུང་དེ་སྐྲག་སློང་བ་དང་། སྒོ་ཕྱེས་མ་ཐག་འདྲེ་རུ་བརྫུས་པའི“འདྲེ་ཕྲུག”ཚོས། འཇིགས་རུང་གི་རྣམ་འགྱུར་བཏོན་ནས “ཀ་ར་མི་སྟེར་ན་གནོད་སྐྱེལ་རྒྱུ་ཡིན(Trick or Treat)”ཞེས་སྐྲག་སློང་སྲོལ་ཡོད། ༼དབུས་སྐད་དུ་ཀ་ར་ལ་བྱི་རིལ་ཟེར་བ་དང་། བྱི་རིལ་སློང་སྲོལ་དེ་རྗེས་ཀྱི་འགྱུར་བ་ཞིག་རེད༽།
ཧཱ་ལོ་ཝེན༼ Halloween ༽།
ཧཱ་ལོ་ཝེན་ཞེས་པ་དེ་ནི་ནུབ་གླིང་པའི་གདོན་འདྲེའི་དུས་ཆེན་རེད། ཧཱ་ལོ་ཝེན་དང་རང་རེའི་བོད་ཀྱི་དགུ་གདོར་གཉིས་ལ་ཆ་འདྲ་ས་མང་པོ་ཡོད་མོད། སྐབས་སུ་བབ་པའི་བརྗོད་བྱ་མིན་པས་ཞིབ་གླེང་མི་བྱེད། ཧཱ་ལོ་ཝེན་གྱི་ཉིན་མོ་དེར་ནུབ་གླིང་བ་ཚོས་འཇིགས་སུ་རུང་བའི་ལྭ་བ་སྣ་ཚོགས་གོན་ནས་འདྲེ་རུ་བརྫུས་སྟེ་ཚད་འདས་དགའ་སྤྲོའི་དགོང་ཚོགས་སོགས་ལ་རོལ་སྲོལ་ཡོད་པ་རེད།
ཧཱ་ལོ་ཝེན་ཞེས་པའི་མིང་ཚིག་འདིའི་ཡོང་ཁུངས་ནི་ཡེ་ཤུའི་གནམ་བདག་ཆོས་ལུགས་ཡིན་ཞིང་། ལོ་རེའི་ཕྱི་ཟླ ༡༡ ཚེས ༡ ཉིན་ནི་ཡི་ཤུའི་གནམ་བདག་ཆོས་ལུགས་པ་ཚོས་ལྷ་ཚོགས་བསུ་བའི་དུས་ཆེན་ཡིན་པས་དེ་ལ་ལྷ་ཚོགས་དུས་ཆེན་ཡང་ཟེར།
ལོ་རེའི་ཕྱི་ཟླ ༡༠ ཚེས ༣༡ ཉིན་གྱི་དགོང་མོ་ནི་ཁེད་ཊེ་ཁི(celtic)མི་རིགས་ཀྱི་ལོ་འཁོར་ལོ་ལེགས་མཆོད་འབུལ་གྱི་ཉིན་མོ་ཡིན་པ་དང་། དེ་ཡིས་ལོ་གཅིག་མཇུག་རྫོགས་པ་མཚོན་གྱིན་ཡོད།
ལོ་ངོ ༢༠༠༠ སྔོན་གྱི་ཁེད་ཊེ་ཁི་མི་རིགས༼དེ་རིང་གི་སི་ཀོ་ལནྡི་དང་ཨེར་ལནྡི་མི་རིགས ༽ཚོ་ལོ་གཅིག་གི་ནང་དུ་ཆེས་འཇིགས་སྐྲག་བྱེད་ས་དེ་ལོ་རེའི་ཕྱི་ཟླ ༡༠ ཚེས ༣༡ གི་དགོང་མོ་ལས་མ་འདས། ཁོང་ཚོས་འཇིག་རྟེན་ཁམས་ཀྱི་འཚོ་བ་ཡོད་དོ་ཅོག་ལ་ལྷ་ཡིས་དབང་བསྒྱུར་བྱས་ཡོད་པར་ཡིད་ཆེས་བརྟན་མོ་བྱས་ཡོད་པས་མ་ཚད། འཆི་བདག་སམ་ཧིན་ཕྱི་ཟླ ༡༠ ཚེས ༣༡ གི་དགོང་མོར་འདས་པོ་དང་མཉམ་དུ་ཕྱིར་འགྲོ་བ་མིའི་འཇིག་རྟེན་ལ་ཡོང་གི་ཡོད་པར་ཡང་ཡིད་ཆེས་བྱས་འདུག
དེའི་སྟབས་ཀྱིས། ཁེད་ཊེ་ཁི་མི་རིགས་ཀྱིས་ཉི་མ་དེར་ལོ་ལེགས་སྦྱིན་མཁན་ཉི་མའི་ལྷ་ལ་གུས་འདུད་མཆོད་འབུལ་ཞུས་པ་དང་ཆབས་ཅིག དགུན་ཁར་བསུ་བའང་བྱེད་ཀྱིན་ཡོད། ཡང་ཕྱོགས་གཞན་ཞིག་ན། ཉིན་དེའི་དགོང་མོ་ནི་གདོན་འདྲེའི་ནུས་ཤུགས་ཆེ་དུས་ཀྱང་ཡིན་པ་དང་། བཤད་སྲོལ་ལྟར་ན། ཉིན་མོ་དེར་སླེབས་དུས། འཇིག་རྟེན་ཁམས་ཀྱི་ངེས་ལུགས་ཡོད་ཚད་ནུས་མེད་དུ་གྱུར་ནས་ལྟས་རྟོག་ཉིན་སྲིབ་གཞི་གཅིག་དུ་འདྲེས་པའི་རྐྱེན་གྱིས་གདོན་འདྲེ་ཡིས་ཚེ་སྲོག་ལེན་པའི་གོ་སྐབས་ཁོ་ན་རུ་གྱུར་ཡོད་པ་རེད་འདུག
ཕྱི་ཟླ ༡༠ ཚེས ༣༡ གི་དགོང་མོའི་འཇིགས་སྐྲག་ཆེས་ཆེ་བའི་སྐབས་སུ། ཁེད་ཊེ་ཁི་མི་རིགས་ཀྱིས་གདོན་འདྲེ་གཡོལ་ཐབས་སུ་མེ་དང་མར་མེ་སོགས་འོད་ཀྱི་རིགས་ཐམས་ཅད་བསད་ནས་མུན་ནག་གི་ཞིང་ཁམས་ཤིག་སྐྲུན་པ་མ་ཟད། གཅན་གཟན་རི་དགས་ཀྱི་མགོ་རུས་དང་ལྤགས་པ་སོགས་གོན་ནས་རང་ཉིད་འདྲེ་རུ་བརྫུས་ནས་ངག་ནས་འཇིགས་སུ་རུང་བའི་སྒྲ་བཏོན་ནས་གདོན་འདྲེ་ལ་འཇིགས་སྐུལ་བ་དང་མཉམ་དུ་གདོན་འདྲེ་ཡིས་མི་གང་ཡིན་དང་འདྲེ་གང་ཡིན་བཀར་མི་ནུས་པར་མིག་འཕྲུལ་དུ་བཅུག་ཡོད།
གཅན་གཟན་གྱི་ལྤགས་རིགས་སོགས་གོན་ནས་ངོ་རྟགས་རྫོགས་དོན་ནི། གནའ་སྔ་མོར། གལ་ཏེ་ཐན་པ་སོགས་རང་བྱུང་གི་གནོད་འཚེའི་རིགས་ཚབས་ཆེན་བྱུང་དུས། མཚན་མོར་གང་སར་ཉུལ་གྱིན་པའི་བདག་མེད་རྣམ་ཤེས་ལ་སྐྲག་ནས་མི་རྣམས་ཀྱིས་མདོག་ཉེས་གདོང་འབག་གོན་སྲོལ་ཡོད་ལ། ལྷག་པར་དུ་མཚན་མོར་ཕྱི་རོལ་ལ་འགྲོ་དགོས་ཚེ་གདོང་འབག་གོན་པ་དང་ཡང་ན་གཅན་གཟན་རི་དགས་ཀྱི་ལྤགས་རིགས་གོན་ནས་ངོ་རྟགས་རྫོགས་སྟེ་བདག་མེད་རྣམ་ཤེས་ཀྱིས་ངོ་མི་ཤེས་པ་དང་ཡང་ན་མདོག་ཉེས་གདོང་འབག་ལ་སྐྲག་ནས་བྲོས་འགྲོ་བར་ཡིད་ཆེས་བྱས་འདུག
ལོ་དུས་ཀྱི་འགྱུར་ལྡོག་དང་མཉམ་དུ། ལྷ་ཚོགས་ལ་གུས་འདུད་དང་འདྲེ་ཚོགས་ལ་འཇིགས་སྐྲག་གི་འདུ་ཤེས་དེ་རིམ་གྱིས་ཉམས་ནས་རྗེས་སུ་བྱིས་པ་དག་གིས་གདོང་འབག་དང་གོན་པ་མདོག་ཉེས་རིགས་གོན་ནས་གདོན་འདྲེར་བརྫུས་ནས་ཁྱིམ་ཚང་རེ་རེའི་སྒོ་བརྡུང་ནས“ཀ་ར་མི་སྟེར་ན་གནོད་སྐྱེལ་རྒྱུ་ཡིན”ཞེས་ཀ་ར་སློང་བའི་སྲོལ་རྒྱུན་ཞིག་ཏུ་གྱུར་བ་རེད།
ཕུམ་ཁེན་སྒྲོནམེ༼ Pumpkin Lights ༽།
མདོག་ཉེས་གདོང་འབག་དང་ལྭ་བ་གོན་ནས་གདོན་འདྲེ་རུ་བརྫུས་རྒྱུ་དང་། དེ་མིན་བྱིས་པ་ཚོས་ལག་ཏུ་ཁུག་མ་རེ་བཟུང་ནས་བྱི་རིལ་སློབ་རྒྱུ། དེ་བཞིན་ཁྱིམ་ཚང་སོ་སོའི་སྒོའི་ཕྱི་ལོགས་སུ་སྡོམ་ཚང་དང་ཕྱགས་མ་ཞོན་པའི་མཐུ་ལྡན་གདོན་མོ་ནག་ལྷབ་མ་སོགས་བཟོས་ནས་འཇིགས་རུང་གི་ངང་ཚུལ་སྟོན་སྲོལ་ཡོད་པ་ལས་གཞན། ཧཱ་ལོ་ཝེན་ལ་མ་ཐོན་པའི་ཟླ་གཅིག་གི་ཡས་མས་ནས་ཁྱིམ་ཚང་ཕལ་མོ་ཆེའི་སྒོར་འགྲམ་དུ་རྒྱའི་སྐད་དུ་ནན་ཀྭ་ཞེས་པའི་སྔོ་ཚལ་དེའི་ནང་སྙིང་བྲུས་རྗེས་སྟེང་དུ་འཇིགས་རུང་གི་གདོང་རིས་བརྐོས་ཏེ་ནང་དུ་ཡང་ལཱ་དང་གློག་སོགས་སྤར་སྲོལ་ཞིག་ཀྱང་འདུག
ཧཱ་ལོ་ཝེན་ལ་ཕུམ་ཁེན་སྒྲོན་མེའི་ལུགས་སྲོལ་ཞིག་ཀྱང་ཡོད་པ་དང་། དེ་ལ་ཨེར་ལནྡི་དམངས་ཁྲོད་ན་བྲོ་བ་ཅན་གྱི་བཤད་རྒྱུན་ཞིག་ཡོད། མིང་ལ་ཇཱ་ཁོ་ཟེར་བའི་ཆོ་འཕྲུལ་ཅན་ཞིག་ཡོད། ཉིན་ཞིག་ཇཱ་ཁོ་ཡིས་གདོན་འདྲེ་འགའ་མགྲོན་ལ་བསུས་ནས་མཉམ་དུ་ཨ་རག་འཐུང་། ཨ་རག་འཐུང་ཚར་རྗེས་ཨ་རག་གི་རིན་གོང་སྟེར་རྒྱུ་མེད། དེ་ནས་ཇཱ་ཁོ་ཡིས་རྫུ་འཕྲུལ་བསྟན་ནས་གདོན་འདྲེ་དེ་ཚོ་དངུལ་སྒོར་སྐར་དྲུག་གི་བཏང་སྟེ་ཆང་རིན་སྟེར་རྩིས་བྱས། འོན་ཀྱང་། གློ་བུར་དུ་བློ་གཞན་ཞིག་སྐྱེས་ནས་དངུལ་གྱི་ཤོག་བུས་གདོན་འདྲེ་དེ་ཚོ་བཏུམས་ནས་ཕྱིར་ཡོང་མི་ཐུབ་པ་བཟོས། དེ་ནས་གདོན་འདྲེ་དེ་ཚོས་ཇཱ་ཁོ་ལ་ཞུ་བ་འཐེན་ནས། གལ་ཏེ་ཁོང་ཚོ་ཕྱིར་བཏང་བ་ཡིན་ན་ད་ནས་བཟུང་ཁོང་ལ་གནོན་མི་སྐྱེལ་ཞེས་ཁས་ལེན་ཡང་ཡང་བྱས་མཐར། ཇཱ་ཁོ་ཡིས་ཁོང་ཚོ་ཕྱིར་བཏང་། དེ་ནས་ལོ་རྗེས་མའི་ཧཱ་ལོ་ཝེན་གྱི་སྐབས་སུ་གདོན་འདྲེ་ཚོས་ཡང་བསྐྱར་ལོ་གཅིག་གི་ནང་དུ་ཇཱ་ཁོ་ལ་གནོན་མི་སྐྱེལ་རྒྱུ་ཁས་བླངས། ཡིན་ན་ཡང། སྟབས་མ་ལེགས་པ་ཞིག་ལ་དེ་ནས་ཅུང་མ་འགོར་བར་ཇཱ་ཁོ་ཚེ་ལས་འདས། ཇཱ་ཁོའི་རྣམ་ཤེས་ལྷ་ཡུལ་ལ་སོང་བ་ན། ལྷ་ཡུལ་གྱིས་ཁོང་ངོས་ལེན་མ་བྱས་པ་དང་། དེ་ནས་དམྱལ་བའི་ཡུལ་ལ་སོང་ཚེ། གདོན་འདྲེས་ལོ་དེ་གང་པོར་ཁོང་ལ་གནོད་མི་སྐྱེལ་རྒྱུ་ཁས་ལེན་བྱས་ཡོད་སྟབས་དམྱལ་བའི་ཡུལ་གྱིས་ཀྱང་ཁོང་ངོས་ལེན་མ་བྱས། ལྷ་ཡུལ་དང་དམྱལ་བའི་ཡུལ་གཉིས་ཀས་ཇཱ་ཁོ་ངོས་ལེན་བྱས་མེད་པས། ཇཱ་ཁོ་ཡི་ཅི་བྱེད་འདི་བྱེད་མ་ཤེས་པར་བར་དོ་རུ་ཉུལ་ནས་འགྲོ་དུས། འགྲོ་ལམ་ཡོད་ཚད་ཧ་ཅང་མུག་ནག་ཡིན་པས་འགྲོ་ལམ་ཞིག་ཀྱང་བརྙེད་དཀའ་བར་གྱུར། སྐབས་དེ་འདྲ་ཞིག་ལ། ཇཱ་ཁོ་ལ་གནོད་མི་སྐྱེལ་ཁོས་ལེན་བྱས་པའི་གདོན་འདྲེ་དེ་ཚོས་མཐོང་ནས་ཁོང་ཚོས་རྡོ་སོལ་གྱི་མེ་ལང་ཞིག་ཇཱ་ཁོ་ལ་སྤྲད་ནས་འགྲོ་ལམ་མཐོང་ཐབས་བྱས། ཇཱ་ཁོ་ཡི་མེ་ལང་དེ་ཨ་རྡོག (Turnip) ཅིག་གི་ནང་སྙིང་བྲུས་ནས་ནང་དུ་བཞག་ནས་རྡོ་སོལ་གྱི་མེ་དེ་གནས་ཐབས་བྱས། བཤད་རྒྱུན་དེ་གཞིར་བཟུང་ནས། ཨེར་ལནྡི་མི་རིགས་ཀྱིས་ཨ་རྡོག་གིས “ཇཱ་ཁོ་སྒྲོན་མེ”བཟོས་པ་རེད། ཡིན་ན་ཡང་། ཁོང་ཚོ་རྗེས་སུ་ཨ་མེ་རི་ཀའི་གླིང་ཆེན་དུ་སྐྱབས་བཅོལ་ཆེད་གཞི་སྤོར་རྗེས། ཨ་མེ་རི་ཀ་གླིང་ཆེན་དུ་ཨ་རྡོག་ཤིན་ཏུ་དཀོན་ཡང་ཕུམ་ཁེན་ནམ་ནན་ཀྭ་མང་པོ་ཡོད་པ་མཐོང་ནས་ནན་ཀྭ་ཡིས་ཨ་རྡོག་གི་གི་ཚབ་བྱས་ཏེ“ཇཱ་ཁོ་སྒྲོན་མེ”བཟོས་པ་རེད།
འདི་ནི་ཧཱ་ལོ་ཝེན་དང་ཇཱ་ཁོ་སྒྲོན་མེའི་བྱུང་རབས་བསྡུས་པ་ཞིག་ཡིན།
གདོད་མའི་སྐབས་སུ་གོ་ལའི་ཤར་ནུབ་གང་སའི་མི་རིགས་སྤྱི་ཚོགས་ཁྲོད་ཐུན་མོང་གི་མཚུངས་ཆས་ཤིག་ཡོད་པ་ནི། ལོ་སྙིང་བསྐྱལ་ནས་བཀའ་དྲིན་ཞུ་བ་དང་ལོ་གསར་བསུས་ནས་རེ་སྨོན་བཅོལ་བ། དེ་བཞིན་ལྷ་ཞེས་གྲོགས་ཤིག་དང་འདྲེ་ཞེས་དགྲ་ཞིག་ཡོད་པའི་ལྟ་ཚུལ་དེ་རེད། དེ་ནི་ཕྱིའི་ཁོར་ཡུག་དང་ནང་སེམས་ཁམས་གཉིས་ཟུང་དུ་འབྲེལ་ནས་གྲུབ་པའི་སྣང་ཚུལ་ཞིག་ཡིན་པ་དང་། དད་པ་ཅན་གྱི་མིའི་རིགས་ཀྱི་ཐུན་མོང་རིག་གནས་ཞིག་ཀྱང་རེད་བསམ་བྱུང་།


text: ཟླ་4ཚེས་27ཉིན་གྱི་དགོང་མོར། ཀྲུང་དབྱང་མི་རིགས་ཟློས་གར་ཚོགས་པའི་ཞབས་བྲོའི་ཟློས་གར་《ཚངས་དབྱངས་རྒྱ་མཚོ》ཞེས་པ་པེ་ཅིང་མི་རིགས་ཟློས་གར་ཁང་དུ་གཟབ་རྒྱས་ངང་སླར་ཡང་འཁྲབ་སྟོན་བྱས་པ་དང་། ཞབས་བྲོའི་ཟློས་གར་《ཚངས་དབྱངས་རྒྱ་མཚོ》ཞེས་པ་ནི་ཀྲུང་དབྱང་མི་རིགས་ཟློས་གླུ་གར་ཚོགས་པ་དབུ་བརྙེས་ནས་ལོ་ངོ་དྲུག་ཅུ་ལྷག་རིང་གི་ཞབས་བྲོའི་ཟློས་གར་ཐོག་མ་ཡིན་ལ། 2015ལོའི་རྒྱལ་ཁབ་སྒྱུ་རྩལ་ཐེབས་རྩས་མ་དངུལ་རོགས་སྐྱོར་གནང་བའི་ལས་གཞི་ཞིག་ཡིན་ཞིང་། སྐབས་བཅུ་པའི་ཀྲུང་གོའི་ཞབས་བྲོའི་ཟློས་གར་གྱི་"པདྨའི་མེ་ཏོག་བྱ་དགའ"དང་། སྙན་ངག་ཞབས་བྲོ་འགྲན་བསྡུར་གྱི་བྱ་དགའ་གཟི་བརྗིད་ལྡན་པའི་ངང་ཐོབ་མྱོང་བ་རེད།


text:
བག་སྟོན་གྱི་སྨོན་ཚིག་འབུལ་བ་ནི་བདེ་ཆེན་རྒྱལ་ཐང་ས་ཁུལ་གྱི་བོད་རིགས་ཀྱི་བག་སྟོན་སྟེང་མེད་དུ་མི་རུང་བ་ཞིག་ཡིན། བག་སྟོན་མཛད་སྒོའི་ཐོག་ཏུ་བག་བསུ་དང་བག་སྐྱེལ་མཁན་ཕྱོགས་གཉིས་ཀྱིས་བག་གསར་དང་མག་གསར་གཉིས་བག་སྟོན་ཐོག་བསུས་རྗེས།གཉེན་བསུ་མཁན་ཕྱོགས་ཀྱི་སྐུ་ཚབ་ཞིག་སྟེ་བག་གསར་གྱི་ཞང་པོས་རྟེན་འབྲེལ་ཤིས་ཚིག་ཕུལ་སྲོལ་ཡོད་པ་རེད།རྒྱལ་ཐང་ཡུལ་སྐད་དུ་སྐད་ཆ་བཤད་ཅེས་བྱ་བ་རེད། སྤྱིའི་ཆ་ནས་བཤད་ན་བག་སྟོན་ཤིས་ཚིག་ལ་བསྟོད་པ་དང་ཆོས་བཤད།མི་རབས་རྒྱུད་བཤད། བཀྲ་ཤིས་བརྗོད་པ་བཅས་ཚན་པ་བཞི་བགོ་ཆོག་ལ། བསྟོད་པ་ནི་གཉེན་བཤད་ཡོངས་ཀྱི་སྔོན་འགྲོ་ཙམ་ཡིན།དེའི་ནང་དུ་སྐབས་སུ་བབ་པའི་ཡོན་བདག་ཚང་གི་བག་སྟོན་འདིར་བསྟོད་པ་དང་། ཡུལ་ལུང་དང་མི་སྣ་སྣ་ཚོགས་ལ་བསྟོད་པ། ད་དུས་གཡང་གཞི་ལ་བསྟོད་པ།སྐབས་འདིར་ངས་རྒྱལ་ཐང་གི་བག་སྟོན་ཤིས་ཚིག་ཁྲོད་ཀྱི་གཡང་གཞིའི་བསྟོད་པ་སྐོར་ལ་ཅུང་ཟད་འཆད་པར་བྱ།
གཡང་གཞིའི་བསྟོད་པ་བརྗོད་པའི་སྔོན་རོལ་དུ།གཉེན་བསུ་མཁན་ཕྱོགས་ཀྱིས་རང་གི་ཁྱིམ་ནང་ལ་གསོལ་སྟོན་གྲ་རྒྱས་ཤིག་བཤམས་པ།ཡུལ་གྱི་སྐད་དུ་འགྱེད་བཏང་ཞེས་བྱའོ།དེ་ནས་མོ་རྩིས་ལ་མཁས་པའི་དགེ་བསྙེན་ཞིག་གིས་གསོལ་སྟོན་གྱི་མདུན་གྲལ་དུ་གཡང་གཞི་བཤམས་ནས།ཞང་པོ་བློ་རིག་གསལ་ཞིང་ཁ་ལྕེ་བདེ་བ་ཞིག་གིས་གཡང་གཞི་ལ་བསྟོད་པ་བྱེད་དགོས། བསྟོད་ཚིག་ནི་གཤམ་གསལ་ལྟར། གཡང་འགོ་ལ།སངས་རྒྱས་སྟོང་སྐུ་ལྔ་བརྒྱའི་སྐུ་དྲངས།གཞི་འགོ་ལ།རྒྱལ་བ་རིགས་ལྔའི་ཞལ་གསལ།གཞི་དཀྱིལ་ལ།འདོད་ཡོན་སྣ་ལྔ་གི་རྩི་ཚང་། ལྕགས་རིགས་སྣ་ལྔའི་རྒྱན་འདིང་། གཞི་ཟུར་ལ།སྟན་མོ་པད་མ་རི་མོ་གིས་རྒྱན་པ་འདིང་།དར་ཚོན་སྣ་ལྔའི་སྒོ་ཕུད།རིན་པོ་ཆེ་སྣ་ལྔ་གི་རྩི་ཚང་།གཞི་རྩ་ལ།གཡང་ཕོར་ཡོན་ཆབ་མདུན་དུ་བཤམས།
ཐོག་མར་གཡང་གཞིའི་རྩེ་མོ་རེད།རྩེ་མོ་དེ་ན་སངས་རྒྱས་སྟོང་སྐུ་བཤམས་པ་དང་།ཕྱོགས་བཞིར་རྒྱལ་བ་རིགས་ལྔའི་ཞལ་གསལ་བོ་མཐོང་དགོས།དེའི་དོན་ནི་ཕྱོགས་བཞིར་རྒྱལ་བ་རིགས་ལྔའི་ཐང་ག་བཤམས་དགོས། དེའི་འཕྲོར་གཡང་གཞིའི་སྐེད་རིམ་ན། ལྕགས་རིགས་སྣ་ལྔ་སྟེ་གསེར་དངུལ་ཟངས་ལྕགས་ཧ་ཡང་བཅས་ཚང་དགོས་ལ།ཁ་བཏགས་ཀྱིས་རྒྱན་སྤྲས་བྱེད་དགོས། གཡང་གཞིའི་མཐའ་སྐོར་དུ།ཤེ་མོ་དང་ཡིད་དུ་འོང་བའི་པར་རིས་ཀྱིས་བརྒྱན་པ་དང་།ཚོན་མདོག་སྣ་ལྔའི་དར་ཁྲ་ཡིས་བརྒྱན་དགོས་ལ། གཏེར་རྡོ་རིགས་སྣ་ལྔ་བསྒྲིགས་དགོས།གཡང་གཞིའི་འོག་རིམ་ནི། ཤེ་མོ་དང་གཡང་ཕི། མཆོད་ཆུ། མཆོད་མར་བཅས་ཀྱིས་སྐོར་དགོས།
དོན་དངོས་སུ།བར་རིམ་གྱི་གྲུབ་ཆ་གཙོ་བོ་ནི་གཡང་ཕོར་དང་ཤེ་མོ་ཡིན་ལ།གཡང་གཞིར་གཡང་གཞི་ཞེས་བརྗོད་དོན་གཙོ་བོའང་གཡང་འགུག་དངོས་རྫས་འདི་གཉིས་ཡོད་པའི་རྐྱེན་གྱིས་རེད།ཤིས་ཚིག་ནང་དུ་དེ་གཉིས་ལ་འདི་ལྟར་བརྗོད་འདུག གཡང་ཕོར་དང་གངས་རི་བསྡུར་བ་དང་།ཤེ་མོ་དང་རྒྱ་མཚོ་བསྡུར་ན་འགྲིག གཡང་ཕོར་དང་གངས་རི་བསྡུར་ཚེ། གཡང་ཕོར་ནི་གངས་རི་ལས་ཀྱང་མཐོ། ཤེ་མོ་དང་རྒྱ་མཚོ་བསྡུར་བའི་ཚེ།ཤེ་མོ་ནི་རྒྱ་མཚོ་ལས་ཀྱང་ཟབ། ཅེས་དེ་འདྲ་བརྗོད་པའི་ནང་དོན་ནི་དེ་དག་ལ་གངས་རིམ་ལས་མཐོ་བ་དང་། རྒྱ་མཚོ་ལས་ཟབ་པའི་གཡང་འཁོར་ཡོད་ཅེས་པའི་དོན་རེད།རབ་བཏགས་ཀྱི་བརྗོད་སྟབས་དེ་བཀོལ་ནས་བག་སྟོན་གྱི་ཉིན་མོ་དེར་གཡང་གཞིའི་སྟེང་དུ་འཁོར་བའི་གཡང་མཚོན་ཡོད་པ་རེད།གོང་དུ་ར་སྤྲོད་བྱེད་པའི་བག་སྟོན་སྨོན་ཚིག་ནང་གི་གཡང་གཞི་ལ་བསྟོད་པ་ནི་རྒྱ་མཚོ་ནང་གི་ཆུ་ཐིགས་ཙམ་ཡིན།
བག་སྟོན་སྨོན་ཚིག་ལ་བཤད་པ་དང་གླུ་གཞས་ཀྱི་རང་བཞིན་དང་ལོ་རྒྱུས་ཀྱི་རང་བཞིན་ལྡན་པ་མ་ཟད་སངས་རྒྱས་ཆོས་ལུགས་དང་ཡུལ་སྲོལ་སོགས་དང་འབྲེལ་བ་དམ་པོ་ཡོད་པས། དེའི་རིག་གནས་ཀྱི་ནང་དོན་ཕུན་སུམ་ཚོགས་པ་ཡོད།འོན་ཀྱང་ཉེ་བའི་ལོ་འགའི་རིང་།སྤྱི་ཚོགས་དཔལ་འབྱོར་འཕེལ་རྒྱལ་འགྲོ་བའི་དུས་མཚུངས་སུ། དེང་རབས་རིག་གནས་ཀྱིས་སྲོལ་རྒྱུན་རིག་གནས་ལ་ཤན་ཤུགས་ཆེན་པོ་ཐེབས་ནས། སྲོལ་རྒྱུན་གྱི་གནས་བབས་ཉམས་རྒུད་དུ་འགྲོ་བཞིན་ཡོད། གཉེན་སྒྲིག་སྨོན་ཚིག་ལ་སོགས་པའི་དམངས་ཁྲོད་རྩོམ་རིག་ལ་ཆ་མཚོན་ནས་བཤད་ན། སྲོལ་རྒྱུན་གྱི་གཉེན་སྒྲིག་གི་རྟེན་འབྲེལ་གྱི་ཆོ་ག་ཡོངས་རྫོགས་རིམ་བཞིན་དུ་སྟབས་བདེ་དུ་འགྲོ་བཞིན་པས།གཉེན་སྒྲིག་སྨོན་ཚིག་གི་རྒྱུན་ཆད་རྒྱུའི་ཉེན་ཁ་དང་འཕྲད་དང་འཕྲད་མུས་ཡིན། དེའི་ཕྱིར་རྗེས་རབས་རྣམས་ཀྱིས་སྲོལ་རྒྱུན་རིག་གནས་རྒྱུད་འཛིན་དང་སྲུང་སྐྱོང་བྱ་རྒྱུ་ནི་རང་རེའི་ཕྲག་ཐོག་ཏུ་བབས་པའི་འོས་འགན་ཡིན་པས།ཚང་མས་རང་ནུས་ཅི་ལྕོགས་ཀྱིས་དེའི་ཕྱོགས་སུ་འབད་པར་བྱ་རྒྱུ་ནི་ཧ་ཅང་གལ་ཆེའོ།།
རྩོམ་སྒྲིག་པ། (ཚེ་རིང་དོན་འགྲུབ།)


text:
བྱང་ཀོ་རི་ཡ། ཧྥོང་ཡན། སྤྱི་ལོ་2018ཟླ་5ཚེས་16ཉིན། ད་ལྟ་རྒྱ་གར་གྱི་བརྙན་འཕྲིན་གསར་ཁང་ཆེ་གྲས་NDTVསོགས་ཀྱིས་ཐད་སྟོན་གནས་ཚུལ་སྤེལ་བཞིན་པ་ནི། དེ་རིང་རེས་གཟའ་ལྷག་པའི་ཉིན་དེ་སྔའི་ཁ་ཆད་བཞིན་ལྷོ་བྱང་ཀོ་རི་ཡའི་བར་དུ་མཐོ་རིམ་དབུ་ཁྲིད་ཐུག་འཕྲད་བྱ་རྒྱུ་དེ་ཉིད་བྱང་ཀོ་རི་ཡས་ཕྱིར་འཐེན་བྱས་པའི་གནས་ཚུལ་ཐོན་ཞིང་། འདི་ག་བོད་ཀྱི་དེ་ཕོ་གསར་ཁང་ནས་བྱང་ཀོ་རི་ཡའི་གཞུང་འབྲེལ་གསར་ཁང་KCNAཡིས་ཐད་ཀར་གསལ་བཤད་བྱས་པའི་གནས་ཚུལ་ལ་ཞིབ་ལྟ་བྱས་པ་བརྒྱུད་ཤེས་རྟོགས་བྱུང་གསལ། བྱང་ཀོ་རི་ཡའི་ཆེས་མཐོའི་དབུ་ཁྲིད་ཀིམ་ཇུང་ཨུན་གྱི་ལས་ཁུངས་ནས་གསལ་བརྗོད་བྱ་རྒྱུར།“དེ་རིང་ལྷོ་ཀོ་རི་ཡ་དང་ཐུག་འཕྲད་བྱ་རྒྱུའི་འཆར་གཞི་ཕྱིར་འཐེན་བྱས་ཟིན་པ་ཡིན། གལ་སྲིད་ཨ་རིའི་སྲིད་འཛིན་ཀྲམ་ཧྤི་ཡིས་ངེད་བྱང་ཀོ་རི་ཡ་ཁོ་ནས་རྡུལ་མཚོན་ལས་གྲྭ་མཚམས་འཇོག་དགོས་པ་སོགས་ཕྱོགས་རྐྱང་པའི་ཐོག་ནན་བཤད་བྱ་རྒྱུར་འཐམ་བསྡད་ན། ང་ཚོས་ཁོང་དང་ཐུག་འཕྲད་ཀྱི་འཆར་གཞི་དེ་ཉིད་ཐད་བསྐྱར་དུ་བསམ་བློ་གཏོང་གི་ཡིན།”ཞེས་བརྗོད་འདུག
ད་ལྟའི་གནས་ཚུལ་དེ་ཉིད་ཐོན་རྗེས་སྐབས་དོན་འབྲེལ་ཡོད་རྒྱལ་ཁབ་ཚང་མ་ཅུང་ཟང་ཟིང་གྱུར་ཞིང་། འདས་པའི་ཟླ་ཤས་རིང་གི་བཟང་ཕྱོགས་ཀྱི་རྨི་ལམ་ཐམས་ཅད་ཀྱང་གློ་བུར་དུ་ཡལ་བར་དོགས་པའི་གནས་སྟངས་སུ་བསྐྱལ་སྐོར་གླེང་བཞིན་འདུག དེ་བཞིན་བྱང་ཀོ་རི་ཡའི་ཕྱི་སྲིད་བློན་ཆེན་གཞོན་པ་ཀིམ་ཡེ་ཝན་(Kim kye Gwan)ལགས་ཀྱིས་བརྗོད་དོན།“གལ་སྲིད་ཨ་རིས་ང་ཚོ་ཁོ་ནས་རྡུལ་མཚོན་རྩ་མེད་བཟོ་དགོས་ཞེས་ཧ་ཅང་ཟུར་དུ་བཀར་རྒྱུ་མང་དྲགས་ན། དེ་ནི་ཁས་ལེན་བྱ་ཐབས་བྲལ་བའི་ཆ་རྐྱེན་ཞིག་ཆགས་ཀྱི་ཡོད། ང་ཚོ་ཡང་གནས་སྟངས་དེ་འདྲའི་འོག་ནས་ཨ་རི་དང་གྲོས་མོལ་བྱ་རྒྱུའི་བསམ་བློ་གཏོང་འདོད་མི་འདུག འོན་ཀྱང་། ཕྱོགས་གཉིས་ཀྱི་འབྲེལ་བའི་ཆེད་ང་ཚོས་གནས་ཚུལ་དེའི་ཐད་བསྐྱར་ཞིབ་བྱ་འདོད་འདུག”ཅེས་བརྗོད་འདུག
ཕྱོགས་གཞན་ནས་བྱང་ཀོ་ར་ཡའི་ཕྱི་སྲིད་བློན་ཆེན་གཞོན་པ་སྐུ་ཞབས་ཀིམ་ལགས་ཀྱིས་ཨ་རིའི་བདེ་སྲུང་སློབ་སྟོན་པ་སྐུ་ཞབས་ཇོན་བྷོལ་ཊོན་(John Bolton)གྱི་སྐད་ཆར་སྐྱོན་བརྗོད་བྱས་ཤིང་། དེ་ནི་ཨ་རིའི་བདེ་སྲུང་སློབ་སྟོན་པ་སྐུ་ཞབས་ཇོན་ལགས་ཀྱིས་བྱང་ཀོ་རི་ཡས་གློ་བུར་དུ་རྡུལ་མཚོན་གཙང་སེལ་བྱ་རྒྱུ་ཡིན་ཞེས་ཁས་ལེན་བྱས་པ་ནི་གཡོ་རྫུ་ཡིན་པ་དང་། དེ་ནི་ལི་བྷི་ཡས་རྡུལ་མཚོན་གཙང་སེལ་བྱ་རྒྱུའི་ཁས་ལེན་བྱས་པ་ལྟར་མེ་ལོང་ངོས་ནས་མཐོང་གི་འདུག་ཅེས་བརྗོད་འདུག འདི་ག་བོད་ཀྱི་དེ་ཕོ་གསར་ཁང་ནས་གནད་དོན་དེའི་ཐད་བསྐྱར་ཞིབ་བྱས་པ་ལྟར་ན། ལི་བྷི་ཡས་སྤྱི་ལོ་2003ཟླ་12ཚེས་19ཉིན་དང་བླངས་ངང་ཡུལ་དེ་གའི་རྡུལ་མཚོན་ལས་གཞི་ཡོད་ཚད་གཙང་སེལ་བྱ་རྒྱུའི་ཁས་ལེན་བྱས་ཀྱང་། མཐར་སྤྱི་ལོ་2017ཟླ་11ནང་གཞི་ནས་རྡུལ་མཚོན་གཙང་སེལ་གྱི་ལས་གཞི་ཡོངས་སུ་མཇུག་སྒྲིལ་ཐུབ་ཙམ་བྱུང་ཡོད། དེ་ལྟར་ན་ལི་བྷི་ཡས་ཁྱོན་རྡུལ་མཚོན་གཙང་སེལ་བྱ་རྒྱུར་ལོ་ངོ་14འགོར་ཡོད་པ་དང་། དུས་ཡུན་དེའི་རིང་གསལ་ཁ་དེ་ཙམ་མེད་པའི་རྡུལ་མཚོན་འཚོང་འགྱུར་སོགས་ཀྱི་གནས་ཚུལ་རིམ་པས་བྱུང་བའི་ལོ་རྒྱུས་གསལ།
སྤྱིར་ད་ལྟའི་ཨ་རིའི་བདེ་སྲུང་སློབ་སྟོན་པ་སྐུ་ཞབས་ཇོན་བྷོལ་ཊོན་དེ་སྔོན་སྲིད་འཛིན་ཟུར་པ་བྷུ་ཤིའི་མངའ་འོག་ཏུ་ལས་ཀ་བྱེད་སྐབས། བྱང་ཀོ་རི་ཡ་དང་གདོང་ཐུག་རིམ་པས་བྱུང་མྱོང་ཡོད་ཅིང་། བྱང་ཀོ་རི་ཡའི་གཞུང་ཕྱོགས་ནས་ཁོང་ལ་མིའི་ནང་གི་གད་སྙིགས་དང་། ཟུངས་ཁྲག་འཇིབ་མཁན་གྱི་སྲིན་བུ་སོགས་བརྗོད་མྱོང་ཡོད་འདུག གང་ལྟར་ཉིན་ཤས་སྔོན་ཨ་རིའི་རྒྱལ་སྲིད་དྲུང་ཆེའི་ངོས་ནས་གསལ་བརྗོད་བྱ་རྒྱུར།“གལ་སྲིད་བྱང་ཀོ་རི་ཡས་རྡུལ་མཚོན་ལས་གཞི་ཡོངས་སུ་མཚམས་འཇོག་དང་འཆར་གཞི་བཞིན་རྡུལ་མཚོན་གཙང་སེལ་དངོས་སུ་བྱས་ཚེ་ང་ཚོས་བྱང་ཀོ་རི་ཡའི་ཐོག་བཀལ་བའི་རྒྱལ་སྤྱིའི་ཉེས་ཆད་ཡོངས་སུ་ཕྱིར་བསྡུ་བྱ་རྒྱུ་ཡིན་”ཞེས་བརྗོད་འདུག མཐར་དེ་སྔའི་གསལ་བསྒྲགས་ལྟར་ན་བྱང་ཀོ་རི་ཡས་བདུན་ཕྲག་རྗེས་མ་ནས་འགོ་འཛུགས་བྱས་ཏེ་རྡུལ་མཚོན་གཙང་སེལ་གྱི་ལས་གཞི་འགོ་རྩོམ་འཆར་ཡོད་པ་རེད།
©བོད་ཀྱི་དེ་ཕོའི་དྲ་བའི་ཐོག་ནས་གསར་འགྱུར་དང་རྩོམ་ཡིག་ཅི་ཞིག་བརྒྱུད་སྐུལ་གནང་ཡང་ཡིན་ཅིག་(ཡོང་ཁུངས། བོད་ཀྱི་དེ་ཕོ་གསར་ཁང་།)ཞེས་འགོད་དགོས། དེ་ནི་སྒེར་གྱི་གཤིས་སྤྱོད་ཀྱི་གནད་དོན། ཤེས་ཡོན་གྱི་ཆུ་ཚད། རྩོམ་ཡིག་གི་བདག་ཐོབ།ཁྲིམས་ལུགས་ཀྱི་གནད་དོན་བཅས་ཡིན།
བོད་ཀྱི་དེ་ཕོ་གསར་ཁང་།


text:
རྒྱལ་སྤྱིའི་བོད་ཀྱི་གསོ་བ་རིག་པའི་ཚོགས་ཆེན་ཐོག་གསོ་བ་རིག་པ་ཞེས་ན་ཡོངས་ཁྱབ་ཀྱི་སྨན་ལུགས་ཤིག་མ་ཡིན་པར་བོད་ཀྱི་སྲོལ་རྒྱུན་སྨན་ལུགས་ཡིན་པ་གསལ་བོ་ཆགས་ཡོད་པ་རེད་ཅེས་བོད་ཀྱི་སྨན་པའི་ལྷན་ཚོགས་ཀྱི་དྲུང་ཆེ་ཚེ་རིང་མཚམས་གཅོད་ལགས་ཀྱིས་བརྗོད་བྱུང་།
དེ་རིང་ཕྱི་ཚེས་ ༡ ཉིན་བོད་ཀྱི་སྨན་པའི་ལྷན་ཚོགས་ཀྱི་སྣེ་ཁྲིད་པའི་རྒྱལ་སྤྱིའི་བོད་ཀྱི་གསོ་བ་རིག་པའི་ཚོགས་ཆེན་ཐེངས་གསུམ་པ་ཝ་ཎ་དབུས་བོད་ཀྱི་གཙུག་ལག་སློབ་གཉེར་ཁང་དུ་བོད་ཀྱི་གསོ་བ་རིག་པའི་ལྷན་ཚོགས་དང་ཝ་ཎ་དབུས་བོད་ཀྱི་གཙུག་ལག་སློབ་གཉེར་ཁང་། ལྕགས་པོ་རི་དྲན་རྟེན་བོད་སྨན་སློབ་གཉེར་ཁང་བཅས་ཀྱི་གོ་སྒྲིག་འོག་ཉིན་ ༥ རིང་ཚོགས་ཏེ་དངོས་སུ་མཇུག་གྲུབ་ཡོད་པ་རེད།
འདི་གའི་གསར་འགོད་པས་བོད་ཀྱི་གསོ་བ་རིག་པའི་སྨན་པའི་ལྷན་ཚོགས་ཀྱི་དྲུང་ཆེ་ཚེ་རིང་མཚམས་གཅོད་ལགས་སུ་ཁ་པར་བརྒྱུད་འབྲེལ་བ་བྱས་པར། མོས་གསོ་བ་རིག་པའི་ཚོགས་ཆེན་དེ་སྔོན་རྒྱལ་པོ་ཁྲི་སྲོང་ལྡེའུ་བཙན་སྐབས་ཐེངས་དང་པོ་ཚོགས་ཡོད་པ་དང། རྗེས་སུ་བོད་ཀྱི་སྨན་པའི་ལྷན་ཚོགས་ཀྱི་སྣེ་ཁྲིད་འོག་མུ་མཐུད་ཚོགས་ཆེན་དེ་ཚོགས་དགོས་པར་གྲོས་འཆམ་བྱུང་བ་ལྟར། ཚོགས་ཆེན་ཐེངས་གཉིས་པ་དེ་ཕྱི་ལོ་༢༠༡༢ ལོ་དྷ་རམ་ས་ལར་ཚོགས་ཡོད་པ་དང་། ཐེངས་འདིའི་རྒྱལ་སྤྱིའི་བོད་ཀྱི་གསོ་བ་རིག་པའི་ཚོགས་ཆེན་དེ་གསུམ་པ་ཆགས་ཡོད་པ་རེད། ད་ལོ་ཝ་ཎ་དབུས་བོད་ཀྱི་གཙུག་ལག་སློབ་གཉེར་ཁང་ལོ་ངོ་ ༥༠ འཁོར་བའི་དུས་དྲན་མཛད་སྒོའི་ལས་རིམ་ནང་གསོ་བ་རིག་པའི་ཚོགས་ཆེན་འཚོགས་རྒྱུ་འཁོད་པ་ལྟར་འདིར་ཚོགས་ཡོད་པ་རེད། ཅེས་དང་།
མོས་མུ་མཐུད་ད་ལོའི་ཚོགས་ཆེན་གྱི་ནང་དོན་དེ་སྨན་གྱི་ལུགས་ཆེན་གསུམ་ཞེས་པ་གཙོ་བོར་བཟུང་ཡོད་པ་དང་། སྔོན་ཆད་ཆོས་རྒྱལ་ཚོས་སྐབས་སུ་ཨེ་ཤ་ཡའི་ནང་དུ་སྲོལ་རྒྱུན་གྱི་སྨན་ལུགས་ཆེན་པོ་གསུམ་ཞེས་རྒྱ་གར་ཚེ་ཡི་རིག་བྱེད་དང་རྒྱ་ནག་གི་སྲོལ་རྒྱུན་སྨན་ལུགས། གསོ་བ་རིག་པའི་སྨན་ལུགས་སོགས་སྐབས་དེ་དུས་ཀྱི་ཨེ་ཤ་ཡའི་ནང་གི་སྨན་ལུགས་ཆེན་པོ་གསུམ་ངོ་སྤྲོད་བྱས་ཡོད་པ་རེད། ལོ་རྒྱུས་ཁྲོད་ཀྱི་ལུགས་ཆེན་གསུམ་དེ་མ་ཤེས་པ་ཡིན་ན་སྨན་པ་མཁས་པའི་གྲལ་དུ་མི་ཚུད་ཞེས་གསུངས་པ་ལྟར། སྨན་པ་ཞིག་ལ་མཚོན་ན་ལུགས་ཆེན་གསུམ་དེ་ངེས་པར་ཤེས་དགོས་པ་རེད། གསོ་བ་རིག་པའི་ལོ་རྒྱུས་ལས་འཕྲོས་པའི་སྨན་ལུགས་ཆེན་པོ་དེ་གལ་ཆེན་པོ་ཡིན་པས་ཚོགས་འདུའི་ཉིན་དང་པོར་ངོ་སྤྲོད་གཏམ་བཤད་བྱས་ཡོད་པ་རེད། ཅེས་བརྗོད་བྱུང་།
ཐེངས་འདིའི་ཚོགས་ཆེན་གྱི་ཚོགས་མི་དང་ཚོགས་འདུའི་ལས་རིམ་སོགས་ཀྱི་སྐོར་ལ་མོས།ཚོགས་ཆེན་ཐོག་རྒྱལ་ཁབ་གང་སར་བཞུག་པའི་བོད་ཀྱི་གསོ་རིག་ཆེད་མཁས་པ་དང་སྨན་པ་སྨན་སློབ་སོགས་ཁྱོན་མི་གྲངས་༢༠༡ འཛོམས་ཡོད་པ་རེད། ཚོགས་ཆེན་དེ་རྒྱལ་སྤྱིའི་ཚོགས་ཆེན་ཞིག་ཆགས་ཀྱི་ཡོད་དུས་བོད་པ་མ་ཡིན་པའི་ཕྱི་རྒྱལ་མི་རིགས་ཚོགས་ཆེན་ཐོག་གཏམ་བཤད་གནང་མཁན་སོའུ་ཛི་ལན་ཌི་དང་ཨོ་སི་ཊོ་ལེི་ཡ། ཨུ་རུ་སུ། སོག་པོ། སེང་གྷ་པོར། འབྲུག་དང་བལ་ཡུལ་སོགས་ནས་མཉམ་ཞུགས་གནང་ཡོད་པ་དང་། དེ་བཞིན་ཚོགས་བཅར་བའི་ཁྲོད་ཁྱོན་རྒྱལ་ཁབ་ཁག་༡༡ནས་ཉམས་ཞུགས་གནང་འདུག ཚོགས་ཆེན་གྱི་ལས་རིམ་ཚོགས་སྟངས་དེ་ཐུན་མོང་ཚོགས་ཐུན་ ༦ དང་ཆ་བགོས་ཚོགས་ཐུན་ ༢༨ དང་དཔྱད་རྩོམ་སྒྲོག་སྦྱང་མཁན་ ༡༢ ལག་ལེན་དམར་འཁྲིད་ ༥ བཅས་ཚོགས་ཐུན་རེ་རེར་ཆེད་མཁས་མི་སྣས་སོ་སོའི་བརྗོད་གཞིའི་ཐོག་གཏམ་བཤད་དང་དཔྱད་རྩོམ་སྒྲོག་སྦྱང་གནང་ཡོད་པ་རེད། ད་ལོའི་དཔྱད་རྩོམ་ལ་མཚོན་ན་ང་ཚོས་སྔོན་ཚུད་ནས་གསལ་བསྒྲགས་བྱས་པ་ལྟར་མང་པོ་ཞིག་འབྱོར་ཡོད་ན་ཡང་། དུས་ཚོད་སོགས་ཀྱི་རྐྱེན་གྱིས་ཚང་མ་སྒྲོག་སྦྱང་བྱེད་ཐབས་མེད་དུས་ང་ཚོས་དེ་དག་ལས་ཡག་ཤོས་ཁག་ཅིག་གདམས་གསེས་ཀྱིས་སྒྲོག་སྦྱང་བྱེད་ཀྱི་ཡོད་པ་རེད་ལ། དཔྱད་རྩོམ་དེ་དག་གི་ཁྲོད་བོད་ཡིག་དཔྱད་རྩོམ་ ༥ དང་དེ་མིན་སོག་པོ་དང་ཨུ་རུ་སུ་ནས་གསོ་བ་རིག་པའི་སྒང་ལ་ཉམས་ཞིབ་དང་ཡིག་ཆ་མཁོ་སྒྲུབ་བྱས་པ་སོགས་ཁྱོན་དཔྱད་རྩོམ་ ༡༢ སྒྲོག་སྦྱང་གནང་ཡོད་པ་ལས་དཔྱད་རྩོམ་སྒྲོག་སྦྱང་མཁན་གཉིས་སྨན་སློབ་སློབ་མ་དང་དེ་མིན་ཚང་མ་ཕྱི་རྒྱལ་མི་རིགས་དང་ཆེད་མཁས་སྨན་པ་རྐྱང་རེད་འདུག ཅེས་བརྗོད་བྱུང་།
མཇུག་ཏུ་མོས་རྒྱལ་སྤྱིའི་བོད་ཀྱི་གསོ་བ་རིག་པའི་ཚོགས་ཆེན་འདི་ལྟ་བུ་ཞིག་ཚོགས་ཐུབ་པ་དེ་ཧ་ཅང་གལ་ཆེན་པོ་རེད་ལ། གཅིག་ནས་སྨན་པ་དགྲེས་གཞོན་ཕན་ཚུན་བར་ལྷན་འཛོམས་ཡོང་ཐུབ་པ་དང་གཉིས་ནས་ད་ལྟའི་ཆར་གསོ་བ་རིག་པ་དེ་རྒྱལ་ཁབ་མང་པོའི་ནང་དར་སྤེལ་འགྲོ་བཞིན་པའི་སྐབས། གསོ་བ་རིག་པ་ཞེས་བརྗོད་དུས་མང་པོ་ཞིག་གིས་སྨན་ལུགས་ཤིག་རང་ལ་ངོས་འཛིན་བྱེད་ཀྱི་ཡོད་པ་རེད།གསོ་བ་རིག་པ་ཟེར་དུས་ཕྱི་ལུགས་ཀྱི་གསོ་བ་རིག་པ་དང་རྒྱ་གར་གྱི་གསོ་བ་རིག་པ་ཟེར་བ་སོགས་གསོ་བ་རིག་པ་དེ་སྨན་གྱི་ལུགས་ཤིག་ཏུ་ངོས་འཛིན་བེད་སྤྱོད་བྱེད་ཀྱི་ཡོད་པ་རེད། ཡིན་ན་ཡང་། ཐེངས་འདིའི་ཚོགས་ཆེན་གྱི་མཇུག་བསྡོམས་གསུངས་བཤད་གནང་མཁན་སྐུ་མགྲོན་གཙོ་བོར་རྒྱ་གར་ནང་སྲིད་བློན་ཆེན་སྐུ་ཞབས་ཀེ་རེན་རྰ་ཇེ་ཇོ(Kirenrijiju)ལགས་དང་དམིགས་བསལ་སྐུ་མགྲོན་ལ་རྒྱ་གར་དབུས་སྨན་གྱི་ལྷན་ཚོགས་ཀྱི་ཚོགས་གཙོ་ཝེ་ནྰ་ཐྰ་(Vinatha)ལགས་གཉིས་ཕེབས་ཡོད་པ་དང་། ཝེ་ནྰ་ཐྰ་ཡི་གསུངས་བཤད་སྐབས་གསོ་བ་རིག་པ་ཞེས་ན་བོད་ཀྱི་སྲོལ་རྒྱུན་སྨན་ལུགས་ཤིག་ཡིན་པ་དཔེ་གསལ་བོ་ཆགས་ཡོད་པ་རེད་ལ།དེ་མིན་མང་པོ་ཞིག་གིས་གསོ་བ་རིག་པ་ཞེས་ན་སྨན་གྱི་ལུགས་ཤིག་ལ་ཡོངས་ཁྱབ་ཀྱིས་བཞག་ཡོད་པ་རེད། དེ་རིང་གི་ཚོགས་ཆེན་འདིའི་ཐོག་གསོ་བ་རིག་པ་ལབ་ན་བོད་ཀྱི་སྲོལ་རྒྱུན་སྨན་ལུགས་ཤིག་ཡིན་པ་གསལ་བོ་བཤད་སོང་། དེ་ཡིན་དུས་གསོ་བ་རིག་པའི་སྨན་པ་ཞིག་ལ་མཚོན་ན་གསོ་བ་རིག་པ་ཞེས་བརྗོད་དུས་བོད་ཀྱི་སྲོལ་རྒྱུན་གསོ་བ་རིག་པ་རེད་མ་གཏོགས་སྤྱི་ཡོངས་ཀྱི་སྨན་ལུགས་ཤིག་མིན་པ་ཤེས་དགོས་རྒྱུ་གལ་ཆེན་རེད། ཅེས་བརྗོད་བྱུང་།
ཐེངས་འདིའི་རྒྱལ་སྤྱིའི་བོད་ཀྱི་གསོ་བ་རིག་པའི་ཚོགས་ཆེན་ཐོག་ལག་ལེན་དམར་འཁྲིད་ཀྱི་གཏམ་བཤད་ལས་རིམ་འགྲོ་བཞིན་ཡོད་པ་དང་། སྨན་བཅོས་ལག་ལེན་དམར་འཁྲིད་ཀྱི་སྐོར་ལ་སྨན་རམས་པ་རྡོ་རྗེ་རབ་བརྟན་ལགས་ཀྱིས་གསོ་བ་རིག་པ་ལས་ཕྱི་བཅོས་ངོ་སྤྲོད་དང། སྨན་པ་ཉི་ཟླ་ལྕེ་ནག་ཚང་གིས་གསོ་བ་རིག་པ་ལས་དབྱུག་བཅོས་ལག་ལེན། སྨན་རམས་པ་ཚུལ་ཁྲིམས་སྐལ་བཟང་གིས་གསོ་བ་རིག་པ་ལས་བསྐུ་གཉེའི་ལག་ལེན། སྨན་རམས་པ་བསྟན་འཛིན་སྦྱིན་པས་གསོ་བ་རིག་པ་ལས་སྐྱུག་གི་ལག་ལེན་དང་སྨན་རམས་པ་ཚུལ་ཁྲིམས་སྐལ་བཟང་གིས་གསོ་བ་རིག་པ་ལས་དུགས་ཀྱི་ལག་ལེན་སོགས་ཀྱི་སྐོར་ལ་གཏམ་བཤད་དང་འཁྲིད་སྟོན་གནང་གི་ཡོད་འདུག
གསར་འགོད་པ། སངས་རྒྱས་དཀོན་མཆོག


text:
དམངས་གཙོའི་འོས་བསྡུ་དང་རྒྱ་ནག་གི་དྲིལ་བསྒྲཊ།
འབྲོག་མྱི།
སྤྱི་ལོ ༢༠༡༦ ལོའི་ཟླ ༣ ཚེས ༢༠ ཉིན། བཞུགས་སྒར་དྷ་རམ་ས་ལ་གཙོ་བྱས་པའི་འཛམ་གླིང་རྒྱལ་ཁབ་ཁག་ཏུ་འཚོ་གནས་བོད་མི་ཚོས་ཉིན་གཅིག་དུས་གཅིག་ལ་འཛམ་གླིང་སྤྱི་ལུགས་དམངས་གཙོའི་འོས་བསྡུའི་ལམ་ནས་ སྐབས་བཅོ་ལྔ་པའི་བཀའ་ཤག་གི་སྲིད་སྐྱོང་དང་སྐབས་བཅུ་དྲུག་པའི་བོད་མི་དམངས་འཐུས་མི་བཅས་བདམས་པ་རེད། ཐེངས་འདིའི་འོས་བསྡུ་དེ་ནི ༧སྤྱི་ནོར ༧གོང་ས་རྒྱལ་བ་རིན་པོ་ཆེ་མཆོག་གིས་ཆབ་སྲིད་ཀྱི་སྐུ་དབང་ཡོངས་སུ་རྫོགས་པ་མི་དམངས་ཀྱིས་ཐད་ཀར་འོས་འདེམས་ལས་ཐོན་པའི་སྲིད་སྐྱོང་ལ་གནང་བའི་རྗེས་ཀྱི་བོད་གཞུང་གི་ཆབ་སྲིད་དབུ་ཁྲིད་དེ་སྲིད་སྐྱོང་འདེམས་ཐེངས་གཉིས་པ་དེ་ཡིན།
དབུས་འོས་བསྡུ་ལྷན་ཁང་གི་གསལ་བསྒྲགས་ལྟར་ན། ཐེངས་འདིར་བྱེས་བོད་གདམ་དམངས ༨༨༠༠༠ ལྷག་གིས་ཐོ་འགོད་བྱས་ཡོད་པ་དང་། འཛམ་གླིང་ཤར་ནུབ་ཀྱི་རྒྱལ་ཁབ ༡༣ གྱི་ནང་དུ་འོས་བསྡུའི་ལས་འགུལ་གཅིག་ཉིན་དུས་གཅིག་དུ་སྤེལ་ནས་སྐབས་གསར་པའི་འཐུས་མི་དང་སྲིད་སྐྱོང་འོས་འདེམས་བྱས་ཡོད་པ་རེད།
ཐེངས་འདིའི་བཙན་བྱོལ་བོད་མིའི་འོས་འདེམས་ཆེན་མོ་དེར་འཛམ་གླིང་ཧྲིལ་བོས་དོ་སྣང་ཆེན་པོ་བྱས་ཡོད་པ་དང་། ཨ་རི་དང་། ཡོ་རོབ། ཨོ་གླིང་སོགས་རྒྱལ་ཁབ་ཀྱི་འཐུས་མི་དང་བོད་དོན་རྒྱབ་སྐྱོར་ཚོགས་པའི་སྐུ་ཚབ་ཀྱི་གྲུབ་པའི་ལྟ་ཞིབ་སྐུ་ཚབ་ཚོགས་པ་ཞིག་སྔ་མོ་ནས་བཞུགས་སྒར་དྷ་རམ་ས་ལར་འབྱོར་ནས། བཙན་བྱོལ་བོད་མིའི་སྤྱི་ཚོགས་ཀྱི་ཐེངས་འདིའི་འོས་འདེམས་ཆེན་མོར་ལྟ་སྐུལ་གནང་ཡོད་པ་རེད། ཡིན་ན་ཡང་། རྒྱ་ནག་གི་སྨྱན་བྱད་རིགས་ཀྱིས་དེའི་སྐོར་གླེང་བ་ཤིན་ཏུ་དཀོན་པོ་རེད། རྒྱ་ནག་ནང་གི་ཝེ་པོ་དང་སྐད་འཕྲིན་སོགས་རྒྱུགས་ཆེ་བའི་སྤྱི་ཚོགས་འབྲེལ་འདྲིས་སྨྱན་བྱད་སྟེང་། འབྲེལ་ཡོད་མིང་ཚིག་གནད་ཆེན་རིགས་བཀག་ཡོད་པ་རེད། ལག་རྩལ་བཀག་རྒྱ་བསྒྲིགས་མེད་པའི་དྲྭ་རྒྱའི་གླེང་སྟེགས་སོགས་སུའང་མི་རྣམས་ཀྱིས་རང་འགུལ་ངང་དེའི་སྐོར་གླེང་སློང་མི་བྱེད་པར་འཇིགས་སྣང་ཞིག་གཡོལ་ཐབས་བྱས་འདུག རྒྱ་ནག་པ་མང་ཆེ་བའི་བག་ཆགས་སུ་ཡོད་པའི་བཙན་བྱོལ་བོད་གཞུང་དང་དེ་ཡི་སྲིད་དབང་ནི། རྒྱ་ནག་གཞུང་གིས་འདས་པའི་ལོ་ངོ་དྲུག་ཅུ་ཙམ་གི་རིང་སྤེལ་བའི་བླུན་སྒྱུར་ དྲིལ་བསྒྲགས “ཏཱ་ལའི་ཤོག་ཁག་གིས་ཞིང་བྲན་ལམ་ལུགས་སླར་གསོ་བྱེད་འདོད་ཡོད” ཅེས་པ་དེ་རེད།
དེ་འདྲ་ཡིན་མོད་ཀྱང་། རྒྱ་ནག་གཞུང་དང་སྨྱན་བྱད་གང་ཡིན་ཡང་རྦད་དེ་མ་མཐོང་མ་གོ་བར་གནས་ཐབས་མེད། རྒྱ་ནག་ཕྱི་འབྲེལ་ལྷན་ཁང་གི་འཆར་ཅན་གསར་འགོད་ལྷན་ཚོགས་སྐབས། གསར་འགོད་པས་རྒྱ་ནག་གཞུང་ལ་ཐེངས་འདིའི་བཙན་བྱོལ་བོད་མིའི་འོས་འདེམས་ལ་ལྟ་ཚུལ་ཅི་ཞིག་ཡོད་པ་དྲིས་དུས། མགྲིན་ཚབ་པ་ལོའུ་ཁང(陆慷)གིས་འགྲོ་ལུགས་ལྟར་ལན་བཏབས་པ་འདི་ལྟར། “ང་ཚོས་དུས་ནམ་ཡིན་ཡང ‘བཙན་བྱོལ་བོད་གཞུང’ ཟེར་བ་དེ་ངོས་ལེན་རྩ་བ་ནས་མེད་ལ། རྒྱལ་ཁབ་གཞན་དག་གིས་ཀྱང‘བོད་ཁ་བྲལ་བ’སུ་དང་གང་གི་ཁ་བྲལ་ལས་འགུལ་ལ་མཐུན་ སྦྱོར་སྟབས་བདེ་དང་གནས་ཡུལ་མཁོ་སྤྲོད་མི་གནང་རྒྱུར་རེ་བ་ཡོད” ཅེས་ནེ་ཙོས་མ་ཎི་སྦྱོར་སྦྱོར་གྱིས་དེ་སྔོན་ནས་གཏན་ལ་ཕབ་པའི་བཤད་སྲོལ་དེ་གསར་འགོད་པའི་ མདུན་དུ་བསྐྱར་བཤད་ཐེངས་ཤིག་བྱས་འདུག འོན་ཀྱང་། ངོས་ལེན་མ་བྱས་པ་ཙམ་གྱིས་བཙན་བྱོལ་བོད་གཞུང་གིས་སྤེལ་བའི་དམངས་གཙོའི་འོས་བསྡུ་ཆེན་མོའི་དངོས་ཡོད་གནས་ཚུལ་དེ་ནག་གསུབ་ཁྱད་གསོད་མི་ནུས་ཤིང་། ༼ཀྲུང་གོ་བོད་ལྗོངས་དྲྭ་བ༽ཟེར་བའི་དེའི་སྐོར་གྱི་རྩོམ་ཐུང་ཞིག་སྤེལ་ཡོད་པ་ དང་། རྒྱ་ནག་གཞུང་འབྲེལ་སྨྱན་བྱད་མང་པོས་དེ་བརྒྱུད་སྤེལ་བྱས་ཡོད་ལ། རྩོམ་ཡིག་དེས་ཐད་ཀར་དང་ཞི་མོའི་ངང་བྱེས་བོད་ཀྱི་འོས་བསྡུ་དེར་དགག་རྒྱག་བྱས་འདུག
རྩོམ་ཡིག་དེའི་ཁ་བྱང་ལ “ཏཱ་ལའི་ཤོག་ཁག་ནང་ཁུལ་ཀྱི་རྩོད་པ་ཇེ་ཆེ་རེད། ‘འོས་བསྡུ་ཆེན་མོས’ འགལ་བ་སྣ་ཚོགས་དམར་རྗེན་ལ་བཏོན” ཞེས་བཏགས་ཡོད། དམངས་གཙོའི་ཆབ་སྲིད་གྱི་ལྟ་བས་བསམ་གཞིགས་བཏང་ཚེ། དམངས་གཙོའི་གཞུང་ངམ་སྒྲིག་འཛུགས་ཤིག་ལ “ཤོག་ཁག་ག་གེ་མོ” ཞེས་འབོད་པ་ལས་གཞན། དྲང་ཕྱོགས་ནས་ཐེངས་འདིའི་འོས་བསྡུ་ཆེན་མོའི་རང་བཞིན་བརྗོད་ཡོད། ཆབ་སྲིད་ཁྲོད་ཀྱི་རྩོད་པ་དེ། ཕོ་བྲང་ནང་ཁུལ་གྱི་དབང་ཆ་འཐབ་རྩོད་ནས་ཡོངས་གྲགས་གདམ་རྩོད་ལ་ཕྱིན་པ་དེ་ནི། མང་ཚོགས་ཀྱི་འཁྲུག་རྩོད་དེ་སྲང་མགོ་ལམ་མདོའི་འཛིང་རེས་ནས་ཁྲིམས་ཁང་ནང་གི་རྩོད་གླེང་དུ་འགྱུར་བ་ནང་བཞིན་རེད། དེ་ནི་དཔལ་ཡོན་གྱི་ཡར་རྒྱས་ཤིག་ཅི་ལ་མིན། ཡར་རྒྱས་དེའི་གཞི་རྩའི་ཁྱད་ཆོས་ནི། ཡོད་བཞིན་པའི་ལྟ་བ་དང་ལངས་ཕྱོགས། འཐབ་ཇུས་དང་ཐབས་ལམ་སོགས་ཀྱི་འགལ་བ་གང་ཞིག་ཡོངས་གྲགས་ཀྱི་ངོ་བོར་བསྒྱུར་ནས། གདམ་དམངས་ཀྱིས་འགལ་བའམ་མ་འདྲ་ས་དེ་རྒྱུས་ལོན་གསལ་བོ་ཡོང་སླད་ཡིན་པའི་མ་ཚད། ཡི་རངས་མིན། རྗེས་འབྲང་མིན། མོས་མཐུན་མིན་སོགས་འོས་ཤོག་གིས་ཐག་གཅོད་བྱ་རྒྱུ་དེ་རེད། གལ་ཏེ་རྩོད་པ་མ་བྱས་པར་རྗེས་སུ་ཡི་རངས་རྒྱུ་དེ་ཆབ་སྲིད་ཀྱི་ཕུན་སུམ་ཚོགས་པའི་རྣམ་པར་ངོས་འཛིན་བྱས་ཚེ། ཕྱི་གསལ་ནང་གསལ་དང་། ཆབ་སྲིད་ཀྱི་ལྟ་བའི་རྩོད་པའི་དམངས་གཙོའི་འོས་བསྡུ་དེ་དུས་ནམ་ཡང་ཕུན་སུམ་ ཚོགས་མི་སྲིད། དེ་ལས་ལྡོག་ན། ད་གཟོད་དེ་ཡི་ཕུན་སུམ་ཚོགས་སའི་གནས་དེ་ཡིན།
འོན་ཀྱང་། རྒྱ་ནག་གཞུང་གི་དྲིལ་བསྒྲགས་སྐད་ཆའི་ནང། གོང་ཞུས་ཁ་བྱང་དེ་ནི་ཡང་དག་པའི་ལྡོག་ཕྱོགས་ཀྱི་བཤད་སྟངས་དཔེ་མེད་ཅིག་ཡིན། གཞུང་གི་མི་ག་གེ་མོ་ཞིག་ཡང་སྙིང་དུ་བཀུར་བའི་མཐུན་སྒྲིལ་དམ་པོའི་སྒྲིག་ འཛུགས་ཤིག་སྟེ། ཡང་སྙིང་གི་དབུ་ཁྲིད་དེའི་གསུང་བ་གནམ་ལྕགས་ཐོག གྱེན་ལྡོག་མེད་པའི་བཀའ། མི་སུ་གཅིག་གིས་ཀྱང་དོགས་པ་ཟས་མི་ཆོག འགྲན་རྩོད་བྱས་མི་ཆོག་པ་ཞིག་ཡིན་དགོས་ལ། གལ་ཏེ་མ་བརྩད་ཐབས་མེད་ཅིག་ཡིན་ཡང་། ཇེ་ཆེར་གཏོང་མི་རུང་བ་མ་ཟད། ཡོངས་གྲགས་ཅན་དུ་དེ་བས་ཀྱང་བསྒྱུར་མི་རུང་། ནང་ཁུལ་གྱི་ཐབས་ལམ་ལ་བསྟུན་ནས་ཆེན་པོ་ཆུང་ཆུང་དང་། ཆུང་ཆུང་མེད་པར་བཟོ་བའི་རང་བཞིན་གྱིས་དོན་དག་ཐག་གཅོད་བྱེད་དགོས། གསང་མི་ཚུགས་པར་ཡོངས་གྲགས་བྱེད་གོས་པའི་འཐབ་རྩོད་ཅིག་ཡིན་ཡང་། རྫིག་མདོག་ཁ་པོའི་རྒྱུ་མཚན་ཞིག་འཚོལ་དགོས། དཔེར་ན། “རུལ་སུངས་ལ་རྒོལ་རྡུང” ལྟ་བུ་སྟེ། འགྲན་སློང་མཁན་གང་ཞིག “ལོ་རྒྱུས་ཀྱི་ཉེས་ཅན་པར” བསྙད་རྒྱུ་དེ་རེད། དངོས་ཡོད་གནས་ཚུལ་གྱི་ཆ་དེ་མི་དམངས་དཀྱུས་མ་ཚོས་ཤེས་དོན་མེད་ལ་ཤེས་ཀྱང་མི་ ཆོག དེ་ལྟ་བུའི་དབུ་ཁྲིད་ནི་མཁས་མཛངས་ལྡན་ཞིང་རླབས་ཆེན་ཡིན། དེ་ལྟ་བུའི་གཞུང་ནི་མཐུན་སྒྲིལ་ལས་ཆོད་ཆེན་པོ་ཡིན། དེའི་སྟབས་ཀྱིས་རྒྱ་ནག་གཞུང་འབྲེལ་སྨྱན་བྱད་ཁག་གི་དྲིལ་བསྒྲགས་ཁྲོད། དམངས་གཙོའི་རྒྱལ་ཁབ་གྱི་གྲོས་ཚོགས་འཐུས་མའི་རྩོད་པ་དྲག་ཆེ་ན་དགོད་སྤྱད་ཡིན་ལ། རྒྱ་ནག་རང་གི་འགྱིག་གི་ཐམ་ཀ་ཞེས་འབོད་པའི་མི་དམངས་འཐུས་མིའི་མུད་པ་ཡན་གྱི་ཁ་ཡག་ངོ་བསྟོད་དང་། གཞུང་གི་སྙན་ཞུ་ལ་ལག་པ་གཉིས་ཀ་ཡར་བཀྱག་ནས་རྒྱབ་སྐྱོར་བྱས་ནས་གྲོས་ཆོད་གཏན་ ཁེལ་བྱས་པ་ཡག་རྟགས་ཡིན་པ་རེད།
༼ཀྲུང་གོ་བོད་ལྗོངས་དྲྭ་བ༽ ཟེར་བའི་རྩོམ་ཡིག་དེའི་ནང་། ཆབ་སྲིད་ལྟ་བ་ཐ་དད་ཡིན་པའི་མི་སྣས་གསར་འགོད་གསལ་བསྒྲགས་སྤེལ་ནས། འོས་བསྡུ་བརྒྱུད་རིམ་ཁྲོད་བྱུང་བའི་གནད་དོན་རིགས་ལ་སྐྱོན་བརྗོད་བྱས་པ་དེ། “ཏཱ་ལའི་ཤོག་ཁག་ནང་ཁུལ་གྱི་འགལ་བ་ཉིན་རེ་ཞག་རེ་དམར་རྗེན་ལ་བུད”པའི་མཚོན་རྟགས་སུ་དྲང་འདུག དེ་འདྲ་ཙམ་གྱིས་ཐེངས་འདིའི་འོས་བསྡུ་དེ་འོས་འཚམ་མིན་པ་ཞིག་ལ་བདེན་དཔང་བྱས་ ཚུལ་རེད། དེ་ཡིས་དོགས་པ་ཟ་སྟངས་ཤིག་ནི། འོས་བསྡུའི “ལེ་ཀྲི(励志)ཟློས་གར” ཁྲོད། འཁྲབ་རོགས་དང་། ལྟད་མོ་བ་གཉིས་ཀས་ཅི་མི་སྙམ་པར། འཁྲབ་འཁྲབ་ནས་ཕན་ཚུན་ཐེར་ཚལ་སྦ་ཚལ་དུ་འབྲལ་རེས་བྱས་ནས“ཕོ་བྲང་འཐབ་རྩོད་ ཟློས་གར”དུ་གྱུར། དེ་ལྟ་བུའི་དམངས་གཙོ་ལ་སུ་ཡི་ཡིད་ཆེས་ཐུབ་བམ། ཞེས་བཀོད་འདུག
དེ་ཡི་ལྟ་སྟངས་ལྟར་ན། རྒྱ་ནག་གི “ཚོགས་ཆེན་གཉིས”ལྟ་བུར། “གཅིག་གིས་གཅིག་གི་ངོ་མ་ཟློག་པར”དོགས་པ་མེད། རྩོད་པ་མེད། སོ་སོའི་ལྟ་བ་ལངས་ཕྱོགས་ཁྱད་དུ་བསད་པའི“མཐུན་སྒྲིལ་རྡོག་རྩ་གཅིག་ཏུ་ སྒྲིལ”ན། ད་གཟོད་མིང་དོན་མཚུངས་པའི་དམངས་གཙོ་ཡིན་པ་འདྲ།
ད་ལོའི་རྒྱ་ནག་གི “ཚོགས་ཆེན་གཉིས” ཞེས་པའི་སྐབས། རྒྱ་ནག་རྒྱལ་ཡོངས་སྲིད་གྲོས་དང་ཆོས་ལུགས་ལས་དོན་ལྷན་ཁང་གི་འགན་འཛིན་ཀྲུའུ་ ཝེ་ཆོན་གྱིས་ཀྱང་ཧ་ཅང་མཐོང་ཆུང་གི་རྣམ་པས། “ཏཱ་ལའི་ཤོག་ཁག་ནང་ཁུལ་གྱི་མི་དེ་ཚོས་ད་ལྟ་ཕན་ཚུན་ལ་རྡུང་རེས་དང་། འཐབ་རེས། ཟང་ཟིང་བཟོ་རེས་བྱེད་བཞིན་ཡོད ”ཟེར། ཡིན་ན་ཡང་། རྒྱ་ནག་གཞུང་གི་ལྟ་སྤྱོད་དེ་གཤམ་གྱི་དོན་དངོས་ཁྲོད་མདའ་སྐད་གླིང་གིས་ བསྒྱུར་ནས་རང་ཁུངས་རང་སྐྱེལ་བྱེད་ནུས་མེད། ལོ་སྔོན་པར་སྤེལ་བའི་སྔོན་འགྲོའི་འོས་བསྡུའི་ཁྲོད། རྒྱབ་སྐྱོར་འོས་ཤོག་གི་མང་ཉུང་ལྟར་བོད་རང་བཙན་གྱི་ལྟ་བ་ལངས་ཕྱོགས་འཛིན་པའི་ སྲིད་སྐྱོང་འོས་མི་ཨ་ཚོགས་ཀླུ་མཁར་བྱམས་འོས་ཁུངས་ལ་ཚུད་མེད། སྲིད་སྐྱོང་ལས་ཐོག་བློ་བཟང་སེངྒེ་དང་སྤྱི་འཐུས་ཚོགས་གཙོ་སྤེན་པ་ཚེ་རིང་གཉིས་འོས་ཁུངས་སུ་ཚུད་པ་རེད། འོན་ཀྱང་། གོང་ཞུས་རྩོམ་ཡིག་དེའི་ནང་། དངོས་དོན་ལོག་པར་བརྗོད་ནས་ཏཱ་ལའི་བླ་མའི་གནོན་ཤུགས་འོག “བོད་ཁ་བྲལ་བ” འོས་བསྡུ་ནང་ཞུགས་དབང་མེད་སོང་། ཞེས་བྲིས་འདུག རྒྱ་ནག་པས་ཤེས་དགོས་རྒྱུ་ཞིག་ནི་འོས་མི་སུ་ཐོན་མིན་དེ་འོས་ཤོག་མང་ཉུང་གིས་ཐག་གི་གཅོད་ཀྱིན་པ་ལས། གང་ཟག་གང་ཞིག་གིས་ཐག་གི་གཅོད་ཀྱིན་མེད། ཀྲུའུ་ཝེ་ཆོན་གྱིས “མཐར་མཇུག་སུ་གདམ་ཡང། ‘བོད་རང་བཙན’གྱི་ཁ་བྲལ་རིང་ལུགས་པའི་ཆབ་སྲིད་རྩ་འཛིན་ལ་འགྱུར་བ་གཏོང་མི་སྲིད”ཅེས་བཤད་ཡོད་པ་རེད། དངོས་དོན་གང་ཞིག་འཁྱོག་བཤད་བྱེད་རྒྱུ་དེ་བློ་མཐུན་ཀྲུའུ་ཝེ་ཆོན་གྱི་ལས་ཀ་ རེད། ༧གོང་ས་མཆོག་དང་བཙན་བྱོལ་བོད་གཞུང་ལ་མཚན་དམོད་དམའ་འབེབས་བྱེད་རྒྱུ་དེ་དེ་ ཡི་ཟ་མ་རེད། གོ་ས་རེད། ཁེ་དབང་རེད། ཀྲུའུ་ཝེ་ཆོན་འཚོ་དགོས་པའི་རྒྱུ་མཚན་ཡང་དེ་ཡིན་པ་འདྲ། རྒྱ་ནག་པ་དུང་ཕྱུར་བཅུ་གསུམ་པོ་ཚང་མ་བོད་ལ་མི་དགའ་མཁན་རྐྱང་རྐྱང་ཡིན་མོད། ཀྲུའུ་ཝེ་ཆོན་ནི་དེའི་ནང་གི་བོད་ལ་སེམས་གཏིང་ནས་སྡང་མཁན་ཞིག་ཡིན། རྒྱལ་ཞེན་དང་རྒྱ་ཞེན་གང་ཡིན་མི་ཤེས་མོད། ཀྲུའུ་ཝེ་ཆོན་ནི་བོད་མི་གཅིག་ཀྱང་མ་ལྷག་ན་ཅི་མ་རུང་བསམ་མཁན་དེ་ཡིན་པ་ཁོང་ གི་སྐད་ཆ་དང་རྩོམ་ཡིག་སོགས་ལས་གསལ་བོ་ཤེས་ཐུབ།
རྒྱ་ནག་གཞུང་གིས་དུས་དང་རྣམ་པ་ཀུན་ཏུ“འགལ་བ་དམར་རྗེན་དུ་ཐོན་རྒྱུར་ངོ་ རྒོལ”བྱས་དང་བྱེད་ཀྱིན་ཡོད་ལ། བཙན་བྱོལ་བོད་གཞུང་སོགས་དམངས་གཙོའི་འོས་བསྡུ་ལ་ངོ་རྒོལ་བྱས་པ་ཙམ་མིན་པར། རང་དཔེ་གཞན་ལ་སྟོན་རྒྱུར་ཧ་ཅང་དགའ། “ཚོགས་ཆེན་གཉིས”ཞེས་པའི་སྔོན་དུ། ཞི་ཅིང་ཕེང་གི་སྲིད་དབང་བཟུང་པའི་རིང་རྒྱལ་ཁབ་ཉམས་ཆགས་སུ་སོང་ལུགས་སྐྱོན་བརྗོད་བྱས་པའི་ཞི་ཅིན་ཕེང་གིས་ཏང་དང་རྒྱལ་ཁབ་ཀྱི་དབུ་ཁྲིད་ལས་དགོངས་པ་ཞུ་དགོས་པའི “ཡོངས་ཁྱབ་ཡི་གེ” ཞིག་རྒྱ་ནག་རང་གི་གཞུང་འབྲེལ་སྨྱན་བྱད “ཝུ་ཇེས(无界 )གསར་འགྱུར་དྲྭ་རྒྱའི” མདུན་ཤོག་གི་ངོས་སུ་སྤེལ་བ་རེད། དམངས་གཙོའི་ཆབ་སྲིད་ཁྲོད། དེ་ལྟ་བུའི “ཅི་མི་སྙམ་པའི” “ ཕན་ཚུན་ཐེར་ཚལ་སྦ་ཚལ་གྱི་འབྲལ་རེས”རིགས་དུས་རྟག་ཏུ་མཐོང་རྒྱུ་གོ་རྒྱུ་ཡོད་པ་མ་ཟད། ངེས་པར་དུ་དེ་འདྲ་ཞིག་ཡིན་ཡང་དགོས། ད་དུང་དེའི་རིགས “ཡ་མཚར་དགོས་པ” ཞིག་དེ་བས་ཀྱང་ག་ལ་ཡིན། འོན་ཀྱང་། རྒྱ་ནག་གཞུང་ངོ་ཚ་ནས་རླུང་ལངས་ཏེ། ཁོང་ཁྲོ་མེ་ལྟར་འབར་ནས། གོ་ཚོད་ལ་དམིགས་བསལ་ཚོགས་ཆུང་ཟུར་དུ་བཙུགས་ནས། “ཡོངས་ཁྱབ་ཡེ་གེ” དང་འབྲེལ་བ་ཡོད་མེད་ལ་མ་བལྟས་པར། སྨྱན་བྱད་པ་གྲགས་ཇཱ་ཇཱ་དང་ཝུ་ཇེས་གསར་འགྱུར་དྲྭ་རྒྱའི་རྩོམ་སྒྲིག་པ་དང་ལས་བྱེད་བཅས་ཐེ་བའི་མི་མང་པོ་གར་སོང་ཆ་མེད་དང་འཛིན་བཟུང་བཀག་ཉར་བྱས་ནས་ཚ་འདྲི་བྱས་དང་བྱེད་ཀྱིན་ཡོད་སྐད། དེ་ལྟ་བུའི་ཡོངས་ཁྱབ་ཡི་གེ་ཞིག་ལ་འཇིགས་སྣང་དེ་འདྲའི་ཆེན་པོ་སྐྱེས་ནས་རྒྱལ་ཁབ་ཀྱི་སྟོབས་ཤུགས་བཀོལ་ནས་དྲག་གནོན་བྱེད་སྟངས་ལས། རྒྱ་ནག་མཐོ་རིམ་གྱི་དབང་ཆའི་འཐབ་རྩོད་དེ་ཤིན་ཏུ་ཆེ་བ་དང་། ཞི་ཅིན་ཕེང་གི་བྱེད་སྟངས་ལ་མ་དགའ་མཁན་མང་པོ་ཡོད་པ་མཚོན་ཐུབ།
གང་ལྟར། བྱེས་བོད་ཀྱི་འོས་བསྡུའི་ལས་རིམ་ལེགས་པར་འགྲུབ། རྒྱ་ནག་གི་བླུན་སྒྱུར་དྲིལ་བསྒྲགས་རིགས་ལ་ཧང་སངས་མི་དགོས། སྤྱིར་བཏང་རྒྱ་ནག་གི་སྐྱོན་བརྗོད་བྱས་པ་དེར་རྒྱུན་སྲོལ་ཞིག་ཡིན་པས། གལ་ཏེ་རྒྱ་ནག་གི་སྐྱོན་བརྗོད་མ་བྱས་ཚེ་ད་གཟོད་ཡ་མཚར་དགོས་པ་ཞིག་ཡིན།
ངེད་དྲ་ཚིགས།


text:
༢༠༡༦ ལོའི་ཨ་རིའི་སྲིད་འཛིན་འོས་བསྡུ་ཆེན་མོ་ད་གཟོད་རྟིང་ཐག་ཆོད་སོང་། ད་ཐེངས་ཀྱི་འོས་བསྡུ་འདི་ནི་ཨ་རིའི་ལོ་རྒྱུས་སུ་འགྱུར་ལོག་ཆེ་ཤོས་ཀྱི་འོས་བསྡུ་དེ་ཡིན་ལ། གདམ་རྩོད་སྐབས་རྐང་པ་འཐེང་འགྲོས་ཀྱི་ཡར་མཆོང་མར་ལྡིང་དང་། རྣ་ཚ་བའི་འཆལ་གཏམ་དང་སྣ་ཚ་བའི་དྲི་ངན་གྱི་འབགས་པའི་ཞབས་འདྲེན་གནས་ཚུལ་རིགས་རྒྱུན་མ་ཆད་པ་མ་ཟད། མཇུག་འབྲས་དེ་མི་རྣམས་པས་བློ་ཡུལ་ལས་རྦད་དེ་འདས་ཏེ་གོ་ལ་ཧྲིལ་བོ་ཧ་ལས་ཧང་སང་ཡོད།
ལོ་གཅིག་ལྷག་གི་ཨ་རིའི་སྲིད་འཛིན་འོས་བསྡུ་ཆེན་མོ་དེར་རྒྱ་ནག་གཞུང་དང་མི་དམངས་ཀྱིས་ཨ་རི་གཞུང་དང་མི་དམངས་ལས་ཀྱང་དོ་སྣང་ཆེ་བ་བྱས་ཡོད་ལ། ལྷག་པར་དུ་རྒྱ་ནག་གཞུང་འབྲེལ་གསར་འགྱུར་སྨྱན་བྱད་ཁག་གི་ནང་དུ་ཨ་རིའི་དམངས་གཙོ“གཡང་རོང་དུ་ལྷུང་བ”། “སྣ་བྲག་ལ་ཐུག་པ”། “སྒྲིག་འཆོལ་གྱི་ཁེངས་པ” སོགས་ཀྱིས་ཁེངས་འདུག དོན་དམ་པའི་ཨ་རིའི་ཐེངས་འདིའི་འོས་བསྡུ་དེས་དམངས་གཙོའི་ཞན་སྐྱོན་མཚོན་ཡོད་དམ་ཡང་ན་ཁྱད་འཕགས་མཚོན་ཡོད། བསམ་ཡུལ་ལས་འདས་པའི་འོས་བསྡུའི་གྲུབ་འབྲས་དེ་ནི་ཨ་རིའི་དམངས་གཙོའི་ཕམ་ཉེས་ཡིན་ནམ་ཡང་ན་ལེགས་བཅོས་ཡིན་ཞེ་ན། གང་ཡིན་གང་མིན་དངོས་ཡོད་གནས་ཚུལ་དང་བསྟུན་ནས་དཔྱད་བརྗོད་གང་འཚམས་ཤིག་བྱེད་འདོད་བྱུང་།
གདམ་རྩོད་ཀྱི་དུས་ཡུན་ལ་ཕྱི་མིག་ཅིག་བལྟས་ན། སྨྱན་བྱད་གཙོ་གྲས་དང་ཤེས་འཇོན་གཉིས་ལྡན་གྱི་གྲལ་རིམ་བཅས་ཀྱིས་ཕྱོགས་གཅིག་ཁོ་ནར་ལོག་ནས་ལྕམ་ཧེ་ལེ་རེ་ལ་རྒྱབ་སྐྱོར་བྱས་ཡོད་མོད། འོན་ཀྱང་། གདམ་དམངས་ཀྱིས་དེ་ལས་ལྡོག་སྟེ་སྐུ་ཞབས་ཊོམ་ཕུ་བདམས་པ་རེད།
འོ་ན་འོས་བསྡུའི་མཇུག་འབྲས་ལས་བརྡ་ཅི་ཞིག་བསྟན་ཡོད་དམ་ཞེ་ན། གཙོ་བོ་གཅིག་ནི་ཨ་རིའི་སྲོལ་རྒྱུན་གྱི་རིན་ཐང་གི་ལྟ་བ་དེ་མི་འཇིག་བྲག་རི་བཞིན་གནས་མུས་སུ་ཡོད་པ་བསྟན་ཡོད། ནམ་རྒྱུན་ང་ཚོའི་བཤད་ཀྱིན་པའི་དམངས་གཙོའི་ཀ་བ་གསུམ་ཞེས་པ་དེ་ནི་དམངས་གཙོའི་ཕྱིའི་སྒྲོམ་གཞི་ཡིན་ལ། ནང་གི་སྲོག་ཤིང་ནི་ཨ་རིའི་སྲོལ་རྒྱུན་གྱི་རིན་ཐང་གི་ལྟ་བ་སྟེ། “མི་མི་དམངས་ཀྱི་ཆེད་དུ། མི་དམངས་ཀྱིས་བཙུགས་པའི། མི་དམངས་ཀྱི་གཞུང། ” ༼ of the people ﹐by the people ﹐for the people ༽ ཞེས་པ་དེ་ཡིན། འདི་ནི་ད་གཟོད་ཨ་རི་མི་དམངས་ཀྱིས་འདོར་མི་སྲིད་པའི་བསམ་པའི་སྲིག་ཤིང་ཡིན། རྒྱབ་ལྗོངས་འདི་ལས་གྲུབ་པའི་ལྟ་བ་ལངས་ཕྱོགས་ཀྱི་ཁ་གཏད་ན་ཡོ་རོབ་བསམ་བློའི་ཤུགས་རྐྱེན་ཐེབས་པའི་དེང་རབས་ཕྱི་མའི་རིག་གནས་ཀྱི་དཔུང་ཁག་དེ་ཡོད། སྐུ་ཞབས་ཊོམ་ཕུ་རྣམ་པར་རྒྱལ་བ་ལས་སྲིད་གཞུང་ཆེན་པོ་སྤྱི་ཚོགས་ཆུང་ཆུང་གི་ལྟ་བ་འཛིན་པའི་ཡོ་རོབ་ཀྱི་རྣམ་པ་ཅན་གྱི་དེང་རབས་ཕྱི་མའི་རིག་གནས་ཀྱི་རྗེས་འབྲང་པ་ཤེས་འཇོན་གཉིས་ལྡན་གྱི་གྲལ་རིམ་དེ་ཨ་རིའི་སྤྱི་ཚོགས་ཀྱི་གཞི་རྟེན་མིན་པ་ར་སྤྲོད་བྱུང་ཡོད།
དེ་མིན་པའི་བརྡ་གཞན་ཞིག་ནི་ཨ་རིའི་གདམ་དམངས་ཀྱི་འགྱུར་ལྡོག་ཡིན། ཨ་རིའི་གཞི་རིམ་མང་ཚོགས་ཀྱིས་ད་ལྟའི་གནས་སྟངས་ལ་མ་མོས་པ་མ་ཟད། ངོས་ལེན་མེད་པའི་རྣམ་འགྱུར་གྱིས་སྲོལ་རྒྱུན་མ་ཡིན་པའི་ཆབ་སྲིད་པ་ཞིག་བདམས་པ་རེད། དེ་མིན་ད་ལྟའི་ཆབ་སྲིད་པ་དག་ལ་ཁ་སང་དེ་རིང་གི་ཨ་རིའི་ཕྱི་སྲིད་དང་ནང་སྲིད་གཉིས་ཀར་འཕྲད་དང་འཕྲད་ཀྱིན་པའི་ཛ་དྲག་གི་གནས་སྟངས་འདི་སེལ་རྒྱུར་ཡིད་ཆེས་མེད་པའང་མཚོན་ཡོད་པས། དེ་ནི་ཉམས་ཞིབ་པའི་ཚོགས་ཧ་ལས་དགོས་ས་གཅིག་ཡིན།
ད་ལྟའི་གནས་སྟངས་ལ་མ་མོས་པ་ཟེར་བ་དེ་སྤྱི་བཤད་ཅིག་ཡིན་པས། ཅུང་གོ་སླ་བར་བཤད་ན། འཛམ་གླིང་གཅིག་གྱུར་གྱི་རླུང་འཚུབ་ཁྲོད་གྲུབ་པའི་མཐོ་རིམ་དབང་གྲགས་ཤོག་ཁག་གིས་དབང་ཆ་དང་དཔལ་འབྱོར་གྱི་ཁེ་བཟང་ཡོད་ཚད་སྒེར་སྡེམ་བྱས་པར་གཞི་རིམ་མང་ཚོགས་ཀྱི་མགུ་མ་གང་སེམས་མ་སྐྱིད་པར་ལྷག་ཡོད། དེ་ལྟ་བུའི་གནས་སྟངས་ཤིག་གི་སྐབས་དེར། ཨ་རིའི་མི་དམངས་ཀྱིས་སོ་སོར་དབང་པའི་དབང་ཆ་བཀོལ་ནས། སོ་སོ་ལ་མངའ་བའི་འོས་ཤོག་བཀོལ་ནས་ཨ་རིའི་གཞི་རྩའི་རྨང་གཞི་དང་ལྟ་གྲུབ་། བདག་དབང་བཅས་ལ་སྲུང་སྐྱོབ་བྱས་པ་རེད། ཡིན་ན་ཡང་། རྒྱ་གཞུང་གི་མགྲིན་ལྕེ་དང་གཞུང་སྐུལ་རིག་པ་བ་ཚོས་དཔྱད་རྩོམ་རིང་ཐུང་དུ་མ་བྲིས་ནས་དེ་ནི་ཨ་རིའི་དམངས་གཙོའི་སྒྲིག་འཆོལ་གྱི་ཟང་ཟིང་མཚོན་ཡོད་ལུགས་ཤོད་ཀྱིན་ཡོད་མོད། འོན་ཀྱང་དེ་ནི་དོན་ཀྱིས་དམངས་གཙོ་ཡིན། དེ་ཡིས་ད་གཟོད་དམངས་གཙོ་མཚོན་ཡོད། དམངས་གཙོ་དམངས་གཙོ། མི་དམངས་གཙོ་བོ་ཡིན་ཟེར་གྱིན་པ་མ་རེད་དམ། སྲིད་འཛིན་འོས་མི་ལྕམ་ཧེ་ལེ་རེ་དང་སྐུ་ཞབས་ཊོམ་ཕུ་གཉིས་བསྡུར་ན། ཁོང་རྣམ་པ་གཉིས་ཀྱིས་གདམ་རྩོད་རིང་བསགས་པའི་མ་དངུལ་གྱི་མང་ཉུང་ལ་ཁྱད་པར་ཆེན་པོ་ཤོར་ཡོད་ལ། ལྕམ་ཧེ་ལེ་རེ་ཡིས་བསགས་པའི་མ་དངུལ་སྐུ་ཞབས་ཊོམ་ཕུལ་ལས་ལྡབ་གཉིས་ལྷག་ཡིན། དེ་མིན་གསར་འགྱུར་སྨྱན་བྱད་རིགས། མཐོ་རིམ་སྤྱི་ཚོགས་དང་ཤེས་འཇོན་གཉིས་ལྡན་གྱི་མི་ཡོད་ཚད་ཕྱོགས་གཅིག་ཁོ་ནར་ལོག་ནས་ལྕམ་ཧེ་ལེ་རེ་ལ་རྒྱབ་སྐྱོར་དང་ཡིད་ཆེས་བྱས་པ་རེད། མཇུག་མཐའི་ཉི་མ་འགར་ཐུག་དུས་ཐ་ན་སྤྱི་མཐུན་ཚོགས་པའི་ཆེ་ཆེ་དྲག་དྲག་དག་གིས་ཀྱང་ལངས་ཕྱོགས་གསལ་བོར་བཟོས་ཏེ་མཐའ་རུ་དགར་ནས། སྐུ་ཞབས་ཊོམ་ཕུ་ཡི་ཉེ་འཁོར་ན་ཁོང་གི་ལྟ་བ་དང་མཐུན་པའི་སྤྱི་མཐུན་ཚོགས་པའི་མི་རྒན་འགའ་དང་ཁོང་གི་ནང་མི་ལས་ལྷག་མེད་པའི་གནས་སྟངས་ཤར་བ་རེད། ཡིན་ན་ཡང་འོས་ཤོག་འཕེན་དུས་སྐུ་ཞབས་ཊོམ་ཕུ་ལགས་འགྲན་ཡ་ལས་རྣམ་པར་རྒྱལ་བ་དེས་མི་དམངས་གཙོ་བོ་ཡིན་པའི་དམངས་གཙོའི་ལམ་ལུགས་འབུར་དུ་ཐོན་ཡོད། དེ་ལས་ལྷག་པའི་དམངས་གཙོ་ཞིག་གང་ཡོད་དམ། མི་སུམ་ཅུར་བསམ་བ་སུམ་ཅུ་ཞེས་པའི་ཁ་དཔེ་བཞིན། མི་ཚང་མིས་རང་རང་སོ་སོའི་བསམ་ཚུལ་བཏོན་ཆོག་ལ་བཏོན་སའང་ཡོད། ཟང་ཟིང་གི་ཁྲོད་དུ་ཐུན་མོང་གི་ལམ་སྲོལ་ཞིག བརྟན་བརླིང་གི་སྲིད་དབང་ཞིག་ཆགས་པ་ནི་ད་གཟོད་དམངས་གཙོ་ཡིན། ཟང་ཟིང་མི་དགོས་ལ་བསམ་ཚུལ་ཡང་བཏོན་མི་ཆོག་ན། དེ་ནི་རྒྱ་ནག་གི་སྲིད་དབང་སྒེར་གཅོད་ལམ་ལུགས་དང་ཁྱད་པར་ཅི་ཞིག་ཡོད་དམ། རྒྱ་ནག་གི་ན་ནིང་དོ་ཚིགས་ཀྱི་སྲིད་དབང་རྩོད་རེས་ཀྱི་ཟང་ཟིང་དེ། སྒྲིག་གཞི་དང་ལམ་ལུགས་ཀྱི་ཞན་སྐྱོན་ལས་བྱུང་བ་ཡིན་པས་སྲིད་དགྲ་འགའ་བཙོན་ལ་བཅུགས་པ་ཙམ་གྱིས་གནད་དོན་སེལ་ག་ལ་ནུས།
ཡང་རྒྱ་ནག་གི་མགྲིན་ལྕེ་འགས་ཐེངས་འདིའི་འོས་བསྡུས་ཨ་རིའི་དམངས་གཙོའི་ལམ་ལུགས་ཉམས་དམས་སུ་བཏང་ལུགས་བརྗོད་ཀྱིན་ཡོད། དོན་དངོས་སུ་ཉམས་དམས་སུ་བཏང་བ་མ་རེད། སྲ་བརྟན་དུ་བཏང་བ་རེད། དེ་དང་ཆབས་ཅིག ཨ་རི་བའི་དམངས་གཙོའི་ཡིད་ཆེས་ཀྱང་སྲ་ཞིང་བརྟན་པར་བཏང་ཡོད། ལྕམ་ཧེ་ལེ་རེ་ལ་རྒྱབ་སྐྱོར་བྱེད་མཁན་ནི་སྤྱི་ཚོགས་མཐོ་རིམ་དང་ཤེས་འཇོན་གཉིས་ལྡན་གྱི་མི་སྣ་དང་གསར་འགྱུར་སྨྱན་བྱད་ཀྱི་སྡེ་རེད། སྐུ་ཞབས་ཊོམ་ཕུ་ལ་རྒྱབ་སྐྱོར་བྱེད་མཁན་དེ་གཞི་རིམ་མང་ཚོགས་དང་བཟོ་བའི་གྲལ་རིམ་སྟེ་སྐུ་ཞབས་མཱར་ཁེ་སིའི་སྐད་ཆ་ལྟར་ན་འབྱོར་མེད་གྲལ་རིམ་རེད། འབྱོར་མེད་གྲལ་རིམ་གྱིས་ཨ་རིའི་སྲིད་འཛིན་འོས་བསྡུ་ཆེན་མོའི་ཁ་ལོ་བསྒྱུར་བ་དེས་ཨ་རིའི་དམངས་གཙོ་དེ་དམངས་གཙོ་ངོ་མ་ཡིན་པ་ལས་རྫུན་མ་མིན་ལ་གསལ་བོར་མཚོན་ཡོད།
ཨ་རིའི་གཞི་རིམ་སྤྱི་ཚོགས་སུ་ནམ་རྒྱུན་གོ་རྒྱུ་ཡོད་པའི་སྐད་ཆ་ཞིག་ནི་རྒྱལ་ཁབ་གཞུང་གི་མ་རེད། མི་དམངས་ཀྱི་རེད་ཟེར་བའི་བཤད་སྲོལ་དེ་རེད། གཞི་རིམ་མང་ཚོགས་དཀྱུས་མ་ཚོར་དབང་མེད་ལ་རྒྱུའང་མེད། ཡིན་ན་ཡང་ཁོང་ཚོའི་སེམས་གཏིང་ན་རྒྱལ་ཁབ་ཀྱི་བདག་པོ་ཡིན་པའི་འདུ་ཤེས་བརྟན་པོ་ཞིག་ཡོད། དེ་ནི་དམངས་གཙོའི་སྤྱི་ཚོགས་སུ་མ་གཏོགས་གོ་རྒྱུ་དཀོན་པའི་ཚོར་བཤད་ཞིག་ཡིན། དེ་མིན་གཞི་རིམ་འབྱོར་མེད་གྲལ་རིམ་ལ་དབང་ཡང་མེད་ལ་རྒྱུ་ཡང་མེད། འོན་ཀྱང་། ཁོང་ཚོའི་ལག་ན་འོས་ཤོག་ཡོད། དེ་ནི་དམངས་གཙོའི་ལམ་ལུགས་ཀྱི་རླབས་ཆེ་ས་དེ་ཡིན།
ཐེངས་འདིའི་འོས་བསྡུ་ལས་ཐོན་པའི་གནས་སྟངས་གཞན་ཞིག་ནི། ཤེས་འཇོན་གཉིས་ལྡན་གྱི་གྲལ་རིམ་དང་གཞི་རིམ་མང་ཚོགས་ཀྱི་གྲལ་རིམ་བར་གྱི་འབྲེལ་བ། གྲལ་རིམ་དེ་གཉིས་ཀྱི་འབྲེལ་བ་རྩ་བའི་ཆ་ནས་གཅིག་ལ་གཅིག་རྟེན་གྱི་འབྲེལ་བ་ཡིན་པས། དེ་ལ་འགྲིག་མིན་ཙམ་གྱིས་དབྱེ་བ་བཀར་མི་རུང་། ཡིན་ན་ཡང་། ལྕམ་ཧེ་ལེ་རེ་ཡིས་ང་མ་གཏོགས་སྲིད་འཛིན་ལ་འོས་པ་གཞན་མེད་བསམ་པའི་རང་རློམ་གྱི་ང་རྒྱལ་དང་། མཐོ་རིམ་སྤྱི་ཚོགས་དང་གསར་འགྱུར་སྨྱན་བྱད་ཀྱི་ང་ཚོ་ནི་སྤྱི་ཚོགས་ཀྱི་སྣེ་ཁྲིད་མཁན་དེ་ཡིན་བསམ་པའི་རང་སྣང་གིས་ཁེངས་པའི་ང་རྒྱལ་ནི་ཧེ་ལེ་རེ་ཕམ་སྤྱད་དང་ཊོམ་ཕུ་རྒྱལ་སྤྱད་གཙོ་བོ་དེ་ཡིན། དེ་བཞིན་དུ་ལྕམ་ཧེ་ལེ་རེ་དང་ཁོང་གི་ཁྱོ་ཀ་སྲིད་འཛིན་ཟུར་བ་བྷེལ ཁི་ལིན་ཊིན། དེ་ལས་གཞན་ད་དུང་སྲིད་འཛིན་ཨོ་བྷ་མ་དང་ལྕམ་སྐུ་མཱི་ཞཱད་བཅས་ཀྱིས་གཙོས་པའི་ཤེས་འཇོན་གཉིས་ལྡན་གྱི་གྲལ་རིམ་གྱིས་སྐུ་ཞབས་ཊོམ་ཕུ་ལ་དམའ་འབེབས་ག་ཚོད་བྱས་ན་དེ་ཚོད་ཀྱིས་མང་ཚོགས་ཀྱིས་ཊོམ་ཕུ་ལ་དགའ་མོས་བྱེད་པ་དང་། སྐུ་ཞབས་ཊོམ་ཕུ་ཡིས་ཁ་རུ་ཁ་ཐུག་གི་སྐད་ཆ་དྲག་རྩུབ་ཅན་ག་ཚོད་བཤད་ན་མང་ཚོགས་ཀྱིས་དེ་ཚོད་ཀྱིས་ཁོང་ནི་ཁ་ཁོག་གཉིས་མེད་ཀྱི་མི་གཞུང་དྲང་ཞིག་ཡིན་པར་འདོད་ནས་ཁོང་ནི་ཡིད་ཆེས་རུང་བའི་དབུ་ཁྲིད་ཅིག་ལ་ངོས་འཛིན་བརྟན་པོ་གནང་བ་རེད།
གསར་འགྱུར་སྨྱན་བྱད་དང་མཐོ་རིམ་སྤྱི་ཚོགས་ཀྱི་རང་ཞེན་དང་ཕྱོགས་ཞེན་སྐོར་ཅུང་ཞིག་བཤད་ན། སྤྱི་ཟླ ༡༡ ཚེས ༨ གི་དགུང་མོར། ཨ་རིའི་མངའ་སྡེ་མང་པོའི་འོས་ཤོག་གི་རྟིང་ཐག་ཆད་ནས་སྐུ་ཞབས་ཊོམ་ཕུར་རྒྱལ་ཁ་ཐོབ་པར་གཏན་ཁེལ་ཡང་གསལ་བསྒྲགས་མ་བྱས་པའི་གོང་དེར། ཨ་རིའི་སྐད་གྲགས་ཆེ་བའི༼ ཝ་ཞིན་ཊོན་བང་ཆེན༽ གྱིས་ད་དུང་ཡང“ལྕམ་ཧེ་ལེ་རེའི་ཕོ་བྲང་དཀར་པོར་བགྲོད་པའི་ལམ་ཁ་ཅུང་ཞིག་ཇེ་དོག་ཏུ་སོང་”ཞེས་པ་ལས་ཊོམ་ཕུ་ལ་རྒྱལ་ཁ་ཐོབ་པར་ངོས་ལེན་བྱས་མེད་པ་ལྟ་བུ་དང་། དེ་བཞིན་དུ་ཨ་རིའི ༼ནིའུ་ཡོག་དུས་བབ༽ ཀྱིས་ལྕམ་ཧེ་ལེ་རེ་ལ་རྒྱལ་ཁ་ཐོབ་ཤག་ཤག་གིས་སྔ་ས་ནས་གནས་ཚུལ་བཟོས་ནས་སྒྲིག་ཚར་ཡོད་པ་མ་ཟད། ཉིན་དེའི་དྲྭ་ཚིགས་མདུན་ངོས་གྱི་གསར་འགྱུར་གྱི་ཁ་བྱང་ལ “ལྕམ་སྲིད་འཛིན”ཞེས་བཏགས་ཡོད་པ་ལ་སོགས་ལས། གསར་འགྱུར་སྨྱན་བྱད་ཀྱི་སྡེ་དང་མཐོ་རིམ་སྤྱི་ཚོགས་ཀྱི་ང་རྒྱལ་དང་ཕྱོགས་ཞེན། ད་དུང་རང་ཞེན་ཤེས་ཐུབ།
གསར་འགྱུར་སྨྱན་བྱད་ཀྱི་སྡེ་དང་མཐོ་རིམ་སྤྱི་ཚོགས་ཀྱིས་སྐུ་ཞབས་ཊོམ་ཕུ་ཡི་རྒྱབ་སྐྱོར་བ་གཞི་རིམ་མང་ཚོགས་ལ་བཅངས་པའི་མཐོང་ཆུང་གི་ལྟ་ཚུལ་དེ་ལ་འཛམ་གླིང་གཅིག་གྱུར་གྱི་རླབས་རྒྱུན་ཁྲོད་ཤེས་མ་ཤེས་དང་བསམ་བཞིན་ཡིན་མིན་གྱི་བར་ནས་རྒྱ་ནག་གཙོ་བོ་ཡིན་པའི་སྒེར་གཅོད་རིང་ལུགས་ཀྱི་རིག་གནས་ཀྱི་འབག་བསླད་ཐེབས་པ་གསལ་བོ་རེད།
ད་དུང་གལ་ཆེན་པོ་ཞིག་ཡོད། ཨ་རིའི་གཞི་རིམ་མང་ཚོགས་དང་། སྤྱི་མཐུན་ཚོགས་པས་ལྕམ་ཧེ་ལེ་རེ་དང་ཤེས་འཇོན་གཉིས་ལྡན་གྱི་གྲལ་རིམ་དེ་ཕམ་པར་རྒྱག་འདོད་པ་མ་ཟད། བརྙས་བཅོས་ཁྱད་གསོད་ཀྱང་བྱེད་འདོད་ཡོད། གལ་སྲིད་སྐུ་ཞབས་ཊོམ་ཕུ་མ་ཡིན་པའི་སྐྱེས་བུ་བབ་བརླིང་ཞིག སྲོལ་རྒྱུན་པ་ཞིག་ཡིན་ན་རྒྱལ་ཁ་ཐོབ་མི་སྲིད། དེ་བས་ན་སྐུ་ཞབས་ཊོམ་ཕུ་ལྟ་བུའི་རྒྱུན་སྲོལ་ལ་བསྟུན་ཤེས་མི་བྱེད་མཁན་ཞིག་གིས་སྲོལ་རྒྱུན་ལས་བརྒལ་ཏེ་ཁོང་ཚོའི་དམིགས་བྱའི་འབྲས་བུ་དེ་ཐོན་སྲིད་པ་རེད་ལ་ཐོན་ཡང་ཡོད་པ་རེད།
འོས་བསྡུ་རྫོགས་ནས་སྲིད་འཛིན་གསར་བ་བདམས་པའི་རྗེས་སུ་ཨ་རིའི་སྤྱི་ཚོགས་སུ་འགལ་ཟླ་བྱུང་ཡོད་པའི་རྣམ་པ་རུ་སློབ་མ་སྐོར་ཞིག་གིས་ངོ་རྒོལ་ཁྲོམ་སྐོར་བྱས་པ་མ་ཟད། ཨ་རིའི་ནུབ་ཕྱོགས་ཞི་བདེ་རྒྱ་མཚོའི་འགྲམ་གྱི་མངའ་སྡེ་ཁཱ་ལི་ཧྥུ་ནེ་ཡས་རང་བཙན་བྱ་འདོད་ཡོད་ལུགས་སོགས་ཀྱི་གནས་སྟངས་ཤར་བ་རེད། ཡིན་ན་ཡང་། སྤྱི་ཚོགས་ཤིག་གི་ནང་དུ་འགལ་བ་བྱུང་བ་དེ་ཧ་ཅང་གི་རྒྱུན་ལྡན་ཞིག་རེད་ལ། ལྟ་གྲུབ་ཀྱི་འགལ་ཟླ་དེ་ནི་ཨ་རིའི་ནང་སྲིད་དོན་ཚོགས་པ་ཆེན་པོ་གཉིས་བྱུང་བའི་རྒྱབ་ལྗོངས་ཡིན། འགལ་ཟླ་ཡོད་པ་དང་ཡོད་ཆོག་པ་ནི་དམངས་གཙོའི་སྤྱི་ཚོགས་ཀྱི་ཁྱད་ཆོས་རེད། དེ་མེད་ཚེ་རྒྱ་ནག་དང་ཁྱད་པར་ཅི་ཞིག་ཡོད་དམ། དེ་བཞིན་ངོ་རྒོལ་བའི་སློབ་མའི་ཚོགས་ལ་ལྟོས་དང་། ཁོང་ཚོས་ངོ་རྒོལ་བྱེད་ཡུལ་དེ་སུ་ཡིན་ནམ། སྐུ་ཞབས་ཊོམ་ཕུ་ལགས་མི་མང་གིས་བདམས་པ་ཡིན་པས། ཁོང་ཚོས་ཁོང་ཚོ་དང་ལྟ་བ་མི་མཐུན་མཁན་འོས་ཤོག་ཁ་ཁ་འཕངས་པ་ཚོར་ངོ་རྒོལ་བྱེད་ཀྱིན་ཡོད་དམ། དེ་མིན་ངོ་རྒོལ་བ་མང་པོ་ཞིག་གིས “སྔ་ས་ནས་མཇུག་འབྲས་འདི་བྱུང་རྒྱུ་ཤེས་ན། ང་ཡང་འོས་ཤོག་འཕེན་པར་འགྲོ་ངེས་ཡིན ”ཟེར། མ་མཐའི་མི་སེར་ཞིག་གི་འོས་འགན་ཏེ་འོས་ཤོག་ཀྱང་འཕང་མེད་ན། ངོ་རྒོལ་ཁྲོམ་སྐོར་བྱེད་རྒྱུར་ངོ་མི་ཚའམ། ད་དུང་རྒྱུ་མཚན་ཞིག་མཐོང་གི་འདུག་གམ། ཡིན་ན་ཡང་མིག་གསུམ་པས་བལྟས་ན། ངོ་རྒོལ་བ་སྟོང་ཕྲག་མང་པོས་ཁྲོམ་སྐོར་ངོ་རྒོལ་བྱེད་དོན་ནི་ཊོམ་ཕུ་ཞེས་པའི་གང་ཟག་དེ་ལ་མི་དགའ་བའི་རྣམ་འགྱུར་བཏོན་པ་ལས། འོས་བསྡུའི་མཇུག་འབྲས་ལ་དོགས་པ་ཟ་མཁན་གཅིག་ཀྱང་མེད་ལ། དེ་ཡི་ལུགས་མཐུན་གྱི་རང་བཞིན་ལ་ངོས་ལེན་བྱས་ཡོད། འདི་ཡང་དམངས་གཙོའི་སྤྱི་ཚོགས་ཀྱི་མཚོན་རྟགས་གཞན་ཞིག་ཡིན།
མཚམས་འདི་རུ་གླེང་རིན་ཡོད་པ་ཞིག་ནི། འོས་བསྡུ་རྫོགས་ནས་སྲིད་འཛིན་སུ་ཡིན་ཐག་གིས་ཆོད་རྗེས། གདམ་རྩོད་སྐབས་འགལ་ཟླ་ག་ཚོད་ཡོད་མེད་ལ་མ་བལྟོས་པར། འགྲིག་མཐུན་དང་བཀུར་བརྩིའི་ངང་དབང་ཆ་ཞི་བདེའི་ངང་རྩིས་ལེན་རྩིས་སྤྲོད་བྱེད་སྟངས་དེ་ནི་ཧ་ཅང་གི་རླབས་ཆེན་གྱི་ལས་ཤིག་རེད། ལྟོས་དང་། བདམས་ཐོན་སྲིད་འཛིན་སྐུ་ཞབས་ཊོམ་ཕུ་ཡིས་འགྲན་ཡ་ལྕམ་ཧེ་ལེ་རེ་ལ“ཁོང་མོས་སྐུ་ཚེའི་ཕྱེད་ཀའི་རིང་ཨ་རི་མི་དམངས་ལ་བྱས་རྗེས་རླབས་པོ་ཆེ་བཞག་ཡོད ”ཅེས་བསྟོད་བསྔགས་གནང་བ་དང་། ལྕམ་ཧེ་ལེ་རེས་ཁོང་མོའི་རྒྱབ་སྐྱོར་བ་ཚོར “ཁོག་རྒྱ་ཡངས་པོའི་ངང་སྐུ་ཞབས་ཊོམ་ཕུ་ལ་གོ་སྐབས་ཤིག་གནང་རོགས ”ཞེས་འབོད་སྐུལ་ཞུས་འདུག དེ་བཞིན་སྲིད་འཛིན་ཨོ་བྷ་མས “དེ་སྔ་ངེད་གཉིས་བར་ལྟ་གྲུབ་ཀྱི་ཆ་ན་འགལ་བ་ག་ཚོད་ཅིག་ཡོད་ཀྱང་། ད་ནི་དངོས་ཡོད་གནས་སྟངས་ལ་གཞིགས་ནས། རྩ་ཁྲིམས་ཀྱིས་གནང་བའི་འོས་འགན་བཞིན་སྲིད་དབང་བདེ་བླག་ངང་རྩིས་ལེན་རྩིས་སྤྲོད་བྱེད་རྒྱུ་ཁག་ཐེག་བྱེད་དགོས ”ཞེས་བརྗོད་ཡོད།
དེ་ནི་ད་བཟོད་རླབས་ཆེན་གྱི་ཨ་མེ་རི་ཀའི་མཚོན་རྟགས་ཡིན། དམངས་གཙོའི་ལམ་ལུགས་ཀྱི་ལེགས་ཆ་ཡིན། འོས་བསྡུ་རྫོགས་པ་དང་མཉམ་དུ་རྩོད་པའི་ནམ་མཁའ་རུ་གཡའ་དག་ཅིང་། འགལ་བའི་ས་གཞི་ན་རྡུལ་དག་སྟེ་ཡོད་ཚད་རྒྱུན་ཆགས་སུ་བབས། ཅི་འདྲིའི་ལམ་ལུགས་ཡག་པོ་ཞིག


text:
ཕྱི་ལོ་༢༠༡༧ལོའི་ཟླ་༣པའི་ཚེས་༢༣ ནས་༢༥བར་ཉིན་གསུམ་རིང་བོད་མིའི་ཁྲིམས་ལུགས་རིག་པ་བའི་ཚོགས་པའི་ཁྲིམས་རྩོད་པ་རྣམ་རྒྱལ་ཚེ་སྐྱིད་ལགས་དང་ཁྲིམས་ལུགས་རིག་པ་བ་བདེ་སྐྱིད་དཔལ་སྒྲོན་ལགས་གཉིས་དྷ་སར་ཡོད་པའི་སཱ་ར་བོད་ཀྱི་མཐོ་སློབ་ཏུ་རྩོད་རྙོག་གདུམ་སྒྲིལ་ལས་ཁུངས་ནས་གོ་སྒྲིག་བྱས་པའི་ཟབ་སྦྱོང་ལ་འཛུལ་བཞུགས་གནང་ཡོད་པ་དང་། ཟབ་སྦྱོང་དེ་ནི་གཙོ་བོར་རྩོད་རྙོག་ཟེར་བའི་གོ་དོན་དང་གོ་བ་ལེན་ཕྱོགས། རྩོད་རྙོག་གཡོལ་ཐབས་དང་སེལ་ཐབས། འདུམ་སྒྲོག་དང་། དེ་འབྲེལ་ སྤྱི་ཚོགས་ནང་ལ་ཞབས་ཞུ་ཇི་ལྟར་ཞུ་དགོས་མིན་དང་། མང་གཙོའི་སྤྱི་ཚོགས་སུ་གཞུང་འབྲེལ་མིན་པའི་ཚོགས་སྡེ་ཁག་གིས་ཇི་ལྟར་ནུས་པ་འདོན་དགོས་མིན་སྐོར་ཡིན་པ་རེད།
(Visited 13 times, 1 visits today)


text:
ཉེ་ཆར། སོའུ་གོའུ (Sougou) ཁ་པར་གཏག་ཐབས་ཁྲོད་དུ་བོད་ཡིག་མཐེབ་གཞོང་བསྣན་པའི་གནས་ཚུལ་ཐོན་འདུག
སོའུ་གོའུ (Sougou) གཏག་ཐབས་ཀྱི་གཞུང་ཕྱོགས་དྲ་ཚིགས་ཀྱིས་ངོ་སྤྲོད་བྱས་པ་ལྟར་ན། ཨན་གྲོལ (Android) ཁ་པར་ཁྲོད་དུ་སོའུ་གོའུ་གཏག་ཐབས་ཀྱི་ཐོན་རིམ 8.18 འགྲེམ་སྤེལ་བྱས་པའི་ནང་ལ་བོད་ཡིག་དང་ཡུ་གུར་གྱི་མཐེབ་གཞོང་ཁ་སྣོན་བྱས་ཡོད་པ་རེད། མུ་མཐུད་ཀློག སོའུ་གོའུ (Sougou) ཁ་པར་གཏག་ཐབས་ཁྲོད་དུ་བོད་ཡིག་མཐེབ་གཞོང་བསྣན་པའི་གནས་ཚུལ། →
ཉེ་ཆར། སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས་ཀྱིས་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་དང་སྤྲུལ་སྐུ་མཐུ་སྟོབས་རིན་པོ་ཆེ་ཟུང་འབྲེལ་གྱིས་སྒྲུབ་པའི་བོད་ཀྱི་དཔེ་མཛོད་འཛིན་སྐྱོང་མ་ལག་མཉེན་ཆས་ཐོག་དང་པོར་ངོ་སྤྲོད་བྱས་པ་རེད། མུ་མཐུད་ཀློག བོད་ཀྱི་དཔེ་མཛོད་འཛིན་སྐྱོང་མ་ལག་མཉེན་ཆས་འགྲེམས་སྤེལ་བྱས་པ། →
སྤྱི་ཟླ་དགུ་བའི་ཚེས་༢༠ཉིན། ཀུ་ཤུའི་མ་ལག་གསར་པ iOS 11དེ་དངོས་སུ་ཕབ་ལེན་བེད་སྤྱོད་གཏོང་མགོ་ཚུགས་པ་རེད། མ་ལག་གསར་པ་འདི་ནི་ཀུ་ཤུའི་ལོ་རྒྱུས་སྟེང་གི་འགྱུར་ལྡོག་ཆེས་ཆེ་ཤོས་དེ་ཡིན་པར་བརྗོད་ཀྱིན་ཡོད་པ་དང་། ཀུ་ཤུའི་ཁ་པར་གསར་ཤོས iPhone Xདང་ iPhone 8,iPhone 8 Plusནང་གི་མ་ལག་དེ་ཡིན་པ་རེད། མུ་མཐུད་ཀློག ཀུ་ཤུས་གསར་བསྒྱུར་བྱས་པས་བོད་པ་ཚོ་འུར་ཆིལ་ལེ་བཏང་སོང་། →
རྒྱུས་ལོན་བྱས་པ་ལྟར་ན། ཉེ་ཆར། Adobe ཡིས་བྱ་རིམ་གསར་བསྒྱུར་བྱས་ཏེ་ལེགས་བཅོས་བྱས་པ་དང་། དེའི་ཁྲོད་དུ་ Adobe After Effects CC 2017 ནང་བོད་ཡིག་ལ་རྒྱབ་སྐྱོར་ཐོབ་པའི་གནས་ཚུལ་ཐོན་འདུག མུ་མཐུད་ཀློག Adobe After Effects CC 2017 ནང་བོད་ཡིག་ལ་རྒྱབ་སྐྱོར་ཐོབ་པའི་གནས་ཚུལ། →
ཉེ་ཆར་བོད་ལྗོངས་ཁྱུང་པོ་སྟེང་ཆེན་དགོན་དུ་ཞང་ཞུང་སྒོ་བའི་ཁྲ་ཆུང་དང་ཞང་ཞུང་སྒོ་བའི་ཁྲ་ཆེན་ཞེས་པའི་དབུ་མེད་ཀྱི་ཡིག་གཟུགས་གཉིས་རིན་མེད་འགྲེམས་སྤེལ་བྱས་འདུག མུ་མཐུད་ཀློག ཁྱུང་པོའི་ཁྲ་བྲིས་ཞེས་པའི་ཡིག་གཟུགས་གཉིས་རིན་མེད་ཕབ་ལེན་བྱེད་པ། →
རྒྱ་བོད་ཚིག་མཛོད་ཀྱི་མཉེན་ཆས་འདི་བོད་ནང་དུ་ཀུ་ཤུའི་ཁ་པར་མ་ཡིན་པའི་ཨན་གྲོལ་མ་ལག་ཅན་གྱི་ཁ་པར་ནང་ལ་ཐད་ཀར་ཕབ་ལེན་བྱེད་རྒྱུར་དཀའ་ངལ་འཕྲད་པའི་གནད་དོན་དེར་གཞིགས་ནས་སྨོན་ལམ་བརྡ་འཕྲིན་ཞིབ་འཇུག་ཁང་གིས་ངེད་བོད་ཡིག་བརྡ་འཕྲིན་ལག་རྩལ་དྲ་བར་མཉེན་ཆས་ཧྲིལ་བོ་མཁོ་སྤྲོད་བྱས་ཡོད་པ་དང་། གློག་ཀླད་ནང་དུ་ཡང་ཕབ་ལེན་བྱེད་རྒྱུ་ཡོད། མུ་མཐུད་ཀློག རྒྱ་བོད་ཚིག་མཛོད་V2.1ཕབ་ལེན། གློག་ཀླད་དང་ཁ་པར་གཉིས་སུ་སྤྱོད་རུང་། →
བརྡ་འཕྲིན་གྱི་དུས་རབས་འདིར་ཤེས་ཡོན་དང་འབྲེལ་བའི་ལས་རིགས་ཡོངས་འཕྲུལ་ལས་ཀྱི་དགོས་མཁོ་དང་ཁ་འབྲལ་ཐབས་མེད། དེར་བརྟེན་དེང་སང་སྐད་ཡིག་འདྲ་མིན་འཕྲུལ་ལས་ཁྲོད་བཀོལ་སྤྱོད་སྟབས་བདེ་དང་། ཡར་རྒྱས་མགྱོགས་མྱུར་འགྲོ་བཞིན་ཡོད་ནའང་བོད་ཀྱི་སྐད་དང་འབྲེལ་བའི་མཉེན་ཆས་ཧ་ཅང་ཉུང་། མུ་མཐུད་ཀློག རྒྱ་བོད་ཚིག་མཛོད་ཁ་པར་ནང་ལ་འགྲེམས་སྤེལ་བྱས་པ། →
ངེད་དྲ་བའི་གསར་འགོད་པ་ཐེ་བྲག་བསྟན་པས་བཏང་བའི་འཕྲིན། དེ་རིང་ཁྲོམ་བར་དུ་ཧྭ་ཝེ་ཚོང་ཁང་ཞིག་བརྒྱུད་ནས་འགྲོ་སྐབས། རྒྱུན་ལྡན་གྱི་གོམས་ཕྱོགས་ལྟར་ཁོང་ཚོའི་ཁ་པར་གསར་པ་ཚོ་ལ་ཐེངས་གཅིག་བལྟས་པ་ཡིན། དེ་ནི་ཧྭ་ཝེ་P9 Plusཟེར་བའི་ཁ་པར་དེ་རེད། ཨན་གྲོ་པར་གཞི་དྲུག་པ་རེད་འདུག་ལ། ཧྭ་ཝེ་སྤྱོད་ངོས་པར་གཞི་བཞི་ཚེག་གཅིག་ཅན་རེད་འདུག མུ་མཐུད་ཀློག མ་ལག་བོད་ཡིག་ཅན་གྱི་ཨན་གྲོ་ཁ་པར། →
སྤྱི་ལོ2016ལོའི་ཟླ5པའི་ཚེས13ཉིན་ཀྲུང་གོའི་དྲ་འབྲེལ་མཐུན་ཚོགས་ཀྱི་སྲིད་ཇུས་དང་ཐོན་ཁུངས་ལས་དོན་ཨུ་ཡོན་ལྷན་ཚོགས་ཀྱིས་སྣེ་ཁྲིད་ནས་བོད་ཡིག་གི་རྒྱལ་སྤྱི་ཅན་གྱི་ཁོངས་མིང་ཚད་གཞི་བཟོ་བའི་ཆེད་མཁས་པའི་དཔྱད་གླེང་ཚོགས་འདུ་པེ་ཅིང་ནས་བསྡུས་ཡོད་ལ། བཟོ་ལས་དང་ཆ་འཕྲིན་པུའུ་ཡི་ཆ་འཕྲིན་འཕྲིན་གཏོང་དོ་དམ་ཅུའུ་དང་། རྒྱལ་ཁབ་རྩིས་འཕྲུལ་དྲ་བའི་དོད་དྲག་ལག་རྩལ་ཐག་གཅོད་དང་སྙོམས་སྒྲིག་ལྟེ་བ། ཀྲུང་གོའི་མི་རིགས་སྐད་ཡིག་ལོ་ཙཱ་ཅུའུ། ཀྲུང་གོའི་ཚན་རིག་གླིང་གི་རྩིས་འཕྲུལ་གྱི་དྲ་བ་དང་ཆ་འཕྲིན་ལྟེ་བ། ཀྲུང་གོའི་ཚན་རིག་གླིང་གི་མཉེན་ཆས་སོའོ། སྤྱི་ཚོགས་ཞིབ་འཇུག་གླིང་གི་མི་རིགས་རིག་པ་དང་མིའི་རིགས་རིག་པ་ཞིབ་འཇུག་སོའོ། ཀྲུང་དབྱང་མི་རིགས་སློབ་གྲྭ་ཆེན་མོ། ནུབ་བྱང་མི་རིགས་སློབ་གྲྭ་ཆེན་མོ། དྲ་འབྲེལ་ཁུངས་མིང་མ་ལག་གི་པེ་ཅིང་གྲོང་ཁྱེར་གྱི་བཟོ་སྐྲུན་ཞིབ་འཇུག་ལྟེ་བ། ཀྲུང་གོའི་བོད་ལྗོངས་དྲ་བ་སོགས་སྡེ་ཁག་བཅུ་གཅིག་གི་ཆེད་མཁས་པ་བཅོ་བརྒྱད་ཚོགས་འདུ་ལ་ཞུགས་ཡོད། མུ་མཐུད་ཀློག བོད་ཡིག་གི་རྒྱལ་སྤྱི་ཅན་གྱི་ཁོངས་མིང་ཚད་གཞི་བཟོ་བའི་ཆེད་མཁས་པའི་དཔྱད་གླེང་ཚོཊ་འདུ་པེ་ཅིང་ནས་བསྡུས་པ། →


text:
གཙོ་ངོས།>>
ཞིབ་འཇུག>>སྐད་ཡིག
ཚེ་དབང་ལྷ་མོ། རྩོམ་སྒྲིག་པ།ཡོང་ཁུངས།ཀྲུང་གོའི་བོད་ལྗོངས་དྲ་བ། སྤེལ་དུས། ༢༠༡༨ལོའི་ཟླ་བ་༠༤ཚེས་༢༥ཉིན།
༄༅།། བོད་ཡིག་སུམ་རྟགས་ཁྲིད་ཐབས་ཀྱི་རྣམ་བཤད།
ཚེ་དབང་ལྷ་མོ།
[ནང་དོན་གནད་བསྡུས།] སུམ་རྟགས་སློབ་ཁྲིད་ཙམ་མ་ཟད་གཞུང་ལུགས་གང་ཞིག་འཆད་ཀྱང་སློབ་མའི་ཡོན་ཚད་དང་བསྟུན་ནས་གཏིང་ཟབ་ཚད་ཇི་དགོས་བརྟགས་ནས་སློབ་ཁྲིད་བྱ་དགོས་པ་ནི་གནད་ཀྱི་དམ་པ་ཡིན་ཞིང་སུམ་རྟགས་སློབ་ཁྲིད་ཀྱི་སྐབས་སུ་ཚིག་འཕྲད་འགའ་ཞིག་ཁ་སྣོན་དགོས་ཚུལ་དང་མི་རིགས་སྐད་ཡིག་གི་སློབ་ཚན་ལ་དོ་སྣང་བྱ་དགོས་ཚུལ་བཤད་ཡོད་ཅིང་། སློབ་ཁྲིད་བྱེད་ཐབས་ཀྱི་ཐད་ལ། ཕྱིན་ཅི་ལོག་དང་ཐེ་ཚོམ་དང་།། དཀའ་སར་གཡོལ་ནས་སླ་བར་སྤྲོས།། གོ་རིམ་མེད་དང་སྐབས་མིན་བཤད། འབྲེལ་མ་ཆགས་ཤིང་སྔ་ཕྱི་འགལ།། ལྡབ་སྐྱོར་མང་ཞིང་ཕན་ཚུན་བསྣོར།། ཚིག་གི་མྱུར་དལ་མ་འཚམས་སོགས།། ངེས་པར་སྤང་བྱའི་སློབ་ཁྲིད་ཀྱི་སྐྱོན་བཅས་ཀྱི་སྐོར་ལ་དཔྱད་བརྗོད་བྱས་ཡོད།
[གནད་འགག་མིང་བརྡ།] སུམརྟགས། ཁྲིད་ཐབས། རྣམབཤད།
དང་པོ། སློབ་མའི་ཡོན་ཚད་དང་བསྟུན་ནས་སུམ་རྟགས་ཁྲིད་དགོས།
གཞུང་ལུགས་གང་ཞིག་ཡིན་ཡང་གདུལ་བྱའི་ཡུལ་དང་བསྟུན་ནས་གཏིང་ཟབ་ཚད་ཇི་དགོས་བརྟགས་ཤིང་སློབ་ཁྲིད་བྱ་དགོས་པ་ནི་གནད་འགག་གལ་ཆེ་ཤོས་ཡིན། སྤྱི་ཚོགས་ཚན་རིག་དང་། རང་བྱུང་ཚན་རིག་གང་ཡིན་ཀྱང་ཐོག་མར་རྩ་བའི་ཤེས་བྱ་མདོར་བསྡུས་ལས་སླ་པོས་བསྟན་ཞིང་། དེ་ནས་རིམ་བཞིན་གཏིང་ཇེ་ཟབ་ཏུ་བཤད་དགོས་པ་དང་། བཤད་རྒྱུ་ཡོད་པ་ནི་ཚང་མ་གཅིག་མཚུངས་རེད། འོན་ཀྱང་གཞུང་ལུགས་གང་ཞིག་སྔོན་ལ་བསླབ་དགོས་པ་དང་། གང་ཞིག་རྗེས་སུ་བསླབ་དགོས་པ་ནི། ཚན་རིག་གི་རིག་གཞུང་ཐམས་ཅད་སྔ་མ་སྔ་མ་དང་འབྲེལ་ཞིང་། ཕྱི་མ་ཕྱི་མ་དང་འབྲེལ་ནས་རྟེན་འབྲེལ་གྱི་ཚུལ་དུ་གནས་ཡོད་པ་རེད། གནས་ལུགས་དེ་དང་བསྟུན་ནས་འཆད་ཉན་བྱས་ན་ཚེགས་མེད་བདེ་བླག་ཏུ་རྟོགས་པའི་དགོས་པ་ཡོད་པ་ཞིག་རེད། གནའ་བོའི་བོད་ཀྱི་སློབ་ཁྲིད་ཀྱི་ཐབས་ཤེས་ལ། དཀྱུས་ཀྱི་ས་བཅད་པ་ལ་སྟག་མོའི་མཆོང་ལྟ་བུ། ཚིག་གི་འབྲུ་ནོན་པ་ལ་རུས་སྦལ་གྱི་ནུར་འགྲོས་ལྟ་བུ། སྐབས་ཀྱི་དོན་བསྡུ་བ་ལ་སེང་གེའི་འགྱིངས་ལྟ་བུ། ཞེས་གསུངས་ཡོད་པ་རེད། དེའི་དོན་ནི། གཞུང་ལུགས་ཆེན་པོ་རྣམས་ལ་བསླབ་གཉེར་བྱེད་སྐབས། གཞུང་གང་དེ་མ་མཐའ་ཡང་ཚར་གསུམ་བསླབ་དགོས། དེ་ཡང་ཐོག་མར་ས་བཅད་ལ་བརྟེན་ནས་ནང་དོན་རགས་པ་ཤེས་པར་བྱ་རྒྱུ་དང་། དེ་ནས་ཚིག་འབྲུ་རེ་བཞིན་ནང་དོན་གང་དེ་ཕྲ་ཞིང་ཞིབ་པའི་སྒོ་ནས་ཤེས་པར་བྱེད་ཅིང་། མཐར་སྔར་ཏོགས་པའི་དོན་དེ་ཉིད་ལ་ཡང་དུ་དོགས་གཅོད་བྱེད་པའི་ཆེད་དུ། ཡང་བསྐྱར་དུ་ཐེངས་གསུམ་པ་ཞིག་བལྟས་ཏེ་མ་རྟོགས་པ་དང་། ལོག་པར་རྟོག་པ། ཐེ་ཚོམ་གྱི་གནས་ལ་སོགས་ཡོདམེད་བརྟག་དགོས་པ་ཞིག་རེད།
རིག་གནས་ཐམས་ཅད་ཀྱི་རྩ་བའི་རྨང་གཞི་ནི་སུམ་རྟགས་དག་གསུམ་ཡིན་ཞིང་། སུམ་ཅུ་བའི་གཞུང་ལས། བསླབ་བྱ་ཀུན་གྱི་གཞི་འཛིན་ཅིང་། རིག་བྱེད་སྨྲ་བ་རྣམས་ཀྱི་རྒྱུ ། མིང་ཚིག་བརྗོད་པ་ཀུན་གྱི་གཞི ། ཡི་གེའི་སྦྱོར་བ་བཤད་པར་བྱ། ཞེས་གསུངས་པ་ལྟར། ཐུན་མོང་དང་ཐུན་མིན་གྱི་རིག་གནས། སྲོལ་རྒྱུན་དང་དེང་རབས་ཀྱི་རིག་གནས། སྤྱི་ཚོགས་དང་ཚན་རིག་གི་ཤེས་བྱ་སོགས་ཤེས་རིག་གང་འདྲ་ཞིག་ལ་སློབ་སྦྱོང་བྱ་དགོས་ན་ཐོག་མར་བརྡ་དག་ལ་བྱང་ཆུབ་པ་ཞིག་དགོས་པ་ནི་ཡོངས་གྲགས་རེད། སུམ་རྟགས་དག་གསུམ་ནི་བོད་ཀྱི་ཤེས་རིག་ཐམས་ཅད་ཀྱི་རྨང་གཞི་ཡིན་ཡང་སློབ་ཁྲིད་བྱེད་སྟངས་ཀྱི་སྒོ་ནས་གཏིང་ཟབ་མིན་ཁྱད་པར་ཕྱེ་ནས་ཁྲིད་དགོས། དཔེར་ན། སློབ་ཆུང་སྐབས་སུ་སློབ་ཆུང་སློབ་མའི་ཡོན་ཚད་དང་བསྟུན་ནས་སུམ་རྟགས་ཀྱི་རྩ་བའི་ཤེས་བྱ་དབྱངས་ཀྱི་དབྱེ་བ་དང་། སྔོན་འཇུག་དང་། རྗེས་འཇུག མིང་གཞི་བཅས་ཀྱི་དབྱེ་བ། འཕྲད་བཅས་བསླབས་དགོས། དེ་ལ་སློབ་ཆུང་སློབ་མའི་སུམ་རྟགས་ཀྱི་སློབ་ཚན་ཡིན་སྟབས་སློབ་ཚན་དེ་མཇུག་སྒྲིལ་བ་དང་བོད་ཀྱི་སུམ་རྟགས་ཀྱི་ཤེས་བྱ་ཆ་ཚང་བསླབས་ཟིན་པ་ཞིག་ལ་ངོས་འཛིན་ན་འགྲིག་མི་འདུག བྱས་ཙང་ང་ཚོས་གཞི་རིམ་སློབ་འབྲིང་སྐབས་སུ་སླར་ཡང་གཞི་རིམ་སློབ་འབྲིང་གི་ཆུ་ཚད་དང་བསྟུན་པའི་སུམ་རྟགས་ཀྱི་སློབ་ཚན་བཀོད་སྒྲིག་བྱ་དགོས་པ་ཞིག་རེད། གཞི་རིམ་སློབ་འབྲིང་གི་སུམ་རྟགས་སློབ་ཚན་དེ་སློབ་ཆུང་སུམ་རྟགས་ཀྱི་རྨང་གཞིའི་ཐོག་ཏུ་ཡི་གེ་སོ་སོའི་རྟགས་ཀྱི་དབྱེ་བ་དང་། སྒྲ་གདངས་ལྕི་ཡང་གི་ཁྱད་པར་དང་བྱ་བྱེད་ལས་གསུམ་གྱི་དབྱེ་བ་སོགས་རྣམ་གྲངས་མང་པོ་ཞིག་ཤེས་ཐུབ་པ་བྱ་རྒྱུ་གཙོ་བོར་བྱེད་རྒྱུ་དང་། མཐོ་རིམ་སློབ་འབྲིང་སྐབས་སུ་སུམ་རྟགས་ཀྱི་རྩ་བའི་ཤེས་བྱ་རྣམས་བྱང་ཆུབ་པར་བྱ་རྒྱུ་དང་། ལག་ལེན་དངོས་ཀྱི་ནང་བེད་སྤྱོད་བྱེད་སྟངས་སྦྱོང་བརྡར་བྱེད་ཅིང་། འཕྲད་དང་རྣམ་དབྱེ། བྱ་བྱེད་ལས་གསུམ་སོགས་ཀྱི་དཔེ་བརྗོད་རྙིང་པ་སློབ་སྦྱོང་དང་། རང་གི་འཚོ་བ་དང་འབྲེལ་བའི་དཔེར་བརྗོད་གསར་པ་འཇོག་བཅུག་ཅིང་། ཉིན་ལྟར་རྩོམ་ཡིག་འབྲི་བའི་སྐབས་སུ་བརྡ་དག་གི་རྣམ་གཞག་མ་འཆུག་པ་བྱ་རྒྱུ་ལ་དོ་སྣང་དང་། དེའི་སྐོར་གྱི་ཤེས་བྱ་ཆུབ་པར་བྱ་དགོས།
སློབ་གྲྭ་ཆེན་མོའི་སུམ་རྟགས་སློབ་ཚན་ནང་དུ་གཙོ་བོ་སུམ་རྟགས་གཉིས་ཀྱི་རྩ་བའི་གཞུང་ལ་རིགས་ལམ་གྱི་སྒོ་ནས་མཐའ་དཔྱད་བཏང་རྒྱུ་དང་། སྔོན་བྱོན་མཁས་པ་རྣམས་ཀྱིས་མཛད་པའི་ཕྲད་དང་རྣམ་དབྱེའི་དཔེར་བརྗོད་རྣམས་ལ་རིགས་ལམ་གྱི་སྒོ་ནས་མཐའ་དཔྱདདང་། འཚོབ་དངོས་ཀྱི་ནང་གི་ཁ་སྐད་སྤྱོད་ཚུལ་དང་སྦྱར་ནས་མཐའ་དཔྱད་བཏང་བ་དང་། བྱ་བྱེད་ལས་གསུམ་དང་། བདག་གཞན་དུས་གསུམ་གྱི་དབྱེ་སྟངས་སྐོར་ལ་མཐའ་དཔྱད་བཏང་ཞིང་། ལྷག་པར་དུ་དུས་གསུམ་དབྱེ་བའི་སྐོར་ལ་སྔར་ཡོད་ཀྱི་གསུང་རབ་རྣམས་དང་། རྒྱུན་སྤྱོད་ཁ་སྐད་ཀྱི་ནང་དུ་དུས་གསུམ་ནང་ཚན་དང་བཅས་པའི་དབྱེ་བ་གང་འདྲ་ཞིག་གནས་ཡོད་པ་བསེམ་བློ་གཏོང་དགོས་པའི་སྐོར་གྱི་བསམ་འཆར་སྟོན་རྒྱུ་དང་། གཞན་ཡང་དོན་དངོས་སུམ་རྟགས་གཉིས་ཀྱི་ནང་དུམ་འཐུས་པའི་ཕྲད་དང་རྣམ་དབྱེ་གང་ཞིག་བེད་སྤྱོད་ཅིང་ཡོད་པ་དང་། ཐོན་མིས་བརྩམས་པའི་བརྡ་སྤྲོད་ཀྱི་གཞུང་གཞན་དྲུག་པོའི་བརྗོད་བྱ་གང་ཡོད་ལ་ཞིབ་འཇུག་བྱ་དགོས་པ་སོགས་བོད་ཀྱི་སྐད་ཡིག་སྤྱི་འགྲོས་ལ་བརྟག་ཅིང་ཁྱོན་ཡོངས་ནས་ཞིབ་འཇུག་བྱེད་རྒྱུའི་རྨང་གཞིའི་ཐོག་ནས་སློབ་ཁྲིད་བྱ་དགོས་པ་ཞིག་རེད།
རམ་འབྱམས་པ་དང་། འབུམ་རམས་པའི་ཞིབ་འཇུག་སློབ་མའི་སུམ་རྟགས་སློབ་ཚན་དེ་གཙོ་བོར་ཞིབ་འཇུག་བྱ་རྒྱུའི་བསམ་བློ་གཞི་འཛིན་དགོས་སྟབས། ད་ལྟའི་སུམ་རྟགས་གཉིས་ཀྱི་ནང་དུ་མ་འདུས་པའི་ཕྲད་ཀྱི་རྣམ་གྲངས་དང་། བྱ་བྱེད་ལས་གསུམ་དང་། བདག་གཞན་དུས་གསུམ་སོགས་ཀྱི་དབྱེ་བའི་སྐོར་ལ་ཡིག་སྐད་དང་ཁ་སྐད་གཉིས་ཀའི་ནང་དུ་གནས་པའི་ངག་སྦྱོར་རྣམས་ལ་ཞིབ་འཇུག་བྱེད་ཅིང་། འོས་འཚམས་ཀྱི་དབྱེ་བ་དང་རྣམ་གཞག་གསར་དུ་གཏན་འབེབས་བྱ་རྒྱུ་དང་། དབྱིན་ཡིག་ལ་སོགས་ཡར་རྒྱས་སོང་ཟིན་པའི་སུམ་རྟགས་དང་། བརྡ་སྤྲོདརིག་གཞུང་ལ་གཞི་བཟུང་ནས་བོད་ཀྱི་སུམ་རྟགས་དེའང་དེང་དུས་རྒྱལ་སྤྱིའི་བརྡ་སྤྲོད་རིག་པའི་སྤྱི་འགྲོས་དང་མཐུན་པའི་མ་ལག་ཡོངས་སུ་ཚང་བའི་སུམ་རྟགས་ཀྱི་རིག་གཞུང་གསར་པ་ཞིག་བྱེད་རྒྱུའི་ལས་ཀའི་རྨང་གཞིའི་ཞབས་འདེགས་བསྒྲུབ་དགོས་པ་ཞིག་རེད།
དུང་དཀར་བློ་བཟང་འཕྲིན་ལས་ཀྱིས“སློབ་ཁྲིད་ཀྱི་རྩ་འཛིན་ཞེས་པ་ནི་སློབ་ཁྲིད་ཀྱི་འཆར་གཞི་གཞིར་བཟུང་ནས་སློབ་ཚན་རྒྱས་བསྡུས་འབྲིང་གསུམ་གྱི་ཁྲིད་ཚུལ་གཏན་འཁེལ་ཡོད་པ་ཞིག་ཏེ། དེའི་ནང་ལས་འགན་དང་། དངོས་སྦྱོང་། ཚོད་ལྟ། བསྐྱར་སྦྱོང་སློབ་ཁྲིད་ཀྱི་དུས་ཆོད་ཆ་བགོས་བྱས་པའི་རྩ་འཛིན་ཡོད་པ་ལ་ཟེར། དེ་སྔོན་གདན་ས་ཆེན་པོ་ཁག་ལ། སངས་རྒྱས་ཆོས་ལུགས་ཀྱི་མཚན་ཉིད་རིག་པ་སློབ་ཁྲིད་གནང་སྐབས་ཀྱི་གོ་རིམ་དང་རྒྱས་བསྡུས་ཀྱི་རྩ་འཛིན་ནི། ཐོག་མར་རིགས་པའི་གཞུང་ལུགས་དང་མཚན་ཉིད་རིག་པའི་འགྲོ་ལུགས་ཤེས་པའི་ཆེད་དུ་བསྡུས་གྲྭ། དེ་རྗེས་བློ་རིགས་ཏེ་དབང་པོ་ལྔ་དང་། དབང་ཤེས་ལྔ་སོགས་མངོན་སུམ་དང་། གཏན་ཚིགས་རིག་པ་ལ་བརྟེན་ནས་ཕྱི་རོལ་ཡུལ་ངོས་འཛིན་བྱེད་པའི་རྫེས་དཔག་གི་ཤེས་རིག་བཅས་སྐྱེད་ཚུལ་དང་། མངོན་སུམ་དང་རྗེས་དཔག་བར་གྱི་འབྲེལ་བ། འཁྲུལ་ཤེས་ཏེ་ནོར་འཁྲུལ་ཅན་གྱི་ཤེས་པ་དང་། ལོག་ཤེས་ཏེ་བསམ་བློ་ཡང་མ་དག་པའི་རིགས། དད་པ་བརྩོན་འགྲུས་སོགས་སེམས་པ་བཟང་པོའི་རིགས། འདོད་ཆགས་དང་ཞེ་སྡང་སོགས་བསམ་པ་ངན་པའི་རིགས། འགྱོད་པ་དང་གཉིད་སོགས་གཞན་འགྱུར་གྱི་རིགས། གཞན་ཡང་དེ་དག་དང་འབྲེལ་ཡོད་ཀྱི་བསམ་བློ་རིགས་མི་འདྲ་བ་སོ་སོའི་ཁྱད་ཆོས་དང་འབྲེལ་བ་བཅས་ཤེས་པའི་ཆེད་དུ་བློ་རིགས། གཏན་ཚིགས་རིགས་པ་ཡང་དག་པ་གསུམ་དང་། ཡང་མ་དག་པ་བཞི་བཅས་སོ་སོའི་ཁྱད་ཆོས་དང་འབྲེལ་བ། ནང་གསེས་ཀྱི་དབྱེ་བ། གཏན་ཚིགས་རིགས་པ་ཁག་དང་བསམ་བློ་རིགས་མི་འདྲ་བ་ཁག་བར་འབྲེལ་བ་གང་ཡོད་པ་བཅས་ཤེས་པའི་ཆེད་དུ་རྟགས་རིགས་ཏེ་གཏན་ཚིགས་རིགས་པ། དེ་ཡི་རྨང་གཞིའི་ཐོག་རྒྱ་གར་དུ་ཡོད་པའི་གནའ་རབས་ཀྱི་ཆོས་ལུགས་ཏེ་མུ་སྟེགས་པའི་ལྟ་བ་རིགས་བཅུ་གཅིག་སོ་སོའི་ལྟ་ཚུལ་དང་ནང་པ་སངས་རྒྱས་པའི་ལྟ་བ་ཁག་གི་བར་གྱི་ཁྱད་པར་དང་། འགལ་བ། འཐབ་རྩོད་བཅས་ཀྱི་གནས་ཚུལ་ཤེས་པའི་ཆེད་དུ་ཚད་མ་རིག་པ་སྟེ་ཚད་མ་རྣམ་འགྲེལ། དེ་རྗེས་ནང་པ་སངས་རྒྱས་པའི་ཐེག་པ་ཆེན་པོའི་སྤྱོད་ཚུལ་ཤེས་པའི་ཆེད་དུ་ཕར་ཕྱིན། དེ་རྗེས་ནང་པ་སངས་རྒྱས་པའི་ཐེག་པ་ཆེན་པོའི་ལྟ་བ་ཤེས་པའི་ཆེད་དུ་དབུ་མ། དེ་རྗེས་ཐེག་པ་ཆུང་ངུའི་སྤྱོད་པ་དང་ལྟ་བ་ཤེས་པའི་ཆེད་དུ་མངོན་པ་མཛོད། དེ་རྗེས་ཐེག་པ་ཆེ་ཆུང་གཉིས་ཀའི་ཐུན་མོང་གི་སྤྱོད་པ་ཤེས་པའི་ཆེད་དུ་འདུལ་བ་བཅས་གོ་རིམ་བཞིན་དུ་སློབ་དགོས་པ་མ་ཟད། དེ་རྣམས་སོ་སོ་ལའང་སློབ་སྦྱོང་བྱས་པའི་ལོ་ཚད་དང་། ལོ་རེར་སློབ་སྦྱོང་གི་མཚམས་གང་ནས་གང་གི་བར་དུ་སླེབས་དགོས་པའི་ཚད་གཞི་བཅས་གཏན་འབེབས་ཡོད་པ་རེད། གཞུང་ཆེན་པོ་ལྔའི་སློབ་སྦྱོང་གི་ལོ་ཚད་སྐོར་གཤམ་དུ་སློབ་སྦྱོང་གི་ཡུན་ཚད་དང་ལོ་རེའི་སློབ་དུས་སྐོར་གླེང་སྐབས་སུ་བཀོད་ཡོད།” ①ཅེས་གསུང་ཡོད་པ་ནི་བོད་ཀྱི་སྲོལ་རྒྱུན་རིག་གནས་ཀྱི་སློབ་ཚན་ཁྲིད་སྟངས་ཤིག་ཡིན།
བཅོས་བསྒྱུར་སྒོ་འབྱེད་རྗེས་སུ་བོད་ཀྱི་རིག་གཞུང་རྣམས་ཉམས་གསོ་བྱེད་སྐབས་ཐོག་མར་བོད་ཀྱི་སྐད་ཡིག་ཉམས་གསོ་དང་འབྲེལ་ནས་ལས་འགོ་བརྩམས། དུས་རབས་ཉི་ཤུའི་ལོ་རབས་བརྒྱད་ཅུའི་འགོ་ནས་སློབ་གྲྭ་ཆེ་ཁག་རྣམས་སུ་བོད་ཀྱི་སྐད་ཡིག་ཉམས་གསོ་བྱ་རྒྱུའི་ལས་ཀ་དེ་ཚ་རླབས་ཆེན་པོ་ཞིག་བྱུང་བས་བོད་ཀྱི་སུམ་རྟགས་སློབ་ཁྲིད་སྐོར་ལ་ཡར་རྒྱས་དང་གྲུབ་འབྲས་གསར་པ་མང་པོ་ཐོབ་ཡོད་པ། དཔེར་ན། ནུབ་བྱང་མི་རིགས་སློབ་གྲྭ་ཆེན་མོའི་ནང་དུ་མཁས་དབང་ཚེ་ཏན་ཞབས་དྲུང་གིས་སུམ་རྟགས་སློབ་ཁྲིད་གནང་པའི་སྲོལ་རྒྱུན་སུམ་རྟགས་ལ་སྔར་མེད་པའི་ཞིབ་འཇུག་གི་འབྲས་བུ་《ཐོན་མིའི་ཞལ་ལུང་》གསར་རྩོམ་གནང་བ་དང་། ལྷོ་ནུབ་མི་རིགས་སློབ་གྲྭའི་ནང་དུ་མཁས་དབང་ཉན་ཤུལ་མཁྱེན་རབ་འོད་གསར་གྱིས་སྲོལ་རྒྱུན་སུམ་རྟགས་ལ་ཞིབ་འཇུག་གི་སྒོ་ནས་ སློབ་ཁྲིད་གནང་པའི་གྲུབ་འབྲས་《སུམ་ཅུ་པའི་རྣམ་བཤད་གཟུར་གནས་དགྱེས་པའི་གཏམ།》དང་།《རྟགས་ཀྱི་འཇུག་པའི་དཀའ་འགྲེལ་གནད་ཀྱི་སྒྲོན་མེ།》བཅས་གསར་རྩོམ་གནང་བ་དང་། ཀྲུང་དབྱང་མི་རིགས་སློབ་གྲྭ་ཆེན་མོའི་ནང་དུདགེ་རྒན་ཆེན་མོ་སྐལ་བཟང་འགྱུར་མེད་ཀྱིས་དེང་རབས་ཀྱི་བརྡ་སྤྲོད་རིག་པའི་ཞིབ་འཇུག་གི་ཐབས་ལམ་ལ་བརྟེན་ནས་སུམ་རྟགས་སློབ་ཁྲིད་གནང་པའི་གྲུབ་འབྲས《བོད་ཀྱི་བརྡ་སྤྲོད་རིག་པའི་ཁྲིད་རྒྱུན་རབ་གསལ་མེ་ལོང་།》རྣམས་བརྩམས་ཏེ་བོད་ཁམས་ཡོངས་ལ་འགྲེམས་སྤེལ་བྱས་པ་སོགས་ཀྱིས་བོད་ཀྱི་སུམ་རྟགས་འཆད་ཉན་དང་། བགྲོ་གླེང་སྐོར་ལ་སྐུད་འདེད་ཆེན་པོ་ཐོབ་སྟེ། སྐབས་དེ་དུས་བོད་རིགས་བློ་གསལ་གཞོན་ནུ་རྣམས་གཙོ་བོར་བྱས་པའི་མཁས་པ་ཁག་གཅིག་གིས་སུམ་རྟགས་སྐོར་ལ་བགྲོ་གླེང་དང་། རྩོད་པ་བྱས་པའི་དཔྱད་རྩོམ་མང་པོ་ཞིག་བོད་ཡིག་དུས་དེབ་ཁག་ཏུ་རྟག་པར་མཐོང་ཐུབ་པ་དེ་བྱུང་ཡོད་སྐབས་དེར་སློབ་གྲྭ་ཆེན་མོ་ཁག་ཏུ་བོད་ཀྱི་སྐད་ཡིག་གི་རྨང་གཞི་སུམ་རྟགས་སློབ་ཚན་དེ་སློབ་དུས་གཉིས་དང་། སློབ་ཚན་ཆུ་ཚོད140ཡན་ཆད་ལ་སླེབས་ཀྱི་ཡོད་པ་རེད།
ཉེ་བར་ལོ་ཤས་རིང་སློབ་གྲྭ་ཆེ་ཁག་དང་ལྷག་པར་ཀྲུང་དབྱང་མི་རིགས་སློབ་གྲྭ་ཆེན་མོའི་ནང་དུ་བོད་ཀྱི་སྐད་ཡིག་དང་ལྷག་པར་དུ་སུམ་རྟགས་ཀྱི་སློབ་ཚན་དེ་དུས་རབས་ཉི་ཤུ་པའི་དུས་སྨད་དང་བསྡུར་ན་ཉམས་རྒུད་འགྲོ་བའི་འགོ་ཚུགས་འདུག རྒྱུམཚན་གང་ཞེ་ན། སློབ་ཚན་བཀོད་སྒྲིག་བྱེད་མཁན་གྱི་འགན་འཛིན་པ་གཙོ་བོ་དེ་དག་བོད་ཀྱི་སྐད་ཡིག་སྤྱི་དང་། བྱེ་བྲག་སུམ་རྟགས་ཀྱི་གཞུང་ལ་ཆ་རྒྱུས་མེད་པའི་རྐྱེན་གྱིས་སློབ་གྲྭ་ཆུང་འབྲིང་གི་སློབ་ཚན་ནང་དུ་སུམ་རྟགས་ཀྱི་སློབ་ཚན་བཀོད་སྒྲིག་ཡོད་པ་ཤེས་རྟོགས་བྱུང་བ་དང་། སུམ་རྟགས་ཞེས་པ་དེ་སློབ་གྲྭ་ཆུང་འབྲིང་གི་ནང་དུ་སྦྱོང་ཟིན་སྟབས་སློབ་གྲྭ་ཆེན་མོའི་ནང་དུ་སྦྱོང་དགོས་ཡས་མེད་པར་སེམས་ནས་སུམ་རྟགས་ཀྱི་སློབ་ཚན་དེ་ཇེ་ཉུང་འགྲོ་བའི་རྒྱུ་མཚན་གཙོ་བོ་ཞིག་ཆགས་ཡོད་པ་རེད། བྱས་ཙང་དུས་རབས་ཉི་ཤུ་པའི་དུས་འཇུག་ཏུ་ཀྲུང་དབྱང་མི་རིགས་སློབ་གྲྭ་ཆེན་མོའི་ནང་དུ་སུམ་རྟགས་ཀྱི་སློབ་ཚན་ཆུ་ཚོད་140ཡན་ཡོད་པ་དེ། དེང་དུས་རིམ་བཞིན་དུས་ཚོད་ཇེ་ཉུང་བཏང་བཞིན་ཡོད་པ་རེད། སུམ་རྟགས་ནི་སློབ་གྲྭ་ཆུང་འབྲིང་གི་སློབ་ཚན་ཞིག་ཡིན་པར་སེམས་པའི་རྨོངས་བློའི་སྟ་རེས་སློབ་གྲྭ་ཆེན་མོའི་ནང་དུ་སུམ་རྟགས་ཀྱི་སྡོང་པོ་རྩ་བ་ནས་གཅོད་པར་བརྩམས་པའི་བསམ་བློ་འདི་ནི་བོད་ཀྱི་སྐད་ཡིག་གི་རྩ་བ་ཉམས་པའི་སྔ་ལྟས་སུ་མཐོང་བས་བློ་ལྡན་རྣམས་ཀྱིས་དོན་འདི་ལ་ཐུགས་བསམ་རེ་བཞེས་དགོས་པར་སྣང་།
གཉིས་པ། ཚིག་འཕྲད་འགའ་ཞིག་སུམ་རྟགས་ནང་དུ་ཁ་སྣོན་དགོས་ཚུལ།
དེང་དུས་སྲོལ་རྒྱུན་སློབ་གསོའི་ལྟ་བ་ལ་ཅུང་ཟད་དང་ཞེན་ཆེ་བ་རྣམས་ཀྱིས་སུམ་རྟགས་ནང་དུ་མ་འདུས་པའི་བོད་ཀྱི་བརྡ་སྤྲོད་མེད་པའི་བསམ་བློ་རགས་པ་ཞིག་འཁོར་བཞིན་ཡོད་པ་རེད། འོན་ཀྱང་གནའ་བོའི་དུས་ཀྱི་མཁས་པ་རྣམས་ཀྱིས་བོད་ཀྱི་བརྡ་སྤྲོད་ཀྱི་ཤེས་བྱ་ཡིན་ན་སུམ་རྟགས་དག་གསུམ་གྱི་ནང་འདུས་པས་ཁྱབ་པར་བཞེད་མཁན་རྩ་བ་ནས་ཡོད་པ་མ་རེད། གང་ཞེ་ན། བོད་ཀྱི་བརྡ་སྤྲོད་རིག་གཞུང་ཆ་ཚང་དེ་ཐོན་མི་སམ་སྙོཊས་བརྩམས་པའི་བརྡ་སྤྲོད་ཀྱི་རྣམ་བཞག་སྐབས་བརྒྱད་ཡོད་པར་ཡོངས་གྲགས་ཡིན་ཞིང་། བོད་སིལ་བུར་འཐོར་སྐབས་བོད་ཀྱི་ཆོས་དང་རིག་གཞུང་སྤྱི་ལ་གོད་ཆག་ཐེབས་པ་ཇི་བཞིན་བོད་ཀྱི་བརྡ་སྤྲོད་རིག་པའི་གཞུང་སྐབས་བརྒྱད་ཡོད་པ་དེ་དག་ལས་སྐབས་དང་པོ་སུམ་ཅུ་བ་དང་། སྐབས་དྲུག་པ་རྟགས་ཀྱི་འཇུག་པ་གཉིས་མ་གཏོགས་གཞན་དྲུག་པོ་བརླགས་ཟིན་པ་ཚང་མས་གཞེད་པ་གཅིག་མཐུན་ཆགས་ཡོད་པ་རེད། བྱས་ཙང་དུས་རབས་རིམ་བྱུང་གི་བོད་ཀྱི་བརྡ་སྤྲོད་ལ་མོས་པ་ཡོད་པའི་མཁས་པ་རྣམས་ཀྱིས་སུམ་རྟགས་གཉིས་ཀྱི་ནང་དུམ་འདུས་པའི་བརྡ་སྤྲོད་སྐོར་ལ་ཞིབ་འཇུག་བྱེད་མཁན་མང་པོ་དཔེར་ན། ས་སྐྱ་བསོད་ནམས་རྩེ་མོས་སྒྲ་ཡི་སྐྱེ་གནས་དང་། རྐྱེན་གྱི་བྱེད་རྩོལ་སོགས་ཡི་གེའི་རྣམ་གཞག་སྐོར་ལ་ཞིབ་འཇུག་གནང་པའི་བསྟན་བཅོས་《བྱིས་པ་བདེ་འཇུག》 བརྩམས། ཀུན་མཁྱེན་སི་ཏུ་ཆོས་ཀྱི་འབྱུང་གནས་ཀྱི་སུམ་རྟགས་འགྲེལ་ཆེན་ནང་དུ་རྒྱ་གར་གྱི་ལེགས་སྦྱར་གྱི་སྒྲ་རིག་པའི་གཞུང་ལུགས་ཙནྡྲ་པའི་མདོ་ལ་གཞིར་བཟུང་ནས་སུམ་རྟགས་གཉིས་ཀྱི་ནང་དུམ་འདུས་པའི་བོད་ཀྱི་ཡི་གེའི་རྣམ་གཞག་སྐོར་ལ། ཡི་གེ་སོ་སོའི་སྒྲ་ཡི་སྐྱེ་གནས། རྐྱེན་གྱི་བྱེད་རྩོལ། གྲངས་ཀྱི་དབྱེ་བ་སོགས་དང་། ཡི་གེ་རྣམས་ཀྱི་སྒྲ་ཡི་འབྱིན་ཚུལ་དབྱེ་བ་སྒྲ་ལྡན་དང་སྒྲ་མེད། སྲོག་ཆེན་དང་སྲོག་ཆུང་སོགས་ཀྱི་རྣམ་བཞག་མང་པོ་གནང་། སུམ་རྟགས་ཀྱི་འགྲེལ་པའི་ནང་ལ་བརྡ་སྤྲོད་རིག་པའི་ཤེས་བྱའི་སྐོར་མང་པོ་ཞིག་ཁ་སྣོན་མཛད་དེ་བོད་ཀྱི་བརྡ་སྤྲོད་རིག་པ་དེ་མ་ལག་ཆ་ཚང་བའི་རིག་གཞུང་ཞིག་ཏུ་ཆགས་པའི་འབད་བརྩོན་ཤུགས་ཆེན་གནང་ཡོད་འདུག
དེ་ལྟར་བོད་ཀྱི་བརྡ་སྤྲོད་རིག་པའི་གཞུང་བརྒྱད་ལས་གཉིས་མ་གཏོགས་ལུས་མེད་པའི་རྐྱེན་གྱིས་ང་ཚོའི་སུམ་རྟགས་གཉིས་ཀྱི་ནང་དུམ་འདུས་པའི་ཕྲད་མང་པོ་ཞིག་ཡོད་པ་དོན་ལ་གནས་པ་ཞིག་རེད། བོད་ཀྱི་མཁས་དབང་རྣམས་ཀྱིས་སུམ་རྟགས་ནང་དུམ་འདུས་པའི་ཚིག་ཕྲད་གཏན་འབེབས་བྱས་པ་འགའ་ཞིག་ཡོད་པ་དཔེར་ན། ཅི། ཇི། སུ། ལྡན། ཅིག ཅིང་། ཅེའོ ཅེ་ན། ཞིག ཞིང་། ཞེཝོ ཞེ་ན། ཤིག ཤིང་། ཤེའོ ཤེ་ན་སོགས་འགའ་ཞིག་ཡོད་པ་ཚང་མས་མཁྱེན་གསལ་ལྟར་འདིར་དཔེར་བརྗོད་ཀྱི་དགོས་གལ་མི་འདུག འོན་ཀྱང་ཞིབ་ཏུ་དཔྱད་ན་ད་རུང་ཚིག་ཕྲད་མང་པོ་ཞིག་གི་འཇུག་ཚུལ་སུམ་རྟགས་གཞུང་དུ་མེད་པ་མ་ཟད། ང་ཚོས་ད་སྐབས་བོད་ཀྱི་སྐད་ཡིག་སློབ་ཁྲིད་བྱེད་དུས་སུམ་རྟགས་ནང་དུ་མ་འདུས་པའི་ཕྲད་དེ་དག་བེད་སྤྱོད་བྱེད་ཚུལ་སྐོར་ལ་རྩ་བ་ནས་ཐུགས་བསམ་བཞེད་ཅིང་མི་འདུག ཁ་སྐད་དང་ཡིག་སྐད་གཉིས་ཀའི་ནང་དུ་སྤྱོད་བཞིན་པའི་ཚིག་ཕྲད་འདི་དག་སྐད་ཡིག་རིག་པ་སློབ་ཁྲིད་ཀྱི་སྐབས་སུ་ངེས་པར་དུ་འགྲེལ་བཤད་དགོས་པ་ཞིག་སྟེ། བརྡ་རྙིང་དང་འབྲེལ་བའི་ཁ་སྐད་ནང་དུཡོད་པའི་ཚིག་ཕྲད་དང་བྱ་ཚིག་མང་པོ་ཞིག་ཡོད་པ་དག་ལས་དཔེར་བརྗོད་ཙམ་དུ་འགའ་ཞིག་བསྟན་པར། རེ། ལེ། ཨེ། འགི་གདའ་སོགས་འདི་དག་སུམ་རྟགས་ཀྱི་སློབ་ཚན་དང་འབྲེལ་ནས་རྒྱས་བཤད་བྱ་དགོས་ངེས་ཞིག་རེད། དེ་ཡང“རེ”ཡིག་ནི་དགག་སྒྲ་ལ་འཇུག་པ་སྟེ། ཡུལ་སྐད་དུ་ངས་རིག་རེ། ང་འགྲོ་རེ་ཞེས་སོགས་ངས་མ་མཐོང་དང་། ང་མི་འགྲོ་ཞེས་པའི་དོན་ལ་འཇུག་ཅིང་ཡོད་པ་དང་། དེབ་དཀར་དུ་དྲངས་པའི་ཏུང་ཧོང་གི་ཡིག་རྙིང་ལས། “དེང་ཕན་ཆད་ཟིང་པོ་རྗེ་རྒྱབ་ཏུ་མི་འདོར་རེ། བརྟལ་ཕོད་པར་མི་འཚལ་རེ། སྲོག་སྤོངས་མི་འཚལ་རེ། བཙན་པོ་སློན་བཙན་གྱིས་བཀའ་ཇི་སྩལ་བ་བཞིན་མི་མཉན་རེ། ཞེས་དགག་སྒྲ་གཉིས་སྦྱར་ནས་མནལ་མའི་དོན་སྟོན་ཡོད་པ་ལྟ་བུ་མང་ངོ་། དེ་འདྲ་བའི་ཚིག་ཕྲད་དང་། བྱ་ཚིག བྱ་བའི་ཚིག་གྲོགས་སོགས་བརྡ་སྤྲོད་གཞུང་དུ་དགོས་ངེས་པའི་ཡུལ་སོ་སོའི་ཡུལ་སྐད་དང་འབྲེལ་བའི་ཚིག་ཕྲད་མང་པོ་ཞིག་ཡོད་པ་འདི་དག་ངེས་པར་དུ་བོད་ཀྱི་བརྡ་སྤྲོད་གཞུང་དུ་བཅུག་ནས་བོད་ཀྱི་བརྡ་སྤྲོད་རིག་པ་དེ་སྔར་ལས་དར་རྒྱས་ཆེ་བ་ཞིག་འཕེལ་རྒྱས་གཏོང་བ་ནི་ང་ཆོའི་འོས་འགན་དུ་སེམས།
གསུམ་པ། མི་རིགས་སྐད་ཡིག་གི་སློབ་ཚན་ལ་དོ་སྣང་བྱ་དགོས་པ།
དེང་དུས་ཀྱི་སློབ་གྲྭ་ཆེ་ཁག་གི་ནང་དུ་བོད་ཀྱི་བརྡ་སྤྲོད་རིག་པ་དང་། སུམ་རྟགས་དག་གསུམ་གྱི་སློབ་ཚན་སྐོར་དོ་སྣང་ཇེ་ཆུང་འགྲོ་བའི་རྣམ་པ་ཞིག་ཆགས་འདུག འཛམ་གླིང་འདིར་མི་རིགས་སུ་དང་རྒྱལ་ཁབ་སུ་ཡིན་ཡང་སློབ་གྲྭ་ཆེ་ཁག་གི་ནང་དུ་རང་རང་གི་སྐད་ཡིག་གི་སློབ་ཚན་དེ་གལ་གནང་ཆེ་ཤོས་ཞིག་ཏུ་བཟུང་ནས་སློབ་ཁྲིད་བྱེད་པ་མ་ཟད། སུམ་རྟགས་ལ་སོགས་བརྡ་སྤྲོདཀྱི་གཞུང་འདི་སྐད་ཡིག་གི་སྲོག་རྩ་ལྟ་བུ་ཞིག་ཏུ་འཛིན་ཞིང་ཉམས་གསོ་དང་ཡར་རྒྱས་བཏང་དང་གཏོང་བཞིན་པ་རེད། འོན་ཀྱང་རང་རེ་བོད་ཀྱི་སྐད་ཡིག་སློབ་ཁྲིད་བྱ་ཚུལ་འདི་ནི་རྩ་བ་དོར་ནས་ཡལ་ག་དང་ལོ་འདབ་རྒྱས་པའི་རེ་སྨོན་ལྟ་བུ་ཆགས་ཡོད་པ་སྟེ། དེང་དུས་སློབ་གྲྭ་ཆེ་ཁག་ཏུ་གོང་ཞུས་ལྟར་སུམ་རྟགས་ཞེས་པ་དེ་སློབ་གྲྭ་ཆུང་འབྲིང་སྐབས་ཁོ་ནར་སྦྱོང་ཡས་ལྟ་བུ་ཞིག་ངོས་འཛིན་ནས། སུམ་རྟགས་ཀྱི་གཞུང་ཡར་རྒྱས་གཏོང་རྒྱུ་དང་། མུ་མཐུད་ནས་སུམ་རྟགས་ཀྱི་གཞུང་ཞིབ་འཇུག་བྱ་རྒྱུ། དུས་རབས་ཀྱི་འགྱུར་བ་དང་བསྟུན་ནས་བརྡ་སྤྲོད་ཀྱི་རྣམ་གྲངས་དང་། ཐ་སྙད་གསར་པ། ཚིག་གྲུབ་ཀྱི་འགྱུར་ལྡོག་སོགས་ཀྱི་སྐོར་ལ་ཞིབ་འཇུག་བྱ་རྒྱུའི་ལས་ཀ་དེ་ཧ་ཅང་གི་འཐུས་ཤོར་འགྲོ་ཞིང་ཡོད་པར་མཐོང་། དོན་འདི་རིགས་ལ་དགོངས་ནས་བོད་ལྗོངས་སློབ་གྲྭ་ཆེན་མོའི་སློབ་དཔོན་རྡོ་དགོན་གསང་བདག་རྡོ་རྗེས་《སུམ་ཅུ་པ་དང་རྟགས་ཀྱི་འཇུག་པའི་དཀའ་གནད་འགའ་ཞིག་ལ་དཔྱད་པ》ཞེས་པའི་དཔྱད་རྩོམ་ལས། “སུམ་རྟགས་གཉིས་ནི་བོད་ཀྱི་རིག་གནས་ཀྱི་གལ་འགངས་ཆེ་བའི་ཆ་ཤས་ཤིག་དང་། བོད་ཀྱི་སྒྲ་རིག་པའི་སྙིང་པོའང་ཡིན། སྔོན་བྱོན་མཁས་པས་སྒྲ་ཤེས་ན་དོན་ལ་མི་རྨོངས་ཞེས་གསུངས་པས་སྒྲ་རིག་པའི་གནས་ལ་རྨོངས་ན་དོན་ལ་རྨོངས་པའང་སྨོས་ཅི་དགོས། ལྷག་པར་དུ་མཁས་པའི་བྱ་བ་གསུམ་གྱི་ཡ་གྱལ་རྩོམ་པ་ལ་འཇུག་པར་འདོད་ན་སུམ་རྟགས་ཀྱི་སྦྱོར་ཚུལ་ཙམ་མ་ཤེས་ན་རྩོམ་པ་ལ་འཇུག་པ་ནི་ལག་རྡུམ་བྲག་ལ་འཛེགས་པ་དང་མཚུངས་པ་མ་ཡིན་ནམ། དེས་ན་སུམ་རྟགས་ཀྱི་གཞུང་ལ་སྦྱངས་པ་བྱེད་རྒྱུ་ནི་ཤིན་ཏུ་གལ་ཆེ་བ་ཡིན། དེང་གི་དུས་འདིར་སློབ་གསོ་དར་ཁྱབ་བྱུང་བ་ལ་བརྟེན་ནས་བོད་ལྗོངས་སུ་སློབ་གྲྭ་ཆུང་འབྲིང་གི་སློབ་གསོ་ཐོབ་མྱོང་བ་ཞིག་ཡིན་ཕྱིན་སུམ་རྟགས་གཉིས་ཀྱི་གཞུང་རོབ་ཙམ་གསུང་རྒྱུ་ཡོད་ལ་བོད་ཡིག་གི་ཐོག་ནས་རྩོམ་ཡིག་སྤེལ་མཁན་རྣམས་དང་བོད་རིག་པའི་ཆེད་ལས་པ་རྣམས་ལ་ནི་སུམ་རྟགས་ཀྱི་གཞུང་དོན་རོབ་ཙམ་གསུང་རྒྱུ་མེད་པ་ནི་དེ་བས་ཀྱང་མི་སྲིད་པ་ཙམ་ཡིན། འོན་ཀྱང་དེང་དུས་སུམ་རྟགས་ཀྱི་གཞུང་འདིའི་གལ་ཆེའི་རང་བཞིན་མ་རྟོགས་པའི་དབང་གིས་དེ་ལ་དོ་སྣང་དང་སྦྱོང་བརྩོན་བྱེད་མཁན་ཉུང་ཞིང་། གཞུང་འདིར་དོ་སྣང་བྱེད་མཁན་འགའ་ཞིག་གིས་ཀྱང་གཞུང་དོན་ལ་ཞིབ་ཆ་མ་བྱུང་བའི་དབང་གིས་གཞུང་དོན་གྱི་དཀའ་གནད་མ་རྟོགས་པ་དང་། གོ་བ་རྟིང་ཚུགས་མ་ཞིག་མ་ལོན་པའི་རྐྱེན་གྱིས་གཞན་ལ་འགྲེལ་པའི་སྐབས་ཆ་མ་ཚང་བ་དང་། ལོག་པར་འགྲེལ་བ་སོགས་ཀྱི་གནད་དོན་ཐོན་པ་མ་ཟད། གཞུང་དོན་ཚུལ་བཞིན་མ་རྟོགས་པ་ལ་བརྟེན་ནས་གཞུང་དོན་དང་ལག་ལེན་མི་མཐུན་པའི་སྦྱོར་ཚུལ་ཡང་མང་པོ་ཞིག་ཡོད་ལ་གནད་དོན་དེ་ཚོར་བརྟེན་ནས་བོད་ཀྱི་ཡི་གེའི་གཞུང་ལུགས་ཀྱི་འགྲེལ་ཚུལ་ལ་རྗེས་འཇུག་རྣམས་ཐེ་ཆོམ་སྐྱེ་བ་དང་། གཞུང་ལུགས་དང་ལག་ལེན་གྱི་སྦྱོར་ཚུལ་མི་མཐུན་པ་རྒྱུན་འབྱམས་པ་ལ་བརྟེན་ནས་ཚིག་གི་འཇུག་པ་མི་བདེ་བ་དང་། གོ་དོན་རྟོགས་དཀའ་བ། བརྗོད་དོན་ལ་ཐེ་ཚོམ་སྐྱེ་བ་སོགས་ཀྱི་སྐྱོན་མང་པོ་ཞིག་ཐོན་བཞིན་འདུག་པ་འདི་དག་ཡོ་བསྲང་མ་བྱས་པར་འདི་མུར་ལུས་ན་བོད་ཀྱི་སྐད་ཡིག་ལ་བརྡ་སྤྲོད་རིག་པའི་གཏད་སོ་མེད་པར་འགྲོ་བ་དང་། བརྡ་སྤྲོད་ཀྱི་གཞུང་གི་གཞི་བཟུང་ས་མེད་པར་གང་དྲན་དྲན་དུ་བྲིས་པ་ཡིན་ན་རིམ་པས་བོད་ཀྱི་ཡི་གེའི་བརྡ་སྤྲོད་ཀྱི་ནུས་པ་ཉམས་ཞན་དུ་འགྲོ་རྒྱུ་དང་། གལ་ཏེ་སྐད་ཡིག་ཅིག་གི་བརྡསྤྲོད་ཀྱི་ནུས་པ་ཉམས་ཞན་དུ་སོང་སྟེ་བརྗོད་བྱར་ཐེ་ཚོམ་སྐྱེ་བའམ། བརྡ་མ་ཕྲོད་པ་ལྟ་བུར་གྱུར་ཚེ་བརྡ་སྤྲོད་ཀྱི་ནུས་པ་ཤོར་བའི་སྐད་ཡིག་དེ་སུ་ཞིག་གིས་ཀྱང་སྤྱོད་འདོད་མི་བྱེད་ལ་དེ་ལ་མཐོང་ཆེན་ནི་དེ་བས་ཀྱང་བྱེད་མི་སྲིད།”① ཅེས་སོགས་གསུངས་ཡོདཔ་འདི་བོད་ཀྱི་སྐད་ཡིག་ལ་ཤ་ཞེན་ཡོད་པའི་མཁས་པ་དང་། འགོ་ཁྲིད་རྣམས་ཀྱིས་ཐུགས་འཇོག་གནང་དགོས་ངེས་ཞིག་རེད་སྙམ།
བཞི་པ། སྤང་བྱའི་སློབ་ཁྲིད་ཀྱི་སྐྱོན།
སློབ་ཁྲིད་བྱ་ཐབས། ས་པཎ་མཁས་འཇུག་གི་ནང་དོན་དུང་དཀར་རིན་པོ་ཆེས་འགྲེལ་བཤད་གནང་བར། གཞུང་དོན་དངོས་གཞི་འཆད་སྐབས་བཤད་ཚུལ་མ་ལེགས་པའི་སྐྱོན་བཅུ་བཞི་ཡོད་པ་དེ་དག་སྤངས་ནས་བཤད་ཚུལ་ལེགས་པའི་ཕྱོགས་ལ་འབད་བརྩོན་བྱེད་དགོས་པ་སྟེ།
1 མ་བཤད་པའི་སྐྱོན་ནི། སྐབས་དེར་བཤད་དགོས་ངེས་ཀྱི་དོན་མ་བཤད་པར་བཞག་པ་སྟེ། དེ་ནི་སློབ་ཁྲིད་བྱེད་མཁན་གྱིས་རང་གིས་བཤད་བྱའི་གཞུང་དོན་དེ་ལ་དོགས་པ་ཆོད་མེད་པ་དང་། གསལ་པོར་འཆད་ཐུབ་པའི་གདེང་ཚོད་མེད་པའི་དབང་གིས་གཡོལ་ཐབས་བྱས་ཏེ་བཞག་པ་ཡིན་པས། དེས་ཉན་མཁན་རྣམས་ལ་ཕན་ཐོགས་པའི་བློ་སྐྱེད་གང་ཡང་ཐོན་མི་ཐུབ་པས་སློབ་ཁྲིད་སྤུས་ལེགས་ཡོང་དཀའ་བ་རེད།
2 ལེགས་པོར་མ་བཤད་པའི་སྐྱོན་ནི། བཤད་བྱའི་གཞུང་དོན་རྣམས་གསལ་ལ་མི་གསལ་ཙམ་བཤད་ནས་ཉན་པ་པོས་གཞུང་དོན་ལ་དོགས་པ་གང་ཡང་ཆོད་མ་ཐུབ་པར་ལུས་པ་ཞིག་སྟེ། དེ་ནི་དགེ་རྒན་གྱིས་རང་ཉིད་མཁས་རློམ་དང་ང་རྒྱལ་བྱས་ཏེ་རང་ཉིད་ཀྱིས་མ་ཤེས་པ་རྣམས་སློབ་སྦྱོང་ནན་ཏན་མ་བྱས་པའི་དབང་གིས་བྱུང་བ་ཡིན།
3 ཕྱིན་ཅི་ལོག་ཏུ་བཤད་པ་ནི། དགེ་རྒན་གྱིས་གཞུང་དོན་གོ་བ་ལོག་སྒྲུབ་བྱས་ཏེ་བཤད་པ་ཞིག་སྟེ། དགེ་རྒན་གྱིས་འཁྲིད་བྱའི་གཞུང་དོན་དེ་ལ་གོ་བ་ཡང་དག་པར་ལོན་མ་ཐུབ་པར་གོ་ནོར་ཐེབས་པའམ། ཡང་ན་དམིགས་ཡུལ་ཟུར་བཅངས་ཀྱི་སྒོ་ནས་ཤེས་བཞིན་ཏུ་གོ་བ་ལོག་སྒྲུབ་བྱས་ཏེ་བཤད་པ་གང་རུང་ཞིག་ཡིན་པས་ཉན་པ་པོ་རྣ‘མས་ལ་ཕན་ཐོགས་ཡོདཔའི་བློ་བསྐྱེད་མི་འབྱུང་བ་མ་ཟད་མཐོང་ཐོས་ཀྱི་ཤེས་རྒྱ་ཆུང་བའི་མི་མང་པོ་ཞིག་མགོ་སྐོར་ཐེབས་ཏེ་མ་དག་རྒྱུན་འབྱམས་དང་རང་གཞན་ཚང་མར་གནོད་རྐྱེན་ཆེན་པོ་ཡོང་བའི་གཞི་ཡིན།
4ཐེ་ཆོམ་དང་བཅས་ཏེ་བཤད་པ་ནི། དགེ་རྒན་གྱིས་བཤད་བྱའི་གཞུང་དོན་ལ་དོགས་པ་མ་ཆོད་བཞིན་དུ་འོལ་ཚོལ་བྱས་ནས་བཤད་པ་ཞིག་སྟེ། དེ་ནི་དགེ་རྒན་གྱིས་བཤད་བྱའི་ནང་དོན་དེ་ལ་བཤད་ཚུལ་མི་འདྲ་བ་མང་པོ་ཞིག་རྣམ་གྲངས་ཙམ་དུབཤད་པ་ལས་རང་ཉིད་ཀྱི་ལྟ་ཚུལ་གང་ཡང་གསལ་བཤད་བྱ་རྒྱུ་མེད་པ་སྟེ། ལོ་རྒྱུས་ཐོག་གི་བཤད་ཚུལ་མི་མཐུན་པ་རྣམས་དཔང་རྟགས་འཕེར་བའི་དཔྱད་གཞིའི་དདོས་པོར་ཚད་འཛིན་བྱ་རྒྱུ་མ་གཏོགས་རིགས་པས་སྒྲུབ་མི་ཐུབ་པ་ཕུད། དེ་མིན་བཤད་བྱའི་གཞུང་དོན་གང་ཡིན་གདེང་ཚོད་ཡོད་པའི་སྒོ་ནས་གསལ་བཤད་བྱ་དགོས་པ་ཡིན།
5 དཀའ་སར་གཡོལ་ནས་སླ་བར་སྤྲོས་བཤད་བྱེད་པ་ནི། དགེ་རྒན་གྱིས་འཁྲིད་བྱའི་གཞུང་དེའི་དཀའ་གནད་ཆེ་སར་གསལ་བཤད་བྱེད་མི་ཐུབ་པར་གཡོལ་ནས་དཀའ་གནད་མིན་པའི་སར་བཤད་པ་མང་པོ་བྱས་པ་ཞིག་སྟེ། དེ་ནི་མི་རྒན་སོ་མེད་ཀྱིས་ཟས་ཟ་བ་དང་འདྲ་བར་གལ་ཆེ་བའི་དཀའ་གནད་རྣམས་རབ་རིབ་ཙམ་དུ་ལུས་ནས་གཞུང་དོན་ལ་དོགས་པ་ཆོད་པའི་བློ་བསྐྱེད་གང་ཡང་ཐོབ་མི་ཐུབ་པ་ཡིན།
6 གོ་རིམ་མེད་པར་བཤད་པ་ནི། དགེ་རྒན་གྱིས་གཞུང་དོན་སྔ་ཕྱིའི་གོ་རིམ་དཀྲུག་ནས་བཤད་པ་ཞིག་སྟེ། དེ་ནི་དགེ་རྒན་གྱིས་གཞུང་དོན་སོ་སོའི་སྔ་ཕྱིའི་གོ་རིམ་རྣམས་ཉན་པ་པོའི་བསམ་བློས་ཕྱི་རོལ་ཡུལ་ལ་ངོས་འཛིན་བྱེད་པའི་གོ་རིམ་དང་འབྲེལ་བ་ཡོད་པའི་གནད་དོན་གལ་ཆེན་པོ་དེར་དོ་སྣང་མ་བྱས་པར་རང་ཉིད་ཀྱི་འདོད་པ་ལྟར་གོ་རིམ་མེད་པར་གང་བསམ་གང་དྲན་དུབཤད་པ་ཡིན་པས་བཤད་ཚུལ་དེས་སློབ་མས་ཤེས་ཡོན་ཁོང་དུ་ཆུད་པའི་པའི་གོ་རིམ་འཁྲུག་ནས་སློབ་སྦྱོང་ཐོག་གྲུབ་འབྲས་ཆེན་པོ་ཐོབ་རྒྱུར་ཤུགས་རྐྱེན་ངན་པ་ཐེབས་ངེས་ཡིན།
7 སྐབས་སུ་མ་བབས་པར་བཤད་པ་ནི། སློབ་དཔོན་གྱིས་གཞུང་དོན་འཆད་སྐབས་དེ་དང་འབྲེལ་བ་མེད་པ་དང་སྐབས་སུ་མ་བབས་བཞིན་དུ་གོ་སྐབས་བཙལ་ནས་བཤད་པ་ཞིག་སྟེ། བཤད་ཚུལ་དེས་སྐབས་སུ་བབས་པའི་བཤད་བྱ་གཙོ་བོ་བརླགས་ནས་ཉན་མཁན་གྱི་བསམ་བློ་འཁྲུགས་ཏེ་གནད་དོན་གཙོ་བོ་ངོས་ཟིན་མ་ཐུབ་པའི་སྐྱོན་ཆེན་པོ་ཡོད།
8 འབྲེལ་མ་ཆགས་པར་བཤད་པ་ནི། དགེ་རྒན་གྱིས་བཤད་བྱའི་གཞུང་དོན་རྣམས་སྔ་ཕྱིའི་གོ་རིམ་གྱི་འབྲེལ་བ་ཡོད་པ་རྣམས་འབྲེལ་མཐུད་བྱེད་མ་ཐུབ་པར་དུམ་བུར་ཆད་ནས་བཤད་པ་ཞིག་སྟེ། བཤད་ཚུལ་དེས་སློབ་མ་རྣམས་གཞུང་དོན་སྔ་ཕྱིའི་བར་གྱི་འབྲེལ་བ་གང་ཡིན་པ་དང་། གཞུང་དོན་སྔ་མ་བཤད་རྗེས་ཕྱི་མ་དེ་དང་དེ་བཤད་པའི་དགོས་པ་གང་ཡིན་ཤེས་མི་ཐུབ་པའི་སྐྱོན་ཆེན་པོ་ཡོད།
9 རང་ཚིག་སྔ་ཕྱི་འགལ་བའི་སྐྱོན་ནི། སློབ་དཔོན་གྱིས་སློབ་ཁྲིད་བྱེད་སྐབས་རང་ཉིད་ཀྱིས་འགྲེལ་བཤད་བྱས་པའི་ཚིག་སྔ་ཕྱི་བར་མི་མཐུན་པའི་འགལ་བ་ཡོད་པ་ཞིག་སྟེ། བཤད་ཚུལ་དེས་སློབ་མ་རྣམས་ལ་རང་ལུགས་གང་ཡིན་གཞི་འཛིན་ས་མེད་པའི་དོགས་པ་མང་པོ་སྐྱེས་ནས་སློབ་དཔོན་ལ་ཡིད་ཆེས་ཆུང་དུ་འགྲོ་བ་དང་། མཐའ་མ་འཕྱ་སྨོད་བྱེད་པའི་གཞིར་འགྲོ་ཉེན་ཆེན་པོ་ཡོད།
10 ཚིག་དང་དོན་ལ་ལྡབ་སྐྱོར་མང་པ་ནི། སློབ་དཔོན་གྱིས་སློབ་ཁྲིད་བྱེད་སྐབས་དགོས་པ་གང་ཡང་མེད་པར་བཤད་ཟིན་པའི་ཚིག་དོན་ལ་ཡང་ནས་ཡང་དུ་ལྡབ་སྐྱོར་བྱས་པ་སྟེ། དེ་ནི་སློབ་དཔོན་གྱིས་སྔར་བཤད་ཟིན་པའི་ཚིག་དོན་ལ་སྔར་ལས་ལྷག་པའི་གསལ་བཤད་བྱེད་རྒྱུ་ཡོད་པའམ། ཡང་ན་མདོར་བསྟན་དང་རྒྱས་བཤད། དོན་གཅོད་བཅས་ཀྱི་དགོས་པ་ལྷག་པོ་གང་ཡང་མེད་བཞིན་དུ་ཡང་ནས་ཡང་དུ་བསྐྱར་ཟློས་མང་དུ་བྱས་ན་སློབ་མའི་སེམས་ལ་སུན་སྣང་སྐྱེ་བ་དང་། ཡང་ན་གོ་མི་བདེ་བའི་ཤུགས་རྐྱེན་ངན་པ་ཐེབས་ཀྱི་རེད། འོན་ཀྱང་སློབ་མའི་གནས་ཚད་མཐོ་དམའ་མི་འདྲ་བའི་དབང་གིས་གནས་ཚད་མཐོ་བ་ཚོར་སློབ་དཔོན་གྱིས་ལན་གཅིག་བཤད་པ་ཙམ་གྱིས་ཤེས་ཐུབ་ཀྱང་། འཛིན་གྲྭ་གཅིག་གི་ནང་དུཡོད་པའི་སློབ་མ་ཡིན་ཀྱང་གནས་ཚད་ཅུང་ཟད་ཞན་པ་རྣམས་ལ་བཤད་པ་རྒྱས་བསྡུས་འབྲིང་ཙམ་བྱ་དགོས་པ་དང་། གནས་ཚད་ཧ་ཅང་ཞན་པ་རྣམས་ལ་བཤད་པ་མདོར་བསྡུས་ཙམ་རེ་བྱས་ན་ཆོག་པ་བཅས་ནི་དགོས་པའི་དབང་གིས་ཡིན་པས་བསྐྱར་ལྡབ་མང་བའི་སྐྱོན་དུ་མི་བརྩི་བ་ཡིན།
11 གཞུང་དོན་ཕན་ཚུན་འདྲེས་པའི་སྐྱོན་ནི། སློབ་དཔོན་གྱིས་སློབ་ཁྲིད་བྱེད་སྐབས་གཞུང་དོན་གཙོ་བོ་དང་ཕལ་བ་སོ་སོར་མ་ཕྱེ་བར་མཉམ་དུ་བསྲེས་ནས་བཤད་པ་ཞིག་སྟེ། བཤད་ཚུལ་དེས་གཞུང་དོན་གཙོ་བོ་བཤད་མ་ཟིན་གོང་དུ་ཡན་ལག་གི་དོན་ཕལ་བ་བཤད་པ་དེས་སྐབས་དོན་གཙོ་བོ་བསྒྲིབས་ཏེ་གཙོ་གནད་མངོན་གསལ་དོད་པོ་མི་ཡོང་བའི་ཤུགས་རྐྱེན་ངན་པ་ཐེབས་ཀྱི་ཡོད།
12 ཚིག་ཧ་ཅང་མྱུར་བའི་སྐྱོན་ནི། སློབ་དཔོན་གྱིས་སློབ་ཁྲིད་བྱེད་སྐབས་སྨྲ་བརྗོད་ཧ་ཅང་མགྱོགས་དྲགས་པ་དཔེ་ཆ་ངག་སྐྱོར་བྱེད་པ་དང་འདྲ་བ་ཞིག་སྟེ། བཤད་ཚུལ་དེས་སློབ་མ་ཟིནབྲིས་འདེབས་འདོད་ཡོདཔ་རྣམས་ཡིག་འབྲུའི་རྗེས་ཟིན་ཐུབ་པ་ལྟ་ཞོག བློ་འཛིན་བཟང་བ་རྣམས་ཀྱིས་ཀྱང་སེམས་ལ་ངེས་མི་ཐུབ་དབང་གིས་སློབ་ཐུན་གྲོལ་བ་དང་སློབ་མས་བརྗེད་པ་དུས་མཚུངས་པས་སློབ་སྦྱོང་གི་གྲུབ་འབྲས་ཐོག་ཤུགས་རྐྱེན་ངན་པ་ཐེབས་ཀྱི་ཡོད།
13 ཚིག་ཧ་ཅང་དལ་དྲགས་པའི་སྐྱོན་ནི། སློབ་དཔོན་གྱིས་སློབ་ཁྲིད་བྱེད་སྐབས་ངག་གི་སྨྲ་བརྗོད་ཧ་ཅང་དལ་དྲགས་པ་ཚིག་འབྲུ་རེ་རེ་བཞིན་དུ་བློ་འཛིན་བྱས་པ་ལྟ་བུ་ཞིག་སྟེ། བཤད་ཚུལ་དེས་སློབ་མ་རྣམས་ཀྱི་སེམས་ལ་སུན་སྣང་སྐྱེ་བ་དང་། སློབ་ཁྲིད་ཀྱི་མྱུར་ཚད་དམའ་བ། ཚིག་དོན་སྔ་ཕྱི་གོ་བ་ལོན་མི་བདེ་བ་བཅས་ཀྱི་སྐྱོན་ཡོད། གོང་གསལ་གྱི་སློབ་ཁྲིད་བྱེད་ཚུལ་ཡང་མ་དག་པའི་སྐྱོན་བཅུ་གསུམ་པོ་དེ་སྤངས་ནས་བྱ་ཐབས་ཡང་དག་པ་རྣམས་ཁོང་དུ་ཆུད་པ་བྱ་དགོས་པས་བྱ་ཐབས་ཡང་དག་པ་ནི་གོང་དུ་བཤད་པའི་སྐྱོན་བཅུ་གསུམ་པོ་དེའི་ལྡོག་ཕྱོགས་རྣམས་ཡིན། དེ་ལ་བརྟེན་ནས་གྲུབ་འབྲས་དང་དགེ་མཚན་རྣམས་འབྱུང་ཞིང་། ད་དུང་དེའི་ཐོག་ཚིག་དོན་ངེས་པའི་སྒྲུབ་བྱེད། ཡིད་ཆེས་པའི་གཏམ་རྒྱུད་དང་ལུང་། གོ་བདེ་བའི་དཔེ། བློ་སྒོ་འབྱེད་བྱེད་ཀྱི་དོགས་སློང་དང་། བགྲོ་གླེང་། གཉིད་རྨུགས་སེལ་བའི་གཏམ་རྒྱུད་བཅས་ཀྱི་སྒོ་ནས་སློབ་ཁྲིད་བྱེད་དགོས། དེ་ནི་བློ་སྒོ་འབྱེད་པའི་སློབ་ཁྲིད་བྱེད་ཐབས་ཡིན། ཞེས་གསུང་པ་འདི་ནི་སྤྱི་ལོའི་དུས་རབས་བཅུ་གསུམ་པའི་ནང་དུ་འགྲོ་མགོན་ས་སྐྱ་པཎྜི་ཏས་སློབ་ཁྲིད་གནང་སྟངས་སྐོར་ལ་ཞིབ་འཇུག་གནང་བའི་ཉམས་མྱོང་ཕྱོགས་བསྡོམས་བྱས་པ་ཞིག་ཡིན་ཞིང་། དུས་རབས་རིམ་བྱུང་གི་བོད་ཀྱི་གྲུབ་མཐའ་སོ་སོའི་མཁས་པ་ཚོས་གང་འཚམས་ལག་ལེན་བྱེད་ཅིང་ཡོདཔར་མ་ཟད་སྤྱི་ལོའི་དུས་རབས་ཉི་ཤུ་པའི་ནང་གི་བོད་ཀྱི་མཁས་པ་ཆེན་པོ་དུང་དཀར་བློ་བཟང་འཕྲིན་ལས་ལགས་ཀྱིས་ཀྱང་དེ་ལ་འགྲེལ་བཤད་གནང་ཞིང་གདེང་འཇོག་ཆེན་པོར་གནང་ཡོད་རེད། དེང་དུས་རབས་ཉེར་གཅིག་པའི་ནང་དུ་ འཛམ་གླིང་གི་སྲིད་འབྱོར་རིག་གསུམ་དང་། སློབ་གསོ། ཚན་རིག་ཡར་རྒྱས་ཕྱིན་དང་འགྲོ་བཞིན་པའི་སྐབས་འདིར་ཡང་སློབ་ཁྲིད་ཀྱི་སྐྱོན་དང་ཡོན་ཏན་སྐོར་གསུང་པ་འདི་དག་ཧ་ཅང་གནད་དང་མཐུན་པོ་ཞིག་ཆགས་ཡོད་པ་རེད།
རྩོམ་པ་པོ་ངོ་སྤྲོད།
ཚེ་དབང་ལྷ་མོ། (1959-)སྐྱེས་ཡུལ་ཁམས་རྫ་ཡུལ། ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་གི་དགེ་རྒན་ཆེན་མོ་ཡིན།
①དུང་དཀར་བློ་བཟང་འཕྲིན་ལས་ཀྱིས་བརྩམས། 《བོད་ཀྱི་སློབ་གསོའི་རིག་པ་གོང་འཕེལ་ཇི་ལྟར་བྱུང་བའི་གཏམ་གླེང་།》1986ལོའི་དེབ་གཉིས་པའི་《བོད་ལྗོངས་ཞིབ་འཇུག》སྟེང་དུ་སྤེལ། ཤོག་ངོས་88ན་གསལ།
①རྡོ་མགོན་གསང་སྔགས་རྡོ་རྗེས་བརྩམས། 《སུམ་ཅུ་པ་དང་རྟགས་ཀྱི་འཇུག་པའི་དཀའ་གནད་འགའ་ཞིག་ལ་དཔྱད་པ།》ཞེས་པ་འདི་མི་ཉག་བུ་ཕྲུག་གིས་བརྩམས་པའི་《ཐུ་མིའི་དགོངས་གནད་གསལ་བའི་མེ་ལོང་།》ལས་ཞུས། 1997ལོར་མི་རིགས་དཔེ་སྐྲུན་ཁང་གིས་པེ་ཅིང་དུ་པར་དུ་བསྐྲུན།
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text:
རྣོ་སྦྲེང་།
བཤད་རྒྱུན་ལ། ཁ་སང་དེ་རིང་གི་དུས་སྐབས་འདིར་སྨྱན་བྱེད་ཀྱི་ནུས་པ་མེ་མདའ་ལས་རབ་ཏུ་འཕགས་ཡོད་ཟེར། བདེན་པ་འདྲ་སྟེ། དཀར་ནག་སྤྱི་ཚོགས་ཀྱི་སོ་མཚམས་ནས་མེ་མདའ་ལ་མི་སྐྲག་པའི་དཔོན་རིགས་མང་པོ་ཡང་སྨྱན་བྱེད་ལ་སྐྲག་ཅིང་འདར་བར་བྱེད། གཡོལ་ཞིང་དོགས་པར་བྱེད། སྤ་འཁུམ་པར་བྱེད། བག་ཞུམ་པར་བྱེད། དེ་ནི། སྨྱན་བྱེད་ཀྱིས་བལྟས་བལྟས་རིག་རིག་ལ། ཉིན་མ་དཀར་ངོགས་སུ་གང་དེའི་དེ་ཉིད་རྗེན་པོར་ཕུད་ཐུབ་པས་ལོས་ཡིན། དེ་ནི། སྨྱན་བྱེད་ཀྱིས་བསམ་དབང་དྲན་དབང་མེད་པར། དུས་ཚོད་སྐར་ཆ་ཁ་ཤས་ཀྱི་ནང་ལ་གང་དེའི་ནང་རྫོང་འཛམ་གླིང་གི་མི་རྣམས་ཀྱི་མིག་ལམ་དུ་བསྟར་ཐུབ་པས་མིན་ནམ།
དེ་བཞིན་དུ། པོད་འཕྲིན་དང་སྐད་འཕྲིན་དར་བ་ནས། བོད་མི་མང་པོ་ཡང་བརྡ་འཕྲིན་ལ་ཁ་ཕྱོགས་ཏེ་སྣ་སྒོ་མོའི་དོན་དག་ཆེ་མ་ཆུང་གསུམ་ དྲ་ཐོག་ལ་འདོན་སྤེལ་བྱེད་རྒྱུར་གོམས་ལོབས་བྱུང་དང་འབྱུང་གི་ཡོད་ལ། གོ་རིམ་དེའི་ཁྲོད་དུ་བདག་གི་ཁེ་དབང་དང་ཐོབ་ཐང་རྩོད་པའི་ཚ་རླབས་འདྲ་ཞིག་ཀྱང་འཕྱུར་དང་འཕྱུར་བཞིན་ཡོད། དེ་ལ་རིགས་མང་པོ་ཡོད་མོད། མ་གྲོས་གཅིག་མཐུན་གྱིས་ཀུན་པོས་ཁ་རུབ་ལག་རུབ་བྱེད་པ་ནི། གང་ཞིག་གིས་མི་རིགས་ཀྱི་བརྩེ་དུང་ངམ་དུངས་ཞེན་ལ་གནོད་པའི་ལས་བྱས་པ་དེ་རེད། དཔེར་ན། ད་ལོའི་བརྙན་འཕྲིན་ཟློས་གར་བོད་ལྗོངས་ཀྱི་གསང་བའི་དོན་རྐྱེན་དང་། སཱ་ཐིན་ཐིན་གྱི་གྱོན་ཆས་ཀྱི་དོན་རྐྱེན། ལྷམ་གྱི་སྟེང་དུ་སྟོན་སྐུ་བཞག་པའི་དོན་རྐྱེན། རི་དྭགས་གསོད་མཁན་ཁྲིམས་ལ་སྦྱར་བའི་དོན་རྐྱེན། དགོན་པ་དང་ལྷ་སྐུ་རོལ་རྩེད་བྱས་པའི་དོན་རྐྱེན་སོགས་ཀྱིས་མཚོན། འོ་ན་ཅི་ཞིག་ལ་མི་རིགས་ཀྱི་བརྩེ་དུང་ཟེར་ཞེ་ན། ཕུན་དབང་གིས་མཛད་པའི་མར་ཁི་སི་རིང་ལུགས་ཀྱི་མི་རིགས་ལྟ་བའི་སྐོར་ལས་མི་ རིགས་བརྩེ་དུང་ཞེས་པར། སྤྱིར་བཏང་གི་མི་རིགས་བརྩེ་དུང་རང་གི་མི་རིགས་ལ་དགའ་ཞིང་བློ་དཀར་བའི་བསམ་ བློ་ལ་ཟེར། རང་གི་མི་རིགས་འཚོ་སྡོད་བྱེད་སའི་གནས་དང་རི་ཆུར་དགའ་བ་དང་། རང་མི་རིགས་ཀྱི་ཡུན་རིང་བའི་ལོ་རྒྱུས་དང་གཟི་འོད་འཕྲོ་བའི་རིག་གནས། སྲོལ་རྒྱུན་དང་ཡུལ་སྲོལ་གོམས་གཤིས་བཟང་པོར་དགའ་བ། ད་དུང་སེམས་གཏིང་ན་རླབས་བཞིན་འཕྱུར་བའི་མི་རིགས་ལ་རྒྱ་དང་རང་བཀུར་བསམ་པ་སོགས། འདི་ནི་མི་རབས་བརྒྱུད་དེ་ལོ་རྒྱུས་ཀྱི་བཞུར་རྒྱུན་རིང་མོའི་ཁྲོད་ཆགས་ཤིང་ སྲ་མཐུས་སུ་གྱུར་བའི་བརྩེ་དུང་ཞིག་ཡིན་ལ། མི་རིགས་བརྩེ་དུང་ཁྲོད་ཀྱི་རིན་པོ་ཆེ་ལྟ་བུར་སྣང་བས་སུས་ཀྱང་རྡོག་རྫིས་བཏང་མི་ཆོག་པ་ཞིག་ཡིན། ཞེས་གསུངས་པ་ནང་བཞིན། གོང་དུ་ཀུན་པོས་ཁ་རུབ་ལག་རུབ་བྱས་ཏེ་གླེང་གཞི་བཟོ་བའི་དོན་དག་འདི་དག་གིས་ ཀྱང་མི་རིགས་ཤིག་གི་གོམས་སྲོལ་དུ་གྱུར་བའི་བརྩེ་དུང་ལ་ཕོག་ཐུག་བཟོས་པ་ཡིན་ལ། ཆུང་ཆུང་བྱིས་པའི་དུས་ནས་རང་ལ་གོམས་ལོབས་སུ་སོང་བའི་དུངས་ཞེན་ལ་ཕོག་ཐུག་བཟོས་པས། བོད་ཀྱི་སྐད་ཡིག་དང་རིག་གནས། ཆོས་ལུགས་ཤེས་མིན་ཚང་མས་རྡུང་ཞིང་རྒོལ་བ་རེད། དེ་ནི་ཕྱོགས་གཅིག་ནས་བཤད་ན། རང་གི་ཐོབ་ཐང་སྲུང་བའི་འདུ་ཤེས་དང་། སྤྱི་ཚོགས་ཀྱི་ལས་སྒོ་སོ་སོར་རང་སྟོབས་ཀྱིས་ཞུགས་ཤིང་འཇུག་པའི་སྤྱི་དམངས་ཤིག་ཆགས་པའི་སྔ་ལྟོས་ཡིན་པས་དགའ་འོས་པའི་གནས་ཤིག་རེད།
ཡང་ཕྱོགས་གཞན་ཞིག་ནས་བཤད་ན། པོད་འཕྲིན་དང་སྐད་འཕྲིན་གྱི་སྒང་ན་ཉིན་མཚན་ཀུན་ཏུ་ཉལ་བའི་སྤུན་ཟླ་མང་པོ་ ཞིག་གིས་གཞན་གྱིས་ཆོས་ལུགས་ལག་ཆ་དང་རྩེད་ཆས་སུ་བྱས་པ་ལ་དུངས་ཞེན་ནམ་བརྩེ་དུང་གི་ངོས་ནས་དམོད་པ་ལས། རང་རང་སོ་སོས་སྐད་ཡིག་དང་རིག་གནས་ལ་སློབ་སྦྱོང་མི་བྱེད། ཆོས་ལུགས་དང་དད་པ་སོགས་ལ་དབྱེ་ཞིབ་ཅི་ཡང་མེད་པར། ཁྲག་རྒྱུན་བོད་རིགས་ཡིན་ཞིང་བོད་ཡིག་བོད་སྐད་མི་ཤེས་པ་དང་། བོད་ཀྱི་རིག་གནས་དང་ཆོས་ལུགས་ལ་རྒྱུས་ལོན་སྤུ་ཙམ་ཡང་མེད་པའི་བོད་མི་ཚུན་ཆད་ཀྱིས་ང་ཚོ་ནི་དད་པ་ཡོད་པའི་མི་རིགས་ཤིག་ཡིན་ཞེས་འུར་ཞིང་སྤུར་བ་དེ་ནི་གོང་གི་དེ་དག་ལས་ཀྱང་ཆེས་ཆེ་བའི་ཉེན་ཁ་ཞིག་ཏུ་ཅི་ནས་ཀྱང་འདོད། རྒྱུ་མཚན་གང་གིས་ཞེ་ན། བོད་མི་མང་པོ་ཞིག་གིས་ལབ་བཞིན་པའི་དད་པ་ནི་ཁ་ཡི་དད་པ་ཙམ་ཡིན། མདོར་དེད་ན་དགའ་བ་ཙམ་དང་དུངས་པ་ཙམ་ཡིན་པ་མ་གཏོགས་དད་པ་ཟེར་བ་དང་དད་ཡུལ་མཆོག་གསུམ་གྱི་ངོ་བོ་ལ་རྒྱུས་ལོན་དང་དབྱེ་ཞིབ་བྱས་ཡོད་མཁན་ཤིན་ཏུ་ནས་ཉུང་། དཀོན་མཆོག་གསུམ་ལ་མཆོད་ཅིང་དད་པ་ཡོད་ཟེར་བའི་བོད་མི་མང་པོ་ཞིག་གིས་སངས་རྒྱས་དཀོན་མཆོག་དང་ཆོས་དཀོན་མཆོག དགེ་འདུན་དཀོན་མཆོག་གསུམ་གྱི་མཚན་ཉིད་དམ་ངོ་བོ་ཤེས་མཁན་ག་ཚོད་ཡོད་སྲིད་དམ། དེ་ལ་ཆོས་གཞུང་ནས་བཤད་པའི་རྣམ་པ་བཞི་ལྡན་གྱི་དད་པ་འཇོག་ལུགས་ག་འདྲ་ཡིན་མིན་ཤེས་མཁན་ག་ཚོད་ཡོད་དམ།
དེ་ལྟར་སྐྱབས་ཡུལ་རབ་རིབ་དང་མག་མོག་ཡིན་ལ། སྐྱབས་སུ་འགྲོ་བྱེད་ཀྱི་དད་པའི་རང་ལྡོག་ལ་རྨོངས་པའི་མི་དག་གིས་གཞན་ལ་དད་པ་ ཡོད་མེད་གླེང་དུས། དངོས་གནས་བཤད་ན་ངས་ཅི་ཞིག་གླེང་དགོས་པ་ཤེས་མ་སོང་། འདིར་ཁོ་བོས་ནི་དད་པའི་ངོ་བོ་མ་ཤེས་པར་དད་པ་ཡོད་ཅེས་གནམ་ལྡང་ས་ལྡིང་བྱེད་མཁན་སྐོར་ཞིག་ལ་ཆོས་གཞུང་ནས་བཤད་པའི་དད་པ་ཟེར་བ་དེ་ག་འདྲ་ཞིག་ཡིན་མིན་ངེས་པར་དུ་ངོ་སྤྲོད་རགས་ཙམ་བཤད་འདོད་དེ། ཇི་སྐད་དུ། འཕགས་པ་རྒྱ་ཆེར་རོལ་བ་ལས། བཀའ་སྩལ་པ། ཀུན་དགའ་བོ། དད་པ་ལ་སྦྱོར་བར་གྱིས་ཤིག འདི་ནི་དེ་བཞིན་གཤེགས་པའི་གསོལ་བ་འདེབས་པའོ་ཞེས་གསུངས། འོ་ན་དད་པ་ཞེས་པ་དེ་ཇི་ལྟ་བུ་ཞིག་ཡིན་ཞེ་ན། དྭགས་པོ་ལྷ་རྗེ་བསོད་ནམས་རིན་ཆེན་གྱིས་མཛད་པའི་ཐར་རྒྱན་ལས། དེ་ལྟར་ཡང་ཆོས་མངོན་པ་ལས། དད་པ་གང་ཞེ་ན། ལས་དང་འབྲས་བུ་དང་། བདེན་པ་དང་། དཀོན་མཆོག་ལ་ངེས་པར་དུ་ཡིད་ཆེས་པ་དང་། འདོད་པ་དང་། སེམས་དང་བའོ།། ཞེས་གསུངས་སོ།། ཡང་རིན་ཆེན་ཕྲེང་བ་ལས། འདུན་དང་ཞེ་སྡང་འཇིགས་པ་དང་།། རྨོངས་པ་གང་ཞིག་ཆོས་མི་འདའ།། དེ་ནི་དད་པ་ཅན་ཞེས་བྱ།། ངེས་པར་ལེགས་པའི་སྣོད་མཆོག་ཡིན།། ཞེས་གསུངས་ཏེ། དེ་ལ་འདུན་པས་ཆོས་ལུགས་མི་འདའ་བ་ནི། འདོད་ཆགས་ཀྱི་ཕྱོགས་ནས་ཆོས་མི་གཏོང་བ་སྟེ། དཔེར་ན་གཞན་ཞིག་ན་རེ། ཁྱེད་ལ་ཟས་ནོར་རམ། བུད་མེད་དམ། རྒྱལ་སྲིད་ལ་སོགས་པའི་བྱ་དགའ་ཆེན་པོ་སྟེར་གྱི་ཆོས་ཐོངས་ཟེར་ཡང་མི་གཏོང་ བའོ།། ཞེ་སྡང་གིས་ཆོས་ལས་མི་འདའ་བ་ནི། ཁོང་ཁྲོ་བའི་ཕྱོགས་ནས་ཆོས་མི་གཏོང་བ་སྟེ། དཔེར་ན་གཞན་ཞིག་གིས་བདག་ལ་སྔར་ཡང་གནོད་པ་ཆེན་པོ་བྱས་ལ། ད་རུང་ཡང་གནོད་པ་ཆེན་པོ་གང་རུང་བྱུང་ཡང་ཆོས་མི་གཏོང་བའོ།། འཇིགས་པས་ཆོས་ལས་མི་འདའ་བ་ནི། བྲེད་པའི་ཕྱོགས་ནས་ཆོས་མི་གཏོང་བ་སྟེ། དཔེར་ན་འགའ་ཞིག་ན་རེ། ཁྱོད་ཆོས་མི་གཏོང་ན་དཔའ་བོའི་སུམ་བརྒྱ་བཀྲལ་ནས། ཉིན་རེ་བཞིན་ཁྱོད་ཀྱི་ལུས་ལ་ཤ་སྲང་ལྔ་ལྔ་གཅོད་ཟེར་ཡང་ཆོས་མི་གཏོང་བའོ།། རྨོངས་པའི་ཆོས་ལས་མི་འདའ་བ་ནི། མི་ཤེས་པའི་ཕྱོགས་ནས་ཆོས་མི་གཏོང་བ་སྟེ། ལས་མི་བདེན། འབྲས་བུ་མི་བདེན། དཀོན་མཆོག་གསུམ་མི་བདེན། ཁྱོད་ཚོས་བྱས་ན་ཅི་བྱེད། ཆོས་ཞོག་ཟེར་ཡང་ཆོས་མི་གཏོང་བའོ། དེ་ལྟར་རྣམ་པ་བཞི་དང་ལྡན་པ་དེ་དད་པ་ཅན་ཡིན། ཞེས་གསུངས་པ་བཞིན་ལགས་ན། ང་ཚོས་དད་པ་ཞེས་པ་དེ་མི་རང་རང་སྟེང་ན་ཡོད་མེད་ལག་པ་བྲང་ལ་བཞག་ནས་འདང་རྒྱག་དགོས་རྒྱུ་རེད། རང་བློ་རང་ལ་ལྐོག་ཏུ་མ་གྱུར་བས་རང་ཉིད་ལ་རྣམ་པ་བཞི་ལྡན་གྱི་དད་པ་དེ་ཡོད་མེད་ལམ་སེང་ཧ་གོ་ཡོང་གི་རེད། འདས་མ་ད་གསུམ་གྱི་བོད་མི་རིགས་ཀྱི་གནས་བབ་དང་ལོ་རྒྱུས་ལ་གང་ལ་བལྟས་ཀྱང་། རྣམ་པ་བཞི་ལྡན་གྱི་དད་པ་འདི་བསྲུང་ཐུབ་ཀྱིན་མེད་པའི་བོད་མི་ནི་བགྲང་ལས་འདས། དེ་བས་ང་ཚོས་ལན་རེར་དད་པ་ལག་ཆར་བྱས་ཏེ་འདང་རྒྱག་སྤུ་ཙམ་ཡང་མེད་པར་གཞན་ལ་ཁ་གཏོང་བ་ལས། རང་ཉིད་ནས་མགོ་བཟུང་སྟེ་མི་རིགས་རང་གི་སྐད་ཡིག་དང་རིག་གནས། ཆོས་ལུགས་སོགས་ལ་སློབ་སྦྱོང་དང་དབྱེ་ཞིབ་རེ་བྱེད་རྒྱུ་ཡང་ཤིན་ཏུ་གལ་ཆེ་བར་སྙམ། སྤྱིར་ན་བྱ་དངོས་གཅིག་ལ་ངོས་དང་ཟུར་མང་པོའི་ཐད་ནས་ལྟ་སྟངས་ཡོད་རེད། དགེ་ཕན་གྱིས་ཕྱུག་ཚེ་ངོས་དང་ཟུར་མང་པོའི་ཐད་ནས་གང་ལ་གང་འཚམ་དེ་ལ་དེར་སྟོན་གྱིས་བལྟས་ན་དམིགས་བསལ་བྱིན་ན་མི་ཆོག་པ་ཆེར་མེད། འོན་ཀྱང་ང་ཚོས་ནམ་ཡང་རིག་གནས་རང་ལྡོག་གམ་རང་ངོས་ནས་ལེགས་ཉེས་ཤན་སྟོབས་འབྱེད་པ་དང་། བདེན་རྫུན་གྱི་དཀར་ནག་འབྱེད་རྒྱུ་དེ་ལས་ཀྱང་འགངས་ཆེ་བར་སྙམ།
དཔེར་ན་ས་ཐིན་ཐིན་གྱིས་སྟེང་ན་སྟོན་པ་ཡོད་པའི་ལྭ་རིང་གྱོན་པ་ལྟ་བུ་རེད། མི་རིགས་ཤིག་གི་བརྩེ་དུང་གི་ངོས་ཐད་ནས་བཤད་ན་དེ་འགྲིག་ཡོད་པ་མ་རེད། ཡར་ལ་མཆོད་ཅིང་འཇོག་པའི་གོམས་སྲོལ་ལམ་དུངས་ཞེན་གྱིས་དང་ལེན་བྱེད་ཐུབ་པ་མ་ རེད། དེ་དང་ལེན་བྱེད་མ་ཐུབ་ཀྱང་རྒྱུན་ལྡན་རེད་མོད། དེ་ནི་ཆོས་ལུགས་ལ་དམའ་ཕབ་པ་དང་མ་དགའ་བ། ཡང་ན་དད་མོས་མེད་པ་སོགས་ལ་ཁ་གཡར་ནས་དད་པ་དེ་མི་རིགས་ཀྱི་བརྩེ་དུང་གི་ལག་ཆ་རུ་བྱས་ན་ཡག་པོ་མི་འདུག ཆོས་ལུགས་ཀྱི་ངོས་ནས་བཤད་ན་སྟོན་པའི་སྐུ་འདྲ་ཞིག་ལུས་སྟེང་ལ་གྱོན་ན་དེར་གནོད་པ་དང་ཉེས་པ་ཅང་ཡོད་པ་མ་རེད། སངས་ཆོས་ཀྱིས་སངས་རྒྱས་མེད་པའི་ས་ཕྱོགས་མེད་དེ། རྡུལ་གཅིག་སྟེང་ན་རྡུལ་སྙེད་སངས་རྒྱས་རྣམས་ཟེར་བ་རེད། དེ་ཁ་སྐད་ཀྱིས་བཤད་ན་རྡུལ་ཕྲ་རབ་རེ་རེའི་སྟེང་ན་སངས་རྒྱས་རེ་རེ་བཞུགས་ཞེས་པའི་དོན་རེད། དེ་ལྟར་ཆོས་གྲྭ་ཁག་ན་རྩོད་རྒྱུན་ཡང་ཡོད་རེད། དེའི་ཕྱིར། ཆོས་ལུགས་ལ་དད་པ་ཡོད་མིན་ནི་སེམས་ཀྱི་སྟེང་ནས་འཇོག་དགོས་པ་ལས། ཕྱིའི་དགོན་པ་ལྷ་ཁང་གི་མང་ཉུང་། རྟེན་བཞེངས་ཀྱི་རྒྱུ་ཆ་སོགས་ཀྱི་སྟེང་ན་མེད་པར་རིན་པོ་ཆེ་ཚང་གིས་ཀྱང་རྒྱུན་དུ་གསུང་བཞིན་ཡོད་པ་མིན་ནམ། དེ་བས་འོ་སྐོལ་གྱི་སྡེས་དད་པ་དད་པ་ཟེར་བ་ཡང་དགའ་བ་ཙམ་དང་མོས་པ་ཙམ། ཡིད་ཆེས་ཙམ་ལ་རྟེན་གཞི་བྱས་ནས་ཡར་དཀོན་མཆོག་ལ་མཆོད་བཀུར་བསྙེན་བྱམས་བྱེད་པ་ལས། ཆོས་ལུགས་ཀྱི་ངོ་བོ་དང་རིན་ཐང་སོགས་ལ་ཤེས་ནས་མཆོད་བཀུར་བྱེད་མཁན་ཤིན་ཏུ་ཉུང་།
སྟོན་པ་ཤཱཀྱ་ཐུབ་པས། དགེ་སློང་དག་གམ་མཁས་རྣམས་ཀྱིས།། བསྲེག་བཅད་བརྡར་བའི་གསེར་བཞིན་དུ།། ལེགས་པར་བརྟག་ལ་ང་ཡི་བཀའ།། བླང་བར་བྱ་ཡི་གུས་ཕྱིར་མིན།། ཞེས་གསུངས་ཡོད་ནའང་། རང་རེའི་ཆོས་ལྡན་གྱི་ཞིང་ཁམས། དད་པའི་བདག་ཉིད་ཅན་རྣམས་ཀྱིས་དམ་པའི་ཆོས་ལ་མ་བརྟག་མ་དཔྱད་མ་མ་བརྡར་བར་མིག་བཙུམ་ནས་རིག་རིག་ཀུན་ལ་ཐོད་པ་གཏུགས་རྐྱང་བྱེད། ཕྱག་འཚལ་རྐྱང་བྱེད། དེ་བཞིན་དུ་ཆོས་ལུགས་མི་ཤེས་ཀྱང་ཆོས་ལུགས་ལ་དད་པ་ཡོད་ཟེར། དད་པ་ཟེར་བ་ག་འདྲ་ཞིག་ཡིན་མིན་ཧ་མི་གོ་ཡང་དད་པ་མི་འདུག་ཟེར་མཁན་དག་ཧ་ལམ་ཐན་དུ་ལྟ། དེ་ལྟར་མི་རིགས་དང་ཆོས་ལུགས་དང་དད་པ་གསུམ་གྱི་བར་ལ་བཤད་མི་ཤེས་པའི་འབྲེལ་བ་ཞིག་གྲུབ་ཅིང་། མི་རིགས་དང་ཆོས་ལུགས་དང་དད་པ་གསུམ་གྱི་འབྲེལ་བའི་བར་ལ་ཆབ་སྲིད་ཀྱི་ལག་ཟུང་བསྲིངས་བས། མི་རིགས་དང་ཆོས་ལུགས་དང་དད་པ་གསུམ་བར་གྱི་འབྲེལ་བ་དེ་ལས་ཀྱང་ཉོག་འཛིང་ཅན་ཞིག་ཏུ་བསྒྱུར་ཡོད། སྤྱིར་བཏང་ཆོས་ལུགས་དང་དད་པ་ནི་ཆོས་ལུགས་དང་དད་པ་རང་ཡིན་པས་ཆབ་སྲིད་ལ་འབྲེལ་བ་མེད་ན་ཡང་། སེམས་ཅན་ཐམས་ཅད་ཀྱི་བདེ་དོན་གཙོ་སྙིང་དུ་འཛིན་པའི་ཆོས་ལུགས་ལ་གང་ཟག་ཅིག་དང་ མི་རིགས་ཤིག་དང་རྒྱལ་ཁབ་ཅིག་གིས་བདག་དབང་བྱེད་རྒྱུའི་སྒེར་སེམས་སོགས་ཁེ་ཕན་གང་དུ་ཡོད་ན་དེ་རུང་གློག་དམར་འཁྱུག་འཁྱུག་བྱེད་པའི་བསམ་བློ་ནི་ཆོས་ལུགས་རང་ སྟེང་གི་སྒེར་གཅོད་མ་ཡིན་པར་གང་དེའི་ཆབ་སྲིད་ཀྱི་བསམ་བློ་ལས་བྱུང་བས། རང་གཞན་སུས་ཀྱང་ཆོས་སྲིད་ཟུང་འབྲེལ་མི་རུང་བའི་དགོས་ཕན་རྒྱ་ཆེར་གླེང་ན་ཡང་། རང་གཞན་སུས་ཀྱང་ཆོས་སྲིད་ཀྱི་སྐྱ་འཐབ་པའི་སྤྱི་ཚོགས་ཤིག་གི་པང་ནས་ཀུ་ཅོ་འདོན་གྱིན་ཡོད་པ་ལས། ཆོས་སྲིད་སོ་སོའི་རང་ལྡོག་གི་ལམ་བུ་ལ་ཞུགས་མཁན་ཧ་ཅང་དཀོན་ལ། དེ་ལས་ཀྱང་མི་རིགས་ཀྱི་བརྩེ་དུང་དང་ཆོས་གཞུང་གི་དད་པ་གཉིས་ལ་དབྱེ་ཞིབ་ཨེན་ ཙམ་ཡང་མེད་པར་ཉ་ཉོག་བསྲེས་ནས་ནམ་ནམ་ཞར་ཞར་གླེང་།
མཐར་འདིར་དད་པ་དང་དག་སྣང་གིས་བཟི་འགྲོ་ཟེར་མཁན་དག་ལ་དཔྱད་གཞི་ཞིག་གི་ཚུལ་ དུ་རྩོམ་འདིའི་མཇུག་བསྡུ་བར་བྱ་སྟེ། སྟོན་པ་ཤཱཀྱ་ཐུབ་པས། ཐུབ་རྣམས་སྡིག་པ་ཆུ་ཡིས་མི་བཀྲུ་ཞིང་།། འགྲོ་བའི་སྡུག་བསྔལ་ཕྱག་གིས་མི་སེལ་ལ།། ཉིད་ཀྱི་རྟོགས་པ་གཞན་ལ་སྤོ་མིན་ཏེ།། ཆོས་ཉིད་བདེན་པ་བསྟན་པས་གྲོལ་བར་འགྱུར།། ཞེས་གསུངས་ཏེ། རྒྱལ་བའི་གསུང་རབ་ལ་ཐོས་བསམ་སྒོམ་གསུམ་གྱི་ལས་ཅི་ཡང་མ་བགྱིས་བར་སྡིག་པ་ཆུ་ཡིས་འཁྲུ་བ་དང་། སྡུག་བསྔལ་ཕྱག་གིས་སེལ་བ། རྒྱུད་ལ་ཡོན་ཏན་ཐད་ཀར་སྤོ་བར་འདོད་པ་དགག་པའི་གནས་སུ་གསུང་ཡོད་མོད། གསེར་རྟའི་མཁན་ཚུལ་བློ་ཡིས་འཆད་པའི་མཐའ་གཉིས་རབ་སེལ་ཞེས་པའི་དེབ་ནང་གི་དྲི་བ་དྲིས་ལན་ཞིག་ཏུ་འདི་ལྟར་འཁོད་ཡོད་དེ།
དྲི་བ། བླ་མའི་གཙང་ཆབ་འཐུང་བའི་ལུགས་སྲོལ་ཞིག་འདུག ལུགས་སྲོལ་འདི་ཇི་ལྟར་དར་བ་དང་། ལུགས་སྲོལ་འདི་འགྲིག་གམ་མི་འགྲིག།
ལན། དེ་བདེན་པ་རེད། བོད་ཀྱི་ནང་ནས་ཆོས་ལ་དགག་པ་རྒྱག་བསམ་མཁན་ལ་ལ་ཞིག་གིས་བླ་མའི་གཙང་ཆབ་འཐུང་བ་འདིར། རང་གི་གཅིན་བཙན་གྱིས་གཞན་ལ་ལྡུད་ཀྱིན་ཡོད་གི་རེད་ཟེར་གྱིན་འདུག་ཀྱང་། བཙན་གྱིས་གཅིན་བླུད་ན་སུས་ཨེ་འཐུང་མི་ཤེས། དེ་འདྲ་མ་རེད། ང་ཚོའི་རིག་གནས་ལ་དེ་འདྲའི་འགྲེལ་ལོག་བརྒྱབ་ན་ག་ལ་འགྲིག དེར་མ་ཟད། དཔེར་ན། ལུགས་ཀྱི་བསྟན་བཅོས་སུ་མི་གཡོ་སྒྱུ་ཅན་ལ་གྲོགས་པོ་བྱེད་པ་ལས་མི་དྲང་བོ་ལ་དགྲ་ཉིད་དུ་གྱུར་ན་དེའི་དགའ་ཞེས་གསུངས་པ་བཞིན་དུ། གཞན་པའི་རིག་གནས་ཡིན་ན་ཡང་དེ་འདྲའི་དཀྱོག་འགྲེལ་དེ་རྩ་བ་ནས་བྱེད་ཉན་གི་མ་ རེད། དངོས་གནས་དྲང་གནས་གྲུབ་ཐོབ་དེ་འདྲ་ཡིན་ན། དེའི་གཙང་ཆབ་དེ་སྣང་ཚུལ་གྱི་དབང་དུ་བྱས་ན་མིའི་གཅིན་རེད། རེད་ཀྱང་གང་ཟག་དེའི་ཉམས་ལེན་དང་གང་ཟག་དེའི་ཉམས་ལེན་གྱི་ནུས་པ་ལ་བརྟེན་ནས། མི་ཕལ་བ་ཞིག་གི་གཅིན་དང་རྩ་བ་ནས་འདྲ་གི་མ་རེད། མིའི་སེམས་ཁམས་ཀྱི་སྟོབས་ཀྱིས་ལུས་པོའི་ཆ་ཤས་ཚང་མ་བསྒྱུར་ཐུབ་པ་དང་། སྒོམ་བརྒྱབ་ན་ཀླད་པ་ཡང་བསྒྱུར་འགྲོ་གི་རེད། དེ་འདྲ་ཡིན་དུས་ཉམས་ལེན་གྱི་སྟོབས་ཀྱིས་རང་གི་ལུས་ཀྱི་ཤ་ཁྲག་གི་ནུས་པ་མི་འདྲ་བར་འགྱུར་བ་དང་། གང་ཟག་ཁ་ཤས་ཤི་བའི་ཚེ་འཇའ་ལུས་སུ་དྭངས་འགྲོ་རྒྱུ་འདྲ་དང་། གང་ཟག་ཁ་ཤས་ཀྱི་རུས་པའི་ཐོག་ལ་སྐུ་དོད་ཡོང་རྒྱུ་ཡོད་ནའང་། སྤྱིར་བཏང་གི་མི་ཕལ་བ་ཞིག་གི་རུས་པ་མེ་ནང་ལ་བསྲེགས་ན་དེའི་ཐོག་ལ་སྐུ་དོད་མི་ཡོང་གི བླ་མ་ཉམས་ལེན་ཅན་ཞིག་གི་རུས་པའི་ཐོག་ལ་ལྷ་སྐུ་རང་བྱོན་དུ་དོད་ཡོད་ས་ཡང་ཡོད་ གི དེ་རུས་པ་ཕལ་བ་ཞིག་མིན་པའི་རྟགས་རེད། དེ་ནས་གཅིན་དེ་ཡང་ང་ཚོའི་གཅིན་དང་བསྡུར་རྒྱུ་མེད་པ་ཞིག་ཡིན་དུས། བླ་མ་དེ་ལྟ་བུ་གྲུབ་ཐོབ་དག་གི་གཅིན་ཡང་ང་ཚོའི་གཅིན་འདྲ་ཞིག་ཡིན་ན། དེ་བླུད་མི་ཉན་ལ་འཐུང་ཡང་ཉན་གི་མ་རེད། འཐུང་ན་དོན་དག་ཡང་ཡོད་ཀི་མ་རེད། དེ་འདྲ་མ་ཡིན་ཚེ་གཅིན་ཞིག་རེད་ཟེར་ས་ཡོད་ཀི་མ་རེད། དེ་འདྲའི་སྐོར་དེ་ཧ་ཅང་ཟབ་མོའི་སྐོར་རེད། ང་ཚོའི་བསམ་ལུགས་རྐྱང་བའི་དབང་དུ་བྱས་ནས་འགྲེལ་བ་བརྒྱབ་ན་མི་འགྲིག་གི དེའི་ནང་ལ་ཁོ་རང་ལ་རྒྱུ་མཚན་ངེས་ཅན་ཞིག་ཡོད་གི་རེད། ངས་ལན་རྒྱག་རྒྱུ་དེ། དངོས་གནས་དྲང་གནས་བླ་མ་གྲུབ་ཐོབ་དག་གི་གཅིན་དེ་འཐུང་ན་ཕན་ཐོགས་ཡོད་ཀི་རེད། ངས་ཀྱང་འཐུང་མྱོང་། དེར་གནོད་པ་ཅི་ཡང་ཡོད་ཀི་མ་རེད། དེ་འདྲ་མ་ཡིན་ན་མ་འཐུང་ན་དགའ་གི་རེད་ཟེར།
འདི་ནི་མཁན་ཚུལ་བློས་བླ་མའི་གཙང་ཆབ་འཐུང་ཆོག་མིན་སྐོར་ལ་བཤད་པའི་ལན་རེད། གནའ་ནས་ད་བར་དུ་ཆོས་ལུགས་པ་མང་པོ་ཞིག་གིས་མགོ་བདེ་འཁྲབ་རྒྱུ་མང་དྲགས་པས་ཆོས་ཀྱི་སྙིང་བོ་མ་ཡིན་པའི་ཆོས་ལུགས་ཀྱི་ཆོ་ག་མང་པོ་ཞིག་མང་ཚོགས་ལ་ཆོས་ཀྱི་ཚུལ་དུ་སྟོན་གྱིན་ཡོད་པ་རེད། མཁན་ཚུལ་བློས་གོང་གི་དྲི་བ་དེ་ལ་ཐོག་མ་ཉིད་ནས་དུངས་ཞེན་དང་ཨུ་ཚུགས་ཀྱིས་ལན་འདི་ལྟར་བརྒྱབ་ཡོད་དེ། “བོད་ཀྱི་ནང་ནས་ཆོས་ལ་དགག་པ་རྒྱག་བསམ་མཁན་ལ་ལ་ཞིག་གིས་བླ་མའི་གཙང་ཆབ་འཐུང་བ་འདིར། རང་གི་གཅིན་བཙན་གྱིས་གཞན་ལ་ལྡུད་ཀྱིན་ཡོད་གི་རེད་ཟེར་གྱིན་འདུག་ཀྱང་། བཙན་གྱིས་གཅིན་བླུད་ན་སུས་ཨེ་འཐུང་མི་ཤེས། དེ་འདྲ་མ་རེད། ང་ཚོའི་རིག་གནས་ལ་དེ་འདྲའི་འགྲེལ་ལོག་བརྒྱབ་ན་ག་ལ་འགྲིག” བོད་ཀྱི་ནང་ནས་ཆོས་ལུགས་པ་དགག་པ་བྱེད་མཁན་སུ་ཞིག་གིས་བླ་མའི་གཙང་ཆབ་འཐུང་བ་ འདིར། རང་གི་གཅིན་བཙན་གྱིས་གཞན་ལ་ལྡུད་ཀྱིན་ཡོད་ཀི་ཟེར་གི་འདུག་ཟེར། དེ་ས་གནས་གང་ཞིག་ནས་དུས་ཚོད་ནམ་ཞིག་ལ་མི་སུ་ཞིག་གིས་དེ་ལྟར་བཤད་པ་རེད། རྩིངས་རགས་བཤད་པར་དགའ་ཞིང་རྩིངས་རགས་ལ་ཉན་པར་མོས་པའི་འུ་ཚོའི་ཁོར་ཡུག་ནས་མི་མང་པོ་ཞིག་གིས་སྐད་ཆ་འདི་ལ་སྣང་ཆུང་བྱེད་སྲིད་ནའང་། འདི་ནི་བདེན་པ་དང་འབྲེལ་བའི་དོན་དག་ཅིག་ལགས་པས་མི་སུས་བཤད་ན་དེ་ལ་བཤད་ན་འགྲིག་པ་ལས་རང་གི་འོལ་ཚོད་ཀྱིས་དེ་འདྲ་ཞིག་འདོད་ཀྱི་འདུག་སྙམ་པའི་ཀུན་སློང་ཙམ་ལ་གཞི་བཅོལ་ནས་བཤད་ན་འགྲིག་གི་མ་རེད། ཕྲ་ཞིབ་མེད་པར་བཤད་པའི་ཕྱོགས་ལྷུང་གི་བམ་བཤད་འདིས་ཕྱོགས་གཞན་ཞིག་ནས་ཆོས་ལུགས་ལ་དོགས་སློང་བྱེད་མཁན་དག་གི་སྟེང་ལ་ཞྭ་མོ་གཞན་ཞིག་བསྐོན་བཞིན་ཡོད་པ་རེད། ལྟོས་ཚོད་ལ་མཁན་ཚུལ་བློ་སོགས་ཀྱིས་གཞན་པའི་རིག་གནས་དང་འདོད་ཚུལ་གང་ལ་ཡང་འགྲེལ་ལོག་དང་དཀྱོག་འགྲེལ་བྱེད་མི་ཉན་པ་ཤེས་ཡོད་ཡོད་འདྲ་མོད། ལན་རེར་ཁོ་ཚོས་བསམ་བཞིན་དུ་གཞན་གྱི་འདོད་པ་ལ་དཀྱོག་བཤད་དང་ལོག་འགྲེལ་བྱས་འགྲོ།
མདོར་དྲིལ་ན་མཁན་ཚུལ་བློའི་ལྟ་ཚུལ་ནི། “དངོས་གནས་དྲང་གནས་བླ་མ་གྲུབ་ཐོབ་དག་གི་གཅིན་དེ་འཐུང་ན་ཕན་ཐོགས་ཡོད་ཀི་རེད། ངས་ཀྱང་འཐུང་མྱོང་། དེར་གནོད་པ་ཅི་ཡང་ཡོད་ཀི་མ་རེད།”ཟེར་བ་འདི་རེད། གཏམ་འདི་གོ་དུས་ང་རང་ཧང་སང་སོང་། མ་གཞི་ཉེ་སྔོན་བོད་ལྗོངས་ཀྱི་གསང་བ་ཞེས་པའི་བརྙན་འཕྲིན་ཟློས་གར་དེའི་ནང་དུ་བོད་མིས་བླ་མའི་མི་གཙང་བ་མཆོད་པའི་ཟུར་དེ་འདྲ་བསྟན་ཡོད་པ་ལ་ཡང་གཞི་འཛིན་ས་གཏན་ནས་མེད་པ་ཞིག་མིན་པ་ཚོར་བྱུང་། ཡིན་རྒྱུ་ནི། མཁན་ཚུལ་བློ་དང་ཚུལ་བློ་འདྲ་བའི་བླ་རྒན་སྐོར་ཞིག་གིས་གནའ་ནས་ད་བར་དུ་བླ་མ་ གྲུབ་ཐོབ་དག་གི་གཅིན་སྐྱག་མཆོད་ན་བྱིན་རླབས་ཡོད་པའི་གསུང་བཤད་གནང་ཞིང་། བླ་མའི་ཅི་གསུང་ཆོས་ཡིན་པའི་མང་ཚོགས་དག་གིས་དེ་ལྟ་དེ་ལྟར་མཆོད་པའི་ལོ་རྒྱུས་འུ་ཅག་གི་འཚོ་བའི་ནང་དུ་མ་གཞི་ནས་གཞི་གྲུབ་ཡོད་པས་མིན་ནམ། དེ་ལས་ཀྱང་། མཁན་ཚུལ་བློ་སངས་རྒྱས་ཆོས་ལུགས་པ་ཞིག་ཡིན་པའི་ངོས་ཐད་ནས། ཐུབ་རྣམས་སྡིག་པ་ཆུ་ཡིས་མི་བཀྲུ་ཞིང་།། འགྲོ་བའི་སྡུག་བསྔལ་ཕྱག་གིས་མི་སེལ་ལ།། ཉིད་ཀྱི་རྟོགས་པ་གཞན་ལ་སྤོ་མིན་ཏེ།། ཆོས་ཉིད་བདེན་པ་བསྟན་པས་གྲོལ་བར་འགྱུར།། ཞེས་པ་སྟེ། སངས་རྒྱས་རྣམས་ཀྱིས་འགྲོ་བའི་སྡུག་བསྔལ་ཆུ་ཡིས་བཀྲུ་མི་ཐུབ། སྡུག་བསྔལ་ཕྱག་གིས་སེལ་མི་ཐུབ། རྒྱུད་ཀྱི་རྟོགས་པ་གཞན་ལ་སྤོ་མི་ཐུབ། ཐབས་དང་རིགས་པ་བརྒྱ་ཕྲག་སྣ་ཚོགས་པའི་ལམ་ནས་ཆོས་ཉིད་ཀྱི་བདེན་པ་སྟོན་དགོས་པར་འདོད་པའི་གསུང་དང་འགལ་ཡོད་པ་མིན་ནམ།
གཞན་རིན་པོ་ཆེ་ཚང་གིས་དཔལ་སྤུངས་ཤེས་རབ་གླིང་དུ་ཆོས་འབྲེལ་བཀའ་སློབ་གནང་བའི་གསུང་བཤད་ཅིག་ཏུ། སྔོན་ ལ་ངས་སྒྲུང་ཞིག་བཤད་ཀྱི་ཡིན། སྔ་མོ་བོད་ཨ་མདོའི་ཁུལ་དུ་བླ་མ་རྩ་ཆེན་པོ་ཞིག་ཡོད། ཁོང་དགུང་ལོ་མཐོན་པོ་ཡིན་པ་དང་། ཁོང་བཞུགས་ཡུལ་ནས་ཕྲན་བུ་ས་ཐག་རིང་བའི་སར་ཡོད་པའི་དགོན་པ་ཞིག་གི་གསུང་ཆོས་གནང་རོགས་གནང་ཞེས་གདན་འདྲེན་ཞུས་པ་རེད། བླ་མས་ང་ལོ་མཐོ་པོ་རེད། གསུང་ཆོས་ཆེད་ཡོང་ཐུབ་རྒྱུ་མ་རེད་གསུང་པ་རེད། དེ་ནས་གདན་འདྲེན་ཞུ་མཁན་ཚོས་བླ་མ་ཉིད་དགུང་ལོ་མཐོ་པོ་རེད་ཐུགས་ཁག་ཁྱོན་ནས་ མེད། གསུང་ཆོས་གནང་མ་ཐུབ་ནའང་ཕྱག་དབང་བྱིན་རླབས་ཤིག་གནང་ཆེད་ཁྱུག་ཙམ་ཕེབས་རོགས་ཞུས་པ་རེད། དེ་ནས་བླ་མས་འགྲིག་གི་རེད་ང་བསླེབ་ཡོང་གསུངས་ནས་ཕེབས་ཏེ་གསུང་ཆོས་ཡག་ཐག་ཆོད་གནང་རྗེས། བླ་མས་ང་སྡུག་བདེན་གྱི་ལག་པ་མགོ་བོར་བཞག་ནས་གྲོགས་སྟེར་མཁན་དེ་མིན། སངས་རྒྱས་ཀྱི་ཆོས་ཇི་ལྟར་ཉམས་སུ་ལེན་པའི་ཚུལ་འགྲེལ་བཤད་བརྒྱབ་ནས་ས་དང་ལམ་བགྲོད་ནས་སངས་རྒྱས་ཀྱི་སར་འགྲོ་མཁན་ཡིན་མ་གཏོགས་སྡུག་བདེན་གྱི་ལག་པ་མགོ་བོར་བཞག་ནས་བྱིན་རླབས་ཀྱི་ཐོག་ནས་སངས་རྒྱས་ཀྱི་རེད་ཟེར་མཁན་དེ་འདྲ་མིན། ཞེས་གསུངས་པ་རེད། འདི་དངོས་བདེན་རེད་ཅེས་དང་། ཁ་ རི་ཁ་ཐུག་གིས་ཞུས་པ་ཡིན་ན་བོད་ཀྱི་སྤྱི་ཚོགས་ནང་མང་པོ་ཞིག་གིས་སངས་རྒྱས་ ཀྱི་ཆོས་འདི་ག་འདྲ་ཡིན་པ་ཤེས་ཀྱི་མི་འདུག སྐྱབས་སུ་མཆི་བརྗོད་རྒྱུ་ཙམ་མ་གཏོགས་མི་འདུག སྐྱབས་སུ་འགྲོ་སྟངས་དེའང་ངའི་བདེ་སྡུག་ཆ་ཚང་ཁྱེད་ཀྱི་ཕྱག་ཏུ་ཡོད་ཟེར་རྒྱུ་འདྲ་བོ་དེ་འདྲ་འདུག འདི་སངས་རྒྱས་ཆོས་དང་ཡོངས་སུ་འགལ་བ་རེད། འཇིག་རྟེན་བཀོད་པ་པོ་འདོད་མཁན་ཡིན་ན། རང་གི་སྐྱབས་ལ་ངའི་བདེ་སྡུག་ཆ་ཚང་ཁྱེད་ཀྱིས་མཁྱེན་བརྗོད་ན་འགྲིག་གི་ཡོད། འཇིག་རྟེན་བཀོད་པ་པོས་ང་ཚོ་ཚང་མ་བཀོད་པ་རེད། ང་ཚོའི་བདེ་སྡུག་ཚང་མ་ཁོང་གི་ཕྱག་ཏུ་ཡོད་ཟེར་གྱི་ཡོད་ཀྱང་། སངས་རྒྱས་པའི་ཆོས་ཀྱིས་བདག་ཉིད་བདག་གི་མགོན་ཡིན་གསུངས་པ་མ་གཏོགས་བཅོམ་ལྡན་འདས་འཇིག་རྟེན་བཀོད་པ་པོ་ཡིན་གསུང་གི་མེད། ཞེས་གསུངས་ཡོད་པ་མིན་ནམ། སྔ་ཕྱིའི་ལུང་དང་རིགས་པ་གང་གི་ལམ་ནས་བལྟས་ཀྱང་། མཁན་ཚུལ་བློས་“དངོས་གནས་དྲང་གནས་བླ་མ་གྲུབ་ཐོབ་དག་གི་གཅིན་དེ་འཐུང་ན་ཕན་ཐོགས་ཡོད་ཀི་རེད། ངས་ཀྱང་འཐུང་མྱོང་། དེར་གནོད་པ་ཅི་ཡང་ཡོད་ཀི་མ་རེད།”ཟེར་བ་དེ་དང་འགལ་བ་ལྟག་སྤྲོད་དུ་གྱུར་ཡོད། དེ་བས་ང་ཚོ་སུ་ཞིག་ཡིན་རུང་། ཆོས་ལུགས་དང་མི་རིགས། དད་པ་སོགས་གླེང་དུས། བརྩེ་དུང་གིས་གླེང་བ་དང་། མཁྲེགས་འཛིན་བྱེད་པ་ཙམ་གྱིས་ཅི་ཡང་མི་འོང་བས། ང་ཚོས་ཆོས་གང་ལ་ཡང་དབྱེ་ཞིབ་དང་ཞིབ་འཇུག་ཕྲ་མོ་བྱེད་རྒྱུ་ནི་ཆེས་འགངས་ཆེན་པོ་ཡིན་ནོ།།
(ངེད་དྲ་བར་བཀོད་པའི་རྩོམ་ཡིག་དག་གཞུང་སྒེར་གྱི་དྲ་བ་དང་འཕྲིན་སྟེགས་གཉེར་མཁན་ཚོས་ཆོག་མཆན་མེད་པར་གང་འདོད་དུ་འཁྱེར་མི་ཆོག)